ބޭރަށްހިންގުން | ބަލިތައް | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ބަލިތައް ބޭރަށްހިންގުން\n16 އެޕްރީލް 2008\nމި ލިޔުން ފުރަތަމަ ކަވާސާގައި ޝާއިޢު ކުރެވިފައިވަނީ 2008 ވަނަ އަހަރުއެވެ. އަދި 2012 ވަނަ އަހަރު މިލިޔުން ވަނީ އިތުރު މަޢްލޫމާތު ހިމެނި އާކުރެވިފައެވެ.\nބޭރަށްހިންގުން (Diarrhea) ނިސްބަތްކުރެވެނީ ބޮޑުކަމުދެވޭ މިންވަރު އިތުރުވެ، ބޭރުވާ ނަޖިސް ދިޔާކޮށް ހުރުމަށެވެ. އެހެން ގޮތަކަށް ބުނާނަމަ ބޭރަށް ހިންގުމަކީ ވަރަށް ދިޔާކޮށް އަދި އަވަސް އަވަހަށް ބޮޑުކަމުދާންޖެހުމެވެ. ބޭރަށްހިންގުމަށް '''ބަނޑުދިޔާވުން''' މިހެން ވެސް ކިޔައި އުޅެއެވެ. ބައެއް މެޑިކަލް ރިފަރެންސް ތަކުގައި ބަނޑުދިޔާވުން ސިފަކޮށްފައިވަނީ '''24 ގަޑިއިރުގެ ތެރޭގައި 300މލ އަށްވުރެ ގިނައިން ދިޔާ ނަޖިސް ބޭރުވުން''' މިހެންނެވެ.\nބޭރަށްހިންގުން ޖެހުމުން ދުވާލެއްގެ މައްޗަށް އެންމެ މަދުވެގެން3ފަހަރު ބޮޑުކަމުދެވޭނެ އެވެ. ކުއްލިގޮތަކަށް ބަނޑުދިޔާވާގޮތްވެ ބޭރަށްހިންގުން ޖެހުމުން އެއްދުވަސް ނުވަތަ ދެދުވަހެއްގެ ތެރޭގައި އެއްވެސް ފަރުވާއަކާއި ނުލާ ރަގަޅު ވާނެއެވެ. ދެދުވަހަށްވުރެ ގިނަ ދުވަސްވެއްޖެ ނަމަ ހޮސްޕިޓަލަށް ގޮސް ފަރުވާ ލިބިގަތުން މުހިއްމެވެ. އެއީ މާލަސްކޮށްފިނަމަ ފެންމަދުވުން ފަދަ ކަމެއް ދިމާވެދާނެތީ އެވެ.\nދާއިމީކޮށް ބަނޑުދިޔާވާ ބަނޑުދިޔާވާ މައްސަލަ ހުރުމަކީ ދިގުމުއްދަތަކަށް ބޭސް ކުރަންޖެހޭފަދަ ބައްޔެއްގެ އަލާމާތަކަށް ގިނަ ފަހަރު އޮންނަނީ ވެފައެވެ. މިސާލަކަށް ގޮހޮރުގެ ބައެއް ބަލިތަކުގެ ސަބަބުން ދިގުމުއްދަތަކަށް ނުވަތަ ދާއިމީކޮށް ބޭރަށްހިންގުން ކުރިމަތިވެ، ފަރުވާކުރަން ޖެހިދާނެއެވެ.\nފަރުވާދިނުމުގައި ފަސޭހައަކަށް ބޭރަށްހިންގުން ބަހާލެވިފައިވަނީ ދެ ބަޔަކަށެވެ. އެއީ ކުއްލިގޮތަކަށް ކުރު މުއްދަތަކަށް ކުރިމަތިވާ ބޭރަށްހިންގުން(Acute diarrhea)އާއި ދިގު މުއްދަތަކަށް ދާއިމީކޮށް ކުރިމަތިވާ ބޭރަށްހިންގުން (Chronic diarrhea)އެވެ.\nކުއްލިގޮތަކަށް ކުރިމަތިވާ ބޭރަށްހިންގުން ޖެހުމުން ކުޑަވަގުތު ކޮޅެއްގެ ތެރޭގައި ހަށިގަނޑުން ފެންމަދުކޮށްލާނެއެވެ. ބައެއްފަހަރު ފެންމަދުވުމުގެ ސަބަބުން އެތެރެހަށީގައިވާ އެހެންނިޒާމުތަކުގެ މަސައްކަތަށް ބުރޫއަރާ ބަލިމީހާގެ ފުރާނައަށް ގެންލުންލިބޭ ހިސާބަށްދެއެވެ. މި ގޮތުން ނުރައްކާތެރިހާލަތެއް މެދުވެރިވުމުގެ ފުރުސަތު ބޮޑީ ކުޑަކުދިންނަށާއި އުމުރުން ދުވަސްވީ މީހުންނަށް ބޭރަން ހިންގުން ޖެހުމުންނެވެ.\nއުމުރުފުރާ އަދި ތަފާސް ހިސާބު\nކޮންމެ އުމުރުފުރާއެއްގެ މީހަކަށްވެސް ބޭރަށް ހިންގުންޖެހިދާނެއެވެ. ނަމަވެސް ކުޑަކުދިންނަށް ބޭރަށްހިންގުން ޖެހޭލެން އަވަސްވެފައި އިތުރުކަން ފާހަގަކުރެވެއެވެ. ބޮޑުމީހަކަށް އަހަރެއްގެ ތެރޭގައި މަދުވެގެން ހަތަރު ފަހަރު ބޭރަށް ހިންގާ ބަލި ޖެހުމުގެ ފުރުސްތު އޮވެއެވެ. ދިރާސާތަކުން ދައްކާ ގޮތުގައި ކޮންމެ ކުޑަކުއްޖެއްވެސް އުމުރުން ފުރަތަމަ5އަހަރު ދުވަހުގެ ތެރޭގައި 15-7 ފަހަރާއި ދެމެދުގެ އަދަދަކަށް ބޭރަށްހިންގުން ޖެހެއެވެ. އަހަރަކު4ބިލިޔަން މީހުންނަށް ބޭރަށްހިންގުން ޖެހޭކަމަށް ރިކޯޑްތަކުން ދައްކައެވެ. އަދި5އަހަރުން ދަށުގެ2މިލިޔަން ކުޑަކުދިން ކޮންމެ އަހަރަކު ބޭރަށްހިންގުން ޖެހިގެން ދުނިޔެދޫކޮށްދާކަމަށް ދުނިޔޭގެ ޞިއްޙަތު ޖަމްޢިއްޔާގެ ދިރާސާތައް ބުނެއެވެ.\nބޭރަށްހިންގުން ޖެހިގެން އެންމެ ގިނަ ކުދިން މަރުވަނީ ކުރިއަރަމުން އަންނަ ނުވަތަ ކުޑަކޮށް ތަރައްގީވެފައިވާ ގައުމުތަކުގައެވެ. އޭގެ ސަބަބަކީ ސާފުބޯފެނާއި، ރަގަޅުކާނާ ނުލިބުން، ސާފުތާހިރުކަން ކުޑަވުމާއި، އެކަށޭނަ ޞިއްޙީ މަޢުލޫމާތު ލިބިފައިނެތުން ކަމަށް ދިރާސާތަކުގައި ބުނެފައި ވެއެވެ.\nމަދު ފަހަރެއްގައި ނަމަވެސް ބޭރަށް ހިންގުން "ރޯގާ"(Epidemics) އެއްގެ ގޮތުގައި ވަރަށް ކުޑަދުވަސް ކޮޅެއްގެ ތެރޭގައި މުޅި ރަށުތެރެއަށް ފެތުރިގެންދިއުމަކީ އޭޝިޔާ އަދި އެފްރިކާގެ ގައުމު ތަކުގައި ދިމާވާ ވަރަށް ބޮޑު މައްސަލައެކެވެ.\nބޭރަށްހިންގުން ޖެހެން މެދުވެރިވާ އެތަކެއް ސަބަބުތަކެއް ވެއެވެ.\n(ހ) - ތަފާތު ބެކްޓީރިޔާ ތަކުގެ ސަބަބުން ކުރިމަތިވާ ބަލިތައް ޖެހުން : މިގޮތުން ބޭރަށްހިންގުން އެންމެ އާންމުކޮށް ކުރިމަތިކުރުވާ ބެކްޓީރިޔާ ތަކުގެ ތެރޭގައި، ސަލްމަނެއްލާ(Salmonella)ގެ ވައްތަރުތަކާއި، ޝިގެއްލާ(Shigella)ބެކްޓީރިޔާއާއި، ކެމްޕިލޮބެކްޓަރ ޕައިލޯރީ(Compylobacter pylori) ވައިބްރިއޯ ކޮލެރާއީ(Vibrio cholerae)،ކްލޮސްޓްރައިޑިއަމް(Clostridium) ، އަދި އީ.ކޮލައި (Ecoli) ގެ ވައްތަރުތައް ފަދަ ބެކްޓީރިޔާ ތައް ހިމެނެއެވެ. މިފަދަ ބެކްޓީރިޔާ ތައް ހަށިގަނޑަށް ވަންނަނީ ފެން، ނުވަތަ ކާނާގެ ކޮންމެވެސް ބާވަތަކާއި ތަޣައްޔަރުވެގެންނެވެ.\n(ށ) - ތަފާތު ވައިރަސް ތަކުގެ ސަބަބުން ކުރިމަތިވާ ބަލިތައް ޖެހުން: މިގޮތުން ބޭރަށްހިންގުން އެންމެ އާންމުކޮށް ކުރިމަތިކުރުވާ ވައިރަސް ތަކުގެ ތެރޭގައި، ރޮޓާ ވައިރަސް(Rota virus)، ނޯވޯރކް ވައިރަސް(Norwork virus)،އެޑީނޯ ވައިރަސް(Adenovirus)،އެސްޓްރޯ ވައިރަސް(Estrovirus)، ސައިޓޮމެގަލަ ވައިރަސް(Cytomegalovirus)، ހާރޕީޒް ސިމްޕްލެކްސް ވައިރަސް(Herpes simplex virus)، އަދި ހެޕަޓައިޓިސް ވައިރަސް (Hepatitis virus)ފަދަ ބާވަތްތައް ހިމެނެއެވެ.\n(ނ) - ތަފާތު ޕެރަސައިޓް ތަކުގެ ސަބަބުން ކުރިމަތިވާ ބަލިތައް ޖެހުން: މިގޮތުން ބޭރަށްހިންގުން އެންމެ އާންމުކޮށް ކުރިމަތިކުރުވާ ޕެރަސައިޓް ތަކުގެ ތެރޭގައި، ގިއާރޑިއާ ލެމްބްލިއާ(Giardia lamblia)، އެންޓަމީބާ ހިސްޓޮލިޓިކާ(Entomoeba histolyca)، އަދި ކްރިޕްޓޮސްޕޮރޮއިޑިއަމް(Cryptosproidium) ފަދަ ޕެރަސައިޓްތައް ހިމެނެއެވެ. ކާނާ ނުވަތަ ފެނުގެ ޒަރީޢާއިން ހަށިގަނޑަށް ވާޞިލް ވުމަށްފަހު، މިފަދަ ޕެރަސައިޓްތައް ހަޖަމުކުރާ ނިޒާމްގައި ހިޔާވަހިކަން ހޯދައެވެ.\nގިއާރޑިއާ ލެމްބްލިއާ ފެތުރެނީ ޕެރަސައިޓް އާއި ތަޣައްޔަރުވެފައި ފެންބުއިމުންނެވެ. އާންމު ގޮތެއްގައި މިބަލީގެ ސަބަބުން ބޭރަށްހިންގުން ޖެހުމުން ބޮޑުކަމުދާ ތަކެތީގައި ދޮސް، ނުވަތަ ލެއެއް ނުހުންނާނެއެވެ. އަދި ހުންވެސް އަންނާނީ ވަރަށް ކުޑަކޮށެވެ. އެންޓަމީބާ ހިސްޓޮލިޓިކާ ވެސް ހަށިގަނޑަށް ވާޞިލްވަނީ ތަޣައްޔަރުވެފައި ހުރި ފެންބުއިމުންނެވެ. މީގެ ސަބަބުން ބޭރަށްހިންގުން ޖެހޭއިރު ބޮޑުކަމުދާ ތަކެތީގައި ދޮސް އަދި ލޭހުންނާނެއެވެ. އަދި ގަދަޔަށް ހުންއައުން އެކަށީގެންވެއެވެ. ކްރިޕްޓޮސްޕޮރޮއިޑަމް އަކީ ކްލޮރިން އަށް ނުގުޑާ ޕެރަސައިޓެއްކަން ވަނީ ފާހަގަ ކުރެވިފައެވެ.\n(ރ) - ކާނާއަށް ތަޙައްމަލުނުކުރެވުން: ބައެއް މީހުންނަށް ކިރުގައި ހުންނަ ލެކްޓޯޒް ފަދަ މާއްދާތައް ހަޖަމުކުރަން އުދަގޫވެއެވެ. މިއީ އެފަދަ މީހުންގެ ހަށިގަނޑުގައި ހަކުރު ރަގަޅަށް ހަށިގަނޑަށް ނަގައިނުދޭތީ (Carbohydrate malabsorption) ކުރިމަތިވާ ކަމެކެވެ. ހަކުރު ނަގައި ނުދެނީ ލެކްޓޯސް ބައިބައިކުރުމަށް ބޭނުންވާ ކުޑަ ގޮހޮރުން ދޫކުރާ އެންޒައިމް ''ލެކްޓޭޒް''(Lactase) އެފަދަ މީހުންގެ ހަށިގަނޑުގައި ނުހުންނާތީ އެވެ. ލެކްޓޯސް ބައިބައި ނުކުރެވޭނަމަ ހަށިގަނޑަށް ނަގައެއް ނުދޭނެއެވެ. ނަތީޖާ އަކީ ހަށިގަނޑަށް ނަގައިނުދޭ ލެކްޓޯޒް ތައް ބޮޑު ގޮހޮރަށް ވާޞިލްވެ، އެންމެ ފަހުން ބޭރަށް ހިންގުން ކުރިމަތި ކުރުވުމެވެ.\n(ބ) - ބޭސްތައް: ބޭރަށްހިންގުން ކުރިމަތިކުރުވާ ބޭހުގެ ބާވަތްތަކުގެ ތެރޭގައި ، ބައެއް ވައްތަރުގެ އެންޓިބަޔޮޓިކް، ލޭމައްޗަށްދާ މީހުން ބޭނުންކުރާ ބޭސްތައް، ކެންސަރަށް ފަރުވާ ކުރުމަށް ބޭނުންކުރެވޭ ބޭސްތައް،ތަދު ކަނޑުވަން ބޭނުންކުރާ ބައެއް ބޭސްތައް، އަދި މެގްނީޒިއަމް އެކުލެވޭ އެންޓަސިޑް ފަދަ ބޭސްތައް ހިމެނެއެވެ.\n(ޅ) - ގޮހޮރުގެ ބަލިތައް: ގޮހޮރުގައި އިންފްލެމޭޝަން އުފެދޭ ބަލި، އިރިޓަބަލް ބަވަލް ސިންޑްރޯމް، ސިލިއެކް ބަލި ފަދަ ބަލިތަކަކީ އޭގެ ސަބަބުން ދާއިމީ ގޮތެއްގައި ބޭރަށްހިންގުން މެދުވެރިކުރުވާ ބަލިތަކެކެވެ.\n(ކ) - ކާނާއަށް ވިހަވުން: ބައެއް ބާވަތުގެ ކާނާއަށް ވިހަވުމަކީ ވެސް ބޭރަށްހިންގުން ޖެހޭ ކަމެކެވެ. މިސާލަކަށް ޕާޓީ ތަކަށް ގޮސް ކެވޭ އެއްޗެއްގެ ސަބަބުންވެސް ވަރަށް ބޮޑަށް ބޭރަށް ހިންގަފާނެއެވެ. ގިނަފަހަރު އެއީ ބޯން ހުންނަ ފެނެއްގެ ސަބަބުން ނުވަތަ ރޯ ބިސް އަޅައިގެން ތައްޔާރުކުރެވިފައިވާ ކާނާއެއް ކެއުމުގެ ސަބަބުންނެވެ.\n(އ) - އެހެނިހެން ސަބަބުތައް: ބޭރަށްހިންގުން މެދުވެރިވާ އެހެނިހެން ސަބަބުތަކުގެ ތެރޭގައި ބަނޑުގެ އޮޕަރޭޝަނަކަށްފަހު ބޭރަށް ހިންގުން ނުވަތަ އޮޕަރޭޝަން ކޮށްގެން ފިތް ނެގުމުން ބޮޑުކަމު އަވަސް އަވަހަށް ދާން ޖެހުން ފަދަ ކަންތައްތައް ހިމެނެއެވެ.\nދަތުރުވެރިންނާއި ބޭރަށްހިންގުން ( ދަތުރުވެރިންގެ ބޭރަށްހިންގުން )\nއީ.ކޮލައި ބެކްޓީރިޔާ ގެ ވަރަށް ގިނަ ސްޓްރެއިން ތައް ތަބީޢީ ގޮތެއްގައި ކުޑަ ގޮހޮރުގެ ހިޔާވަހި ކަމުގައި ދިރިއުޅެއެވެ. މިފަދަ ސްޓްރެއިން ތަކަކީ ބަލި ޖައްސާ ސްޓްރެއިން ތަކެއް ނޫނެވެ. އެކަމަކު ބަލިނުޖައްސާ މިސްޓްރެއިންތައް ކުޑަ ގޮހޮރުން ބޭރުވެ، ކުޑަކަމުދާ ނިޒާމް ނުވަތަ ލޭގެ ތެރެއަށް ގޮސްފިނަމަ އޭގެ ސަބަބުން ބައްޔެއް ކުރިމަތިކޮށްފާނެއެވެ.\nނަމަވެސް އީ.ކޮލައި ގެ ބައެއް ސްޓްރެއިން ތަކުން ކުޑަ ގޮހޮރުގައި ބަލީގެ ޙާލަތު މެދުވެރި ކުރުވައި ބޭރަންހިންގުން ފެންމަތި ކުރުވައެވެ. އެގޮތުން އީކޮލައި ބެކްޓީރިޔާގެ ސަބަބުން ބޭރަށްހިންގުން ޖެހެނީ އެބެކްޓީރިޔާ އިން ދޫކުރާ ބާރުގަދަ ވިހައިގެ ސަބަބުން ނުވަތަ އެބެކްޓީރިޔާ ކުޑަ ގޮހޮރުގެ ބަތާނަ ފަށުގެ ތެރެއަށްވަދެ، އިންފްލެމޭޝަން ނުވަތަ ދުޅައެއް އުފެއްދުމުންނެވެ. ދަތުރުވެރިންނަށް އާންމުކޮށް ބޭރަށްހިންގުން ޖެހެނީ މިއުޞޫލުގެ މަތިންކަން ފާހަގަ ކުރެވެއެވެ. އީކޮލައި ގެ މިފަދަ ސްޓްރެއިންތައް ހަށިގަނޑަށް ވާޞިލްވަނީ ބެކްޓީރިޔާ އާއި ތަޣައްޔަރުވެފައި ފެން، ނުވަތަ ކޮންމެވެސް ކާއެއްޗެއް ކައިހެދުމުގެ ތެރޭގައެވެ.\nކާނާ ވިހަވުން(Food poisoning) އަކީ ކާނާ އާއި ނުގުޅުމެވެ. ކާނާ ވިހަވަނީ ބެކްޓީރިޔާ އާއި ތަޣައްޔަރުވެފައި ހުންނަ ކާބޯތަކެތި ބޭނުން ކުރުމުންނެވެ. ތަޣައްޔަރު ވެފައި ހުންނަ ކާބޯތަކެތި ކެއުމުން ހަށިގަނޑުގެ ތެރެއަށް ދާއިރު އޭގައިވާ ޖަރާސީމް ގެ ސަބަބުން ބޭރަށް ހިންގުން، ހޮނޑުލުންފަދަ ކަންތައްތައް ކުރިމަތި ކުރުވައެވެ\nކާނާ ވިހަވުންގެ މައިގަނޑު3ވައްތަރެއް ވެއެވެ. އެއީ:-\n(ހ) – ސަލްމޮނެއްލާގެ ސަބަބުން ކާނާ ވިހަވުން (Salmonellosis): ސަލްމޮނެއްލާގެ ސަބަބުން ކާނާ ވިހަވުމަކީ ކާނާ ވިހަވުމުގެ ވައްތަރެކެވެ. މިބަލި ޖައްސާ ޖަރާސީމް އަކީ ސަލްމޮނެއްލާ ޓައިފިމިޔުރިއަމް(Salmonella typhimurium) އެވެ. ސަލްމޮނެއްލާގެ ސަބަބުން ކާނާ ވިހަވުން ކުރިމަތިވަނީ ކުރިން ބުނި ޖަރާސީމް އާއި ތަޣައްޔަރުވެފައިވާ މަސް، ކިރު، ބިސް، އަދި އެހެނިހެން ކާތަކެތި ކެއުމުގެ ސަބަބުންނެވެ. ސަލްމޮނެއްލާގެ ސަބަބުން ކާނާ ވިހަވުމުން ފެނިދާނެ އަލާމާތްތަކުގެ ތެރޭގައި ކުއްލިއަކަށް މޭނުބައިކުރުން، ހޮނޑުލުން، ބޭރަށް ހިންގުން، ބަނޑުގައި ރިހުން، ހުންއައުން، އަދި އެންމެ ފަހުން ޝޮކުޖެހުން ފަދަ ކަންތައްތައް ދިމާވުން ހިމެނެއެވެ.\n(ށ) – ސްޓެފައިލޯކޮކަސްގެ ސަބަބުން ކާނާ ވިހަވުން (Staphylococcal food poisoning): ސްޓެފައިލޮކޮކަސްގެ ސަބަބުން ކާނާ ވިހަވުމަކީ ކާނާ ވިހަވުމުގެ ވައްތަރެކެވެ. މިބަލި ޖައްސާ ޖަރާސީމް އަކީ ސްޓެފައިލޮކޮކަސް އޫރިއަސް(Staphylococcus eureus) އެވެ. ސްޓެފައިލޮކޮކަސްގެ ސަބަބުން ކާނާ ވިހަވުން ކުރިމަތިވަނީ ކުރިން ބުނި ޖަރާސީމް އާއި ތަޣައްޔަރުވެފައިވާ ކާތަކެތި ކެއުމުގެ ސަބަބުންނެވެ. ސްޓެފައިލޮކޮކަސްގެ ސަބަބުން ކާނާ ވިހަވުމުން ފެނިދާނެ އަލާމާތްތަކުގެ ތެރޭގައި މޭނުބައިކުރުން، ހޮނޑުލުން، ބޭރަށް ހިންގުން، ބަނޑުގައި ރިހުން، ފަދަ ކަންތައްތައް ދިމާވުން ހިމެނެއެވެ.\n(ނ) – ބޯޓޫލިޒަމްގެ ސަބަބުން ކާނާ ވިހަވުން (Botulism): ބޯޓޫލިޒަމްގެ ސަބަބުން ކާނާ ވިހަވުން އަކީ ކާނާ ވިހަވުމުގެ ވައްތަރެކެވެ. މިބަލި ޖައްސާ ޖަރާސީމް އަކީ ކްލޮސްޓްރިޑިއަމް ބޯޓޫލިނަމް(Clostridium botulinum) އެވެ. ބޯޓޫލިޒަމްގެ ސަބަބުން ކާނާ ވިހަވުން ކުރިމަތިވަނީ ކުރިން ބުނި ޖަރާސީމް އާއި ތަޣައްޔަރުވެފައިވާ ކާތަކެތި ކެއުމުގެ ސަބަބުންނެވެ. މިފަދަ ކާތަކެތި ގިނަ ދުވަސްވެ، ހަލާކުވެ އޭގައި މިބަލި ޖައްސާ ބެކްޓީރިޔާ އުފެދި، އެއިން ދޫކުރާ '''ނިއުރޯޓޮކްސިން'''(Neurotoxin) ގެ ސަބަބުން އުދަގޫތައް ކުރިމަތި ކުރުވަނީ އެވެ. ބޯޓޫލިޒަމްގެ ސަބަބުން ކާނާ ވިހަވުމުން ފެނިދާނެ އަލާމާތްތަކުގެ ތެރޭގައި ލޮލުގެ މަސްތަކުގެ ބާރުނެތި ލޮލުގެ ފެނުމަށް ބަދަލުއައުން، އަވަރުވުން، އަނގަހިކުން، ކާތަކެތި ދިރުވަން އުދަގޫވުން، ލަގޮނޑި ބެދުން، ޝޮކުޖެހުން އަދި ހިތްހުއްޓުން ފަދަ ކަންތައްތައް ހިމެނެއެވެ.\nދާއިމީކޮށް ބޭރަށްހިންގުން ޖެހުން ކުރިމަތިކުރުވާ ސަބަބުތައް (ބޭރަށްހިންގުން ޖެހޭ އެހެން ބައެއް ސަބަބުތައް)\n1- އިރިޓަބަލް ބަވަލް ސިންޑްރޯމް : މިއީ ގޮހޮރަށް ޖެހޭ ބައްޔެކެވެ. މިބަލި ޖެހުމުން ބައެއް ފަހަރު ބަނޑުދިޔާވެފައި އަނެއް ބައި ފަހަރު ބަނޑުހަރުވެފައި ހުންނަކަން ފާހަގަ ކުރެވެއެވެ.\n2- ބައެއް ކަހަލަ އިންފެކްޝަންތައް : މިސާލަކަށް އެއިޑްސް ބަލި، ގިއާރޑިއާ ލެމްބްލިއާ ގެ ސަބަބުން ޕެރަސިޓިކް އިންފެސްޓޭޝަން ފަދަ ބަލިތަކުގެ ސަބަބުން ދާއިމީ ސިފައެއްގައި ބޭރަށްހިންގުން މެދުވެރި ކުރުވައެވެ.\n3- ކުޑަ ގޮހޮރުގައި މާގިނައިން ބެކްޓީރިޔާ އަށަގަތުން : ބައެއް ފަހަރު ބޮޑު ގޮހޮރުގައި ހުންނަ ތަބީޢީ ބެކްޓީރިޔާ ތައް ކުޑަ ގޮހޮރަށް ވާޞިލްވެ، ބައެއް ކަހަލަ ކާނާ އެބެކްޓީރިޔާ ތަކުގެ ހަށިގަނޑަށް ދަމައިގަނެ ކުޑަ ގޮހޮރުން ހިޔާވަހިކަން ހޯދައެވެ. ނަތީޖާ އަކީ ބޭރަށްހިންގުން ކުރިމަތި ކުރުވުމެވެ.\n4- ގޮހޮރުގައި އިންފްލެމޭޝަން އުފައްދާ ބަލިތައް : އެގޮތުން އެބަލިތަކުގެ ތެރޭގައި ހިމެނޭ ކްރޯންސް ބަލި، އަދި އަލްސެރޭޓިވް ކޮލައިޓިސް ފަދަ ބަލިތަކުގެ ސަބަބުން ވެސް ދާއިމީ ސިފައެއްގައި ބޭރަށްހިންގުން ޖެހެއެވެ.\n5- ބައެއް ކަހަލަ ކެންސަރުގެ ވައްތަރު ތައް : އެގޮތުން ބޮޑުގޮހޮރުގެ ކެންސަރު ފަދަ ބަލިތަކުގެ ސަބަބުން ވެސް ބޭރަށްހިންގުން މެދުވެރި ކުރުވައެވެ.\n6- ކާނާއަށް ތަޙައްމަލުނުކުރެވުން: ބައެއް މީހުންނަށް ކިރުގައި ހުންނަ ލެކްޓޯޒް ފަދަ މާއްދާތައް ހަޖަމުކުރަން އުދަގޫވެއެވެ. މިއީ އެފަދަ މީހުންގެ ހަށިގަނޑުގައި ހަކުރު ރަގަޅަށް ހަށިގަނޑަށް ނަގައިނުދޭތީ (Carbohydrate malabsorption) ކުރިމަތިވާ ކަމެކެވެ. ހަކުރު ނަގައި ނުދެނީ ލެކްޓޯސް ބައިބައިކުރުމަށް ބޭނުންވާ ކުޑަ ގޮހޮރުން ދޫކުރާ އެންޒައިމް ''ލެކްޓޭޒް''(Lactase) އެފަދަ މީހުންގެ ހަށިގަނޑުގައި ނުހުންނާތީ އެވެ. ލެކްޓޯސް ބައިބައި ނުކުރެވޭނަމަ ހަށިގަނޑަށް ނަގައެއް ނުދޭނެއެވެ. ނަތީޖާ އަކީ ހަށިގަނޑަށް ނަގައިނުދޭ ލެކްޓޯޒް ތައް ބޮޑު ގޮހޮރަށް ވާޞިލްވެ، އެންމެ ފަހުން ބޭރަށް ހިންގުން ކުރިމަތި ކުރުވުމެވެ.\n7- ހޯރމޯން އުފައްދައި ދޫކުރާ ނިޒާމާއި ގުޅުންހުރި ބައެއް ކަހަލަ ބަލިތައް: މިސާލަކަށް ތައިރޮއިޑްގެ މަސައްކަތް އިތުރުވުމުން ކުރިމަތިވާ ''ހައިޕަތައިރޮއިޑިޒަމް''(Hyperthyroidism) އަދި އެޑްރީނަލް ގްލޭންޑްގެ މަސައްކަތް ދަށްވުމުން ކުރިމަތިވާ ''އެޑިސަން ބަލި''(Addison's Disease)ގެ ސަބަބުންވެސް ބޭރަށްހިންގުން ދާއިމީ ސިފައެއްގައި ޖެހެއެވެ. މީގެ އިތުރުން ޒޮލިންގަރ އެލިސަން ސިންޑްރޯމް އަދި ހަކުރު ބަލި ފަދަ ބަލިތަކުގެ ސަބަބުން ވެސް ބައެއް ފަހަރު ބޭރަށްހިންގުން މެދުވެރިވެދާނެ އެވެ.\n8- އެހެނިހެން : ބައެއް ކަހަލަ ބެކްޓީރިޔާ، ވައިރަސް، އަދި ޕެރަސައިޓްގެ ސަބަބުން ޖެހޭ ބަލިތައް ޖެހުމަށްފަހު ދާއިމީކޮށް ބޭރަށްހިންގުން ބައެއް މީހުންނަށް ކުރިމަތިކުރުވާ ގޮތް ވެއެވެ.\nބޭރަށްހިންގުން ފެތުރެނީ މައިގަނޑު2ގޮތެއްގެ މަތީންނެވެ. އެއީ ކާބޯތަކެތީގެ ޒަރީޢާއިންނާއި، ފެނުގެ ޒަރީޢާއިންނެވެ. އާންމު ގޮތެއްގައި ބޭރަށް ހިންގުން ޖެހެނީ ފެން، ނުވަތަ ތަފާތު ކާނާގެ ބާވަތްތަކާއި، ތަޣައްޔަރުވެގެން ބޭރަށްހިންގުން ޖައްސާ ޖަރާސީމެއް ހަށިގަނޑަށް ވާޞިލްވެގެންނެވެ. އެގޮތުން ބޭރަށް ހިންގުން ޖައްސާ ޖަރާސީމާއި ތަޣައްޔަރުވެފައިވާ ފެންބުއިން، ކާތަކެތި ކެއުން، އަދި ޖަރާސީމާއި ތަޣައްޔަރުވެފައިވާ އަތް އަނގަޔަށް ލުން ފަދަ ކަމެއްގެ ތެރެއިން ވެސް ބޭރަށް ހިންގުން ޖެހިދާނެ އެވެ.\nއާންމު ގޮތެއްގައި ބޭރަށްހިންގުން ކުރިމަތިވަނީ ކުޑަގޮހޮރުގެ ހަރަކާތް ހިނގުން އަވަސްވުމުންނެވެ. މިގޮތަށް ކުޑަ ގޮހޮރުގެ ހަރަކާތް ހިނގުން(Intestinal motility) އަވަސްވަނީ އިންފްލެމޭޝަން އެއް ނުވަތަ އިންފެކްޝަން އެއްގެ ސަބަބުން ނުވަތަ ވިހަ މާއްދާއެއްގެ ސަބަބުން ކުޑަ ގޮހޮރުގެ އެތެރެއިން ލެވިފައިވާ ބަތާނަ ފަށް ހިލިގަތުމުންނެވެ. މިއާއި ގުޅިގެން ކުޑަ ގޮހޮރުގެ ބަތާނަ ފަށް ހިލިގަތުމަށް މެދުވެރިވި މާއްދާ، ހަށިގަނޑުން ބޭރުކޮށް ހުސްކޮށްލުމަށްޓަކައި، ގޮހޮރުން ބޭރުކުރާ ދިޔަތައް ބޭރުވުން އިތުރުވެ، ކުޑަ ގޮހޮރުގެ ހަރަކާތް ހިނގުން އަވަސްވެގެން ދެއެވެ. ކުޑަ ގޮހޮރުގެ ހަރަކާތް ހިނގުން އަވަސްވުން ފެނިގެން އަންނަނީ ބޭރަށްހިންގުމުގެ ސިފައިގައެވެ.\nގޮހޮރުގެ ހަރަކާތް ކޮންޓްރޯލް ކުރުމުގައި ގުޅިފައިވާ ސެކްރަލް ނާރު(Sacral nerve) މާބޮޑަށް ހީވާގިވުމަކީ ވެސް ބަނޑުދިޔާވުން ކުރިމަތިކުރުވާ ކަމެކެވެ. މިބުނި ނާރު ހީވާގިވަނީ މާބޮޑަށް ހާސްވެ ފިކުރުބޮޑުވުން ކުރިމަތިވާ ޙާލަތްތަކުގައެވެ. މިސާލަކަށް އިމްތިހާން އޮންނަ ދުވަހު އިމްތިހާނަށް ވަނުމުގެ ކުރިން އޮންނަ ވަގުތުކޮޅު ގެ ތެރޭގައި މިބުނި ބީދައިން ބަނޑުދިޔާވެ، ބޮޑުކަމުދާން ޖެހުމަކީ ވެދާނެގޮތެކެވެ.\nބޭރަށްހިންގުން ޖެހުމުން ފެނިދާނެ އަލާމާތްތަކުގެ ތެރޭގައި ދިޔާކޮށް އަވަސްއަވަހަށް ބޮޑުކަމުދާން ޖެހުން، މޭނުބައިކުރުން، ހޮނޑުލުން، ބަނޑުފުއްޕުން، ބަނޑުގައި ރިހުން،އަދި އަކުނިވަޔަށް ދެމުން ފަދަ ކަންތައްތައް ހިމެނެއެވެ. ބޮޑުކަމު ދިއުމުގެ އިހްސާސް އައުމަށްފަހު، ހިފެހެއްޓުމަށް ދަތިވުމަކީ ވަރަށް ގާތްކަމެކެވެ.\nބޭރަށް ހިންގުމުގެ އުދަގޫތައް ބޮޑުވަމުން ގޮސް ބައެއް ފަހަރު ބޮޑުކަމުދާ ނަޖިހުގައި ދަވަހުރުން، ބޮޑުކަމުދާނަޖިހުގައި ލޭހުރުމާއި އަދި ހުން އައުން ފަދަ އަލާމާތްތައް ފެންނާނެއެވެ.\nބޭރަށްހިންގުން ޖެހުމުން ކުރިމަތިވާ ނުރައްކާތެރި ޙާލަތުގައި ހަށިގަނޑުން ފެންމަދުވުން ނުވަތަ ފެން ހުސްވުން، ޝޮކްޖެހުން، ލޭގައި ޕޮޓޭސިއަމް އެކުލެވޭ މިންވަރު މަދުވުން، އަދި މައިދާގައި އެސިޑް އެކުލެވޭ މިންވަރު މަތިވުން ފަދަ ކަންތައްތައް ކުރިމަތި ކުރުވައެވެ. ބޭރަށްހިންގުން ޖެހުމުން ދުނިޔެދޫކޮށް ދިއުމުގެ އެންމެ އާންމު ސަބަބަކީ ހަށިގަނޑުން ފެން ހުސްވުމެވެ.\nބޭރަށްހިންގުން ޖެހި އަވަސް ފަރުވާއެއް ނުލިބިއްޖެނަމަ ހަށިގަނޑުން ފެން މަދުވުމަކީ ވަރަށް ގާތް ކަމެކެވެ.\nހަށިގަނޑުން ފެންމަދު ވުމުން (ބޮޑެތިމީހުންގެ ފުށުން) ފެންނާނެ އަލާމާތްތަކުގެ ތެރޭގައި:-\n• ވަރަށް ބޮޑަށް ކަރުހިއްކުން\n• ކުޑަކަމު ފާހާނާކުރަންޖެހޭލެއް މަދުވުން،ނުވަތަ ކުޑަކަމުދެވޭލެން މަދުވުން،\n• ހަންގަނޑު ހިކި،ދޫވެ، ނިކަމެތިވުން،\n• އަނގަޔާއި ދޫ ހިކިފައި ހުރުން\n• ވަރުބަލިކަން އިހްސާސްވުން،\n• ކުޑަކަމުދާތަކެތީގެ ކުލަ ގަދަކޮށް ހުރުން\n• އަވަސް އަވަހަށް ފުންކޮށް ނޭވާލުން\n• ވިންދު ބަލިވުން / ލަސްލަހުން ވިންދު ޖެހުން\n• ލޭދަށްވުން / ލޭގެ ޕްރެޝަރު ދަށްވުން\n• ވާނުވާ ނޭގުން\n• ރޯއިރުގައި އަނގައާއި ދޫ ހިކިފައި ހުރުން،\n• ރޯވަގުތުގައި ކަރުނަ ނެތުން،\n• ނެޕީ ބަދަލުކުރުމަށްފަހު ތިންގަޑިއިރުވާއިރުވެސް ނެޕީ ތެމިފައި ނެތުން،\n• ބަނޑާއި ލޯ އަދި ކޯމަތި ހިނދިފައި ނުވަތަ ވަޅުވަދެފައިވުން،\n• ސިކުނޑިވަޅު ހިނދި އަޑިއަށްދިއުން\n• ހުން ވަރަށް ގަދަކޮށް ހުރުން،\n• އުނދަގޫތަކެއްވާތީ އުޅުން،\n• ހަންގަނޑު ހިކިވެ،ދޫވެ، ނިކަމެތިވުން\n1- އަހައި ސުވާލުކޮށް ދެނެގަތުން\nބޭރަށްހިންގައި، ހޮނޑުލައި ހެދީ ކިތައް ފަހަރުތޯ އަހާށެވެ. ކިތައް ފަހަރު ބޭރަށްހިންގިތޯ އަދި ކިތައް ފަހަރު ހޮނޑުލިތޯ ވެސް ބަލާށެވެ. ކަރުހިއްކައިތޯ އަހާށެވެ. ފެންބޯ ބޭނުންތޯ ވެސް އަހާށެވެ. އަދި ކުޑަކަމުދިއުން ހުރިނެތް ގޮތް އަހައި ސާފު ކުރާށެވެ.\n2- ބަލައި ދެނެގަތުން\n• ހަށިގަނޑު ބޭރުފުށުން ފެންނަގޮތް\n• އަނގަ އަދި ދޫ\nހަށިގަނޑު ބޭރުފުށުން ފެންނަގޮތް ބަލައި ދެނެގަންނާށެވެ. ވަރުދެރަވެފައިތޯ ބަލާށެވެ. ލޯ ހިނދި ވަޅުވަދެފައިވޭތޯ ބަލާށެވެ.ރޯވަގުތު ކަރުނަ އާދޭތޯ ބަލާށެވެ. އަނގަޔާއި ދޫ ހުރި ހިކިފައިތޯ ބަލާށެވެ. އަދި ނޭވާލުން ހުރިނެތްގޮތް ވެސް ބަލާށެވެ.\n3- އިހްސާސްކޮށް ދެނެގަތުން\n• ސިކުނޑި ވަޅު\nހަންގަނޑުގައި ހިފާ ދަމާލައިގެން ހަންގަނޑު ހުރިނެތްގޮތް އިހްސާސްކޮށް ދެނެގަންނާށެވެ. ހަންގަނޑު ހިކި، ދޫވެ، ރޫޖެހިފައިވޭތޯ ބަލާށެވެ. ދެއިނގިލިން ހަންގަނޑަށް ދަމާފައި ދޫކޮށްލުމުން ހަންގަނޑު ތަބީޢަތުގައި ހުންނަ ޙާލަތަށް ތިރިނުވެ، ދޫވެ ރޫޖެހިފައި ހުންނަގޮތަކަށް ހުންނަނަމަ އެއީ ފެންމަދުވެފައިވާކަން އަންގައިދޭ ނިޝާނެކެވެ. ވިންދު ޖަހާމިންވަރު ބަލާށެވެ. ލަސްލަހުން ވިންދު ޖަހާނަމަ އެއީ ފެންމަދުވުމުގެ ނިޝާނެކެވެ. އަދި ކުޑަކުއްޖެއްނަމަ ސިކުނޑިވަޅުގައި އަތްލައި ދެނެގަންނާށެވެ. ސިކުނޑިވަޅު ހުންނާނީ ފެންމަދުވުމުގެ ހާލަތުގައި ހިނދި އަޑިއަށް ގޮސްފައެވެ.\nޑޮކްޓަރަށް ކޮންމެހެން ދައްކަންޖެހޭ ޙާލަތްތައް\n• ބޭރަށްހިންގުން3ދުވަހަށްވުރެ ދިގުމުއްދަތަށް ދެމިގެންދިއުން\n• ވަރަށް ބޮޑަށް ބަނޑުގައި ރިހުން\n• ފެން ހުސްވުން ނުވަތަ މަދުވާކަމުގެ ނިޝާނެއް ފެނުން\n• ގަދަޔަށް ހުންއައުން ( 38 ޑިގްރީއަށްވުރެ މަތީގައި )\n• ބޮޑުކަމުދާ ތަކެތީގައި ލޭހުރުން\n• އެއްޗެއް ކާއިރަށްވެސް ހޮނޑުލެވި ކާތަކެތި ބޭނުންކުރަން ނުކުޅެދުން\n• ދިގުމުއްދަތަކަށް ބޭރަށްހިންގުން ކުރިމަތިވެފައިވުން\nބޭރަށް ހިންގަންމެދުވެރިވި ސަބަބު ހޯދުމަށްޓަކައި ނުވަތަ ފަރުވާދިނުމަށް ފަސޭހައަކަށްޓަކައި ބަލިމީހާއި ބެހޭ މައުލޫމާތު އޮޅުންފިލުވުމަށްފަހު ލޭގެ ބައެއްޓެސްޓްތަކާއި ބޮޑުކަމުނަޖިހުގެ ޓެސްޓަކާއި ކުޑަކަމުނަޖިހުގެ ޓެސްޓް ހަދާނެއެވެ. އަދި ބައެއް ފަހަރު ބަނޑުގެ އެކްސްރޭ ނެގުމާއި ސްކޭން ކުރުމުގެ އިތުރުން ސިގްމޮއިޑަސްކަޕީ ނުވަތަ ކޮލޮނޮސްކަޕީ ފަދަ ޓެސްޓްތައް ހަދާފާނެއެވެ. މިކަންކަން ބަރޯސާވެފައިވަނީ ބޭރަށްހިންގާތާ ހޭދަވި މުއްދަތާއި، ޝައްކުކުރެވޭ ސަބަބުގެ މައްޗަށެވެ. އާންމުކޮށްޖެހޭ ބޭރަށްހިންގުން ޖެހިގެން ސްކޭންކޮށް، ސިގްމޮއިޑޯސްކަޕީ ފަދަ ޓެސްޓް ތައް ހަދާކަން ނުޖެހޭނެ އެވެ.\nބޭރަށްހިންގުން ޖެހުމުން ދިޔާތަކެތި ބޭނުންކުރުން އިތުރުކުރާށެވެ. ޚާއްޞަކޮށް ލޮނު ޕެކެޓް ނުވަތަ ލޮނު ފެން ބޭނުންކުރާށެވެ. ލޮނު ޕެކެޓް ނުވަތަ ލޮނު ފެނަކީ ބޭރަށްހިންގުން ޖެހުމުން ދޭ އެންމެ އާންމު ފަރުވާ އެވެ. ބޭރަށްހިންގުން ޖެހުމުން ގިނައިން ދިޔާތަކެތި ބޯންޖެހޭ ސަބަބަކީ ބޭރަށްހިންގުން ޖެހުމުން ކުރިމަތިވާ ދިޔާކޮށް ބޮޑުކަމު ދެވުމާއި، ހޮނޑުލުމުގެ ސަބަބުން ހަށިގަނޑުން އުނިވެގެންދާ ފެނުގެ ބައި އަނބުރާ ހަށިގަނޑަށް ހޯދައި ދިނުމަށްޓަކައެވެ. އެއީ ހަށިގަނޑުން ފެން ހުސްވުން މެދުވެރިވެދާނެތީއެވެ.\nބޭރަށްހިންގުން ރަގަޅުވާން ފެށުމުން ދޮންކެޔޮ،،ކްރީމް ކޭކަރު ބިސްކޯދު، ފެނުކައްކައިގެން އަލުވި ނުވަތަ ކެރޮޓް ކެއުމުގެ އިތުރުން ހަންނެގުމަށްފަހު ފިހެފައިވާ ކުކުޅު މަސްފަދަ ކާނާތައް ކާން ފެށިދާނެއެވެ. ބޭރަށްހިންގުން ޖެހުމުން ދިޔާތަކެތީގެ ގޮތުގައި، ކުރުނބާފެން، ބަތްޕެން، ކެރެޓް ސުރުވާ، ތާޒާ މޭވާ ޖޫސް، މަދުމިންވަރަކަށް ސައިފަތް އަޅައިގެން ހަދާފައި ހުރި ސައި، ފަދަ ތަކެތި ބޭނުންކުރެވިދާނެ އެވެ.\nކުޑަކުއްޖެއްނަމަ އެންމެ ރަގަޅީ ގާތުން ދިނުމެވެ. މީގެ އިތުރުން ތަފާތު ބާވަތުގެ ސުރުވާ ފަދަ ތަކެތި ދެވިދާނެއެވެ.\nބޭރަށް ހިންގުން ރަގަޅު ވަންދެން އަންނަނިވި ކަންތައްތަކާއި ދުރުހެލިވާށެވެ.\n• ކެފެއިން ހުންނަ ކާނާ ނުވަތަ ބުއިންތައް (ކޮކާކޯލާ ފަދަ ތަކެތި) ބޭނުންކުރުން\n• ކިރުގެ ބާވަތްތައް ނުވަތަ ކިރުބޭނުންކޮށްގެން ތައްޔާރުކުރެވިފައިވާ ކާނާ ބޭނުންކުރުން\n• ތެޔޮކާނާއާއި ހަވާދު އެކުލެވޭ ކުޅިކާތަކެތި ބޭނުންކުރުން\n• ފައިބަރ ގިނައިން އެކުލެވޭ ކާނާ ބޭނުންކުރުން\n• ފޮނިގަދަކާނާ ބޭނުން ކުރުން\nޑޮކްޓަރަކާއި ނުވަތަ ސިއްހީއެހީތެރިއަކާއި ބައްދަލުވުމުން ބޭރަށް ހިންގަން މެދުވެރި ސަބަބު ހޯދުމަށްފަހު ޚާއްޞަ ފަރުވާއެއް ދޭންފަށާފާނެއެވެ. ބޭރަށް ހިންގަންފަށާތާކައިރީގައި ރަގަޅު ފަރުވާއެއް ނުލިބިއްޖެ ނަމަ ،(މިސާލަކަށް:- ޖަރާސީމު ނައްތާނުލެވި ހުރުމުން) ބޭރަށް ހިންގުން ދާއިމީކަމަކަށް، ބަދަލުވެ ބަލި ދިގުލާގޮތްވުމަކީ ވަރަށް ގިނައިން ދިމާވާ މައްސަލައެކެވެ. އަދި ބޭރަށް ހިންގުމުގެ ސަބަބުން އެހެންނިޒާމުތަކަށް ނުވަތަ ގުނަވަންތަކަށް އަސަރުކޮށް ދާއިމީކޮށް ހުޅުތަކުގައި ރިއްސުންފަދަ މައްސަލަތައް ދިމާވުމަކީވެސް ވަރަށް ގާތްކަމެކެވެ.\nތައްޔާރީ ލޮނު ޕެކެޓް\nތައްޔާރުކޮށްފައި ހުންނަ ލޮނު ޕެކެޓް ފިރާތަކުން ލިބެން ހުރެއެވެ. ދުނިޔޭގެ ޞިއްޙަތު ޖަމްޢިއްޔާ އަދި ޔުނިސެފުން ތައްޔާރުކޮށްފައި ހުންނަ ލޮނު ޕެކެޓް ގައި ހިމެނޭ މާއްދާތަކާއި އޭގެ މިންވަރު ތިރީގައި މިވަނީ އެވެ.\nލިޓަރެއްގައި ހިމެނޭ މިންވަރު މާއްދާ\nދ 3.5 ގްރާމް( 75 މިއްލިއީކްއަލަންޓް ސޯޑިއަމް) ދ ސޯޑިއަމް ކްލޮރައިޑް\nދ 2.5 ގްރާމް (30 މިއްލިއީކްއަލަންޓް ބައިކާބޮނޭޓް)ދ ސޯޑިއަމް ބައިކާބޮނޭޓް\nދ 1.5 ގްރާމް (20 މިއްލިއީކްއަލަންޓް ޕޮޓޭސިއަމް)ދ ޕޮޓޭސިއަމް ކްލޮރައިޑް\nދ 20 ގްރާމް (%2 ކާބޯހައިޑްރޭޓް)ދ ގުލްކޯޒް\nގޭގައި ލޮނު ޕެކެޓް ހެދުން\nގޭގައި އަމިއްލައަށް ވެސް ލޮނު ޕެކެޓް ތައްޔާރު ކުރެވިދާނެއެވެ.\n1 ލިޓަރުގެ ކެއްކިފެނަށް، 8 ސައިސަމުސާ ހަކުރު، އަދި 1 މޭޒުމަތީ ސަމުސާ ލޮނު އެއްކުރައްވާށެވެ. އެއަށްފަހު ރަގަޅަށް އެއްވަންދެން ގިރާލާށެވެ. ރަހަ ރަގަޅުކޮށްލުމާއި، ޕޮޓޭސިއަމް އިތުރުކޮށްލުމަށް، ބައިތަށި އޮރެންޖް ޖޫސް، ނުވަތަ ޗިސްކޮށްފައިހުރި ދޮންކެޔޮ އެއްކޮށްލެވިދާނެ އެވެ.\nލޮނު ޕެކެޓް ތައްޔާރުކޮށް ދިނުމުގައި ސަމާލުވާންޖެހޭ 10ކަމެއް\n• ރަގަޅަށް ދޮވެ ސާފުކޮށްފައި ހުރިއެއްޗެއްގައި ލޮނު ޕެކެޓް ތައްޔާރުކުރުން\n• ލޮނު ޕެކެޓް ދޭންފެށުމުގެ ކުރިން ކުޑަ ދަރިފުޅާއި، ލޮނު ޕެކެޓް ދޭމީހާގެ އަތް ސާބޯނިލައިގެން ދޮވުން\n• މަދު މިންވަރަކަށް އިރުއިރުކޮޅާ ލޮނު ޕެކެޓުން ފޮދުވަރެއް ބޯންދިނުން\n• ލޮނު ޕެކެޓް ދެމުންދާއިރު ދޭތެރެއަކުން އެހެން ދިޔާތަކެތި ވެސް ދިނުން\n•6 މަހަށްވުރެ ދޮށީ ކުއްޖެއްނަމަ އެހެން ބައެއް ކާތަކެތި ދިނުން\n• 24ގަޑިއިރު ވުމަށްފަހު އަދިވެސް ލޮނު ޕެކެޓް ދޭންޖެހޭހެން ހީވާނަމަ އާ ލޮނު ޕެކެޓެއް ތައްޔާރުކުރުން\n• ލޮނު ޕެކެޓްގެ ބޭނުމަކީ ހަށިގަނޑުން ފެން ހުސްވިޔަނުދީ ހިފެހެއްޓުންކަން ހަދާންކުރުން\n• ހޮނޑުލުމުން 10 ވަރަކަށް މިނިޓް މަޑުކޮށްލާފައި އަނެއްކާވެސް ލޮނު ޕެކެޓުން ފޮދުވަރެއް ދިނުން\n• ހޮނޑުލެވުން އިތުރުވެ، ބޭރަށް ހިންގުން ދެމިހުރިނަމަ ލަސްނުކޮށް ޑޮކްޓަރެއްގެ އިރުޝާދު ހޯދުން\n1- ރައްކާތެރި ގޮތުގައި ބޯފެން ބޭނުންކުރުން\nރައްކާތެރި ގޮތުގައި ބޯފެން ބޭނުންކުރުމަށް ކުރެވިދާނެ ކަންތައްތަކުގެ ތެރޭގައި އަންނަނިވި ކަންތައްތައް ހިމެނެއެވެ.\n1- ކައްކައިގެން ބޯފެން ބޭނުންކުރުން: ބޯފެން ކައްކައިގެން ބޭނުންކުރުމަކީ ފެނުގައި ހުރެދާނެ ބެކްޓީރިޔާ ވައިރަސް ފަދަ ޖަރާސީމްތައް މަރާ ނައްތާލާނެ ކަމެކެވެ.\n2- ފުޅީގައި ބަންދުކުރި ފެން ބޭނުންކުރުން އަދި ގަނޑުފެންވެސް ކެއްކިފެނުގައި ތައްޔާރުކޮށްގެން ބޭނުންކުރާށެވެ.\n3- ސާފު ބޯފެން ލިބޭނޭ ވަޞީލަތެއް ހަމަޖެހިފައި ހުރުން\n4- ފެންވަރާށާއި، އެހެނިހެން ކަންކަމުގައި ބޭނުންކުރެވޭ ފެންވަޅުތަކަށް ކްލޮރިން އެޅުން: މިގޮތަށް ކްލޮރިން އެޅުމުން ފެނުގައި އެކުލެވޭ ޖަރާސީމްތަކުގެ ދިރުން ނައްތާލައެވެ.\n2- ރައްކާތެރި ގޮތުގައި ކާނާ ބޭނުންކުރުން\nރައްކާތެރި ގޮތުގައި ކާނާ ބޭނުންކުރުމަށް ކުރެވިދާނެ ކަންތައްތަކުގެ ތެރޭގައި އަންނަނިވި ކަންތައްތައް ހިމެނެއެވެ.\n(ހ) - ބަދިގެ، ކާގެ، ހޮޓާ، ރެސްޓޯރަންޓް ފަދަ ތަންތަނުގައި ކާތަކެތި ހާމައަށް ނުބެހެއްޓުން: ކާތަކެތި ހާމައަށް ބެހެއްޓުމުން މެހި، ފަދަ ތަކެތި އޭގައި ޖައްސައި ހެދުމުން އެކާތަކެއްޗަށް ތަފާތު ޖަރާސީމް ތައް ނަގުލުވުމުގެ މަގުފަހިވެއެވެ. އަދި ހަމަ މިހެން މީދާ، ކުރަފި، ހޯނު ފަދަ ތަކެތީގައި ދޫލައި ހަދައިފިނަމަ، އެކާތަކެއްޗަށް ތަފާތު ޖަރާސީމް ނަގުލުވުމުގެ މަގުފަހި ވެއެވެ. މާނަ އަކީ ފަސޭހަ ކަމާއެކު ކާތަކެތި ތަފާތު ވައްތަރުގެ ޖަރާސީމް ތަކާއި ތަޣައްޔަރުވުމުގެ މަގުފަހިވުމެވެ.\n(ށ) - ކާތަކެތި ރަގަޅަށް ދޮވެގެން ނުވަތަ ކައްކައިގެން ބޭނުންކުރުން: މިގޮތަށް ދޮވުމުން އެފަދަ ކާތަކެތީގެ ބޭރުގައި ހަރުލާފައި ހުންނަ ޖަރާސީމް ނެތިދިއުމަށް އެހީތެރި ވެދެއެވެ. ހަމަމިހެން ކައްކަންޖެހޭ ކާތަކެތި ރަގަޅަށް ކައްކައިގެން ކެއުމުން މިސާލަކަށް މަހުގެ ކުރަޑި، އެއްގަމު މަސް، ސޮސެޖް ފަދަ ތަކެތި ރަގަޅަށް ކައްކައިފިނަމަ އެފަދަ ތަކެތީގައި ހިމެނޭ ޖަރާސީމްތައް މަރުވެދެއެވެ.\nބައެއް ތަރުކާރީ އާއި މޭވާފަދަ ކާނާ ބޭނުން ކުރާއިރު ރަގަޅަށް ދޮވެގެން ނުވަތަ ހޫނު ފެނުން ދޮވެގެން ބޭނުން ކުރާށެވެ. އަނެއްބައި ތަރުކާރީ ފެނުކައްކައިގެން ވަރަށް ރަގަޅަށް ރޯ ފިލުވައިގެން ކާށެވެ. ގެރިމަސް ނުވަތަ ކަނޑުމަސް ވެސް ގިނައިރު ކެއްކުމަށްފަހު ތާޒާކަންމަތީ ހުއްޓާ ކާށެވެ.\n(ނ) - ތާޒާ ކާތަކެތި ބޭނުންކުރުން: ކާތަކެތި ގިނައިރު ރައްކާތެރިކަމެއްނެތި ބެހެއްޓުމަކީ އޭގައި ޖަރާސީމް އަށަގަތުމަށް މަގުފަހިވާ ކަމެކެވެ. އެހެންކަމުން އެފަދަ ދަރަޖައެއްގައި ހުރި އެއްޗެއް ކައިފިނަމަ ވަރަށް ފަސޭހައިން ޖަރާސީމްގެ ސަބަބުން ޖެހޭ އިންފެކްޝަން އަށް ހުށަހެޅި، ބޭރަށްހިންގުން ކަންތައް ފަދަ ކުރިމަތި ކުރުވައެވެ.\n3- ގިނަގިނައިން އަތްދޮވުން : ސައިބޯނި ނުވަތަ އެނޫނަސް އެންޓި ސެޕްޓިކް ލިކުއިޑެއް ބޭނުންކޮށްގެން އަތްދޮވެ ހެދުމަކީ އަތުގައި ހަރުލައި ތަތްވެފައި ހުންނަ ލޮލަށް ނުފެންނަ ކުދިކުދި ޖަރާސީމްތައް ނެތިކޮށްލާނެ ކަމެކެވެ. އަތަށް ފެންކޮޅެއް އަޅައިލުމުން އަތްދޮވެވުނީ ކަމަށް ބަލައިގެން ނުވާނެއެވެ. އޭގެ ބަދަލުގައި އެންމެ މަދުވެގެން 20 ސިކުންތު ވަންދެން ފެންއަޅައި ސައިބޯނި ލައިގެން އަތްދޮންނަށް ވާނެއެވެ.\nއަތްދޮވުމުގައި މުހިއްމުކަން ދޭންޖެހޭ އެއްކަމަކީ ކާން ފެށުމުގެ ކުރިން ސާބޯނިލައިގެން ރަގަޅަށް އަތްދޮވުމާއި، ފާޚާނާކޮށް ނިމިގެން ވެސް ސައިބޯނި ލައިގެން ރަގަޅަށް އަތްދޮވުމެވެ. މީގެ އިތުރުން ތުއްތު ދަރިފުޅަކު ގެންގުޅޭ މައިމީހާ އެތުއްތު ދަރިފުޅަށް ތަފާތު ކަންތައްތައް ކޮށްދޭން ފެށުމުގެ ކުރިން ރަގަޅަށް ސާބޯނި ލައިގެން އަތްދޮވުމަކީ މުހިއްމު ކަމެކެވެ.\n4 - ޢާންމު ސާފުތާހިރު ކަމަށް ރައްކާތެރިވުން : އާންމު ސާފު ތާހިރުކަމަށް ރައްކާތެރިވުމުގެ ގޮތުން ކުރެވިދާނެ ކަންތައްތަކުގެ ތެރޭގައި ކުނިބުނި އެކަށޭނަ ގޮތެއްގައި ނައްތާލުން ، އަދި ނަޖިސް އެކަށޭނަ ގޮތެއްގައި ނައްތާލެވޭނެ ނިޒާމެއް ގާއިމްކުރުން ހިމެނެއެވެ. މިސާލަކަށް އަތިރިމައްޗަށް ބޮޑުކަމު ނުދިއުން، ގޯތިތެރެއަށް ވެސް ކުޑަކުދިން ބޮޑުކަމުދިޔަ ނުދިނުން ފަދަ ކަންތައް ކުރެވިދާނެ އެވެ. އެއީ މިފަދަ ކަންކަމަކީ ތަފާތު ބަލިތައް ފެތުރުމަށް އެހީތެރިވެދޭ ކަންކަމަށްވާތީ އެވެ.\n5 - ޞިއްޙީ ރަގަޅު އާދަތައް ހިފެހެއްޓުން އަދި އެއާދަތަކާއި މެދު މުޖުތަމަޢު ހޭލުންތެރިކުރުވުން : މިސާލަކަށް ދުންފަތުގެ އިސްތިއުމާލު ނުކުރުން، ކަސްރަތުކުރުން، ނިދިހަމަކުރުން، ހާސްކަމާއި ފިކުރުތަކާއި ދުރުހެލިވުން، ފައިދާހުރި ކާނާ ބޭނުންކުރުން ގިނައިން ދިޔާތަކެތި ބުއިން ފަދަ ކަންތައްތަކަކީ ތަފާތު ރޯގާތަކުން މީހާ ދުރުކޮށްދޭނޭ ކަންކަމެވެ.\nއެގޮތުން ފާޚާނާކޮށް ނިމިގެންނާއި، ކެއުމުގެ ކުރިން އަތް ދޮވުމުގެ މުހިއްމުކަމާއި، ކާތަކެއްޗާއި ބޯފެނުގެ ރައްކާތެރިކަމާއި ގުޅޭގޮތުން ޢާންމު ހޭލުންތެރިކަން އިތުރުކުރުން ވަރަށް މުހިއްމެވެ.


High Court dhekunu gofeege sharee'aiy thakah fan'diyaarun Addu ah - AO News\nއައްޑޫ ސިޓީ ހުޅުމީދޫގައި ޤާއިމްކޮށްފައިވާ ދިވެހިރާއްޖޭގެ ހައި ކޯޓުގެ ދެކުނު ގޮފީގެ ޝަރީޢަތްތަކަށް ފަނޑިޔާރުން މާލެއިން ފުރާވަޑައިގެންފި އެވެ.\nހައި ކޯޓުން ބުނީ އެ ކޯޓުގެ ދެކުނު ގޮފީގެ ޝަރީޢަތްތައް މާދަމާއިން ފެށިގެން އަންނަ ބުރާސްފަތި ދުވަހުގެ ނިޔަލަށް ކުރިއަށްދާނެ ކަމަށެވެ. އެ ޝަރީޢަތްތައް ކުރެއްވުމަށް މިއަދު ޝަރުޢީ ވަފުދު ވަނީ އައްޑޫ އަށް ފުރާވަޑައިގެންފަ އެވެ.\nމާދަމާއިން ފެށިގެން ބުރާސްފަތި ދުވަހުގެ ނިޔަލަށް ރާއްޖޭގެ ދެކުނުގައި ގާއިމުކުރެވިފައިވާ ހައިކޯޓުގެ ދެކުނު ގޮފީގައި ޝަރީއަތްތައް ކުރެއްވުމަށް ޝަރުޢީ ވަފުދު މިއަދު ފުރާވަޑައިގެންފި.\n— Maldives High Court (@mvhighcourt) March 6, 2020\nހައި ކޯޓުން ބުނީ މާދަމާއިން ފެށިގެން މި ހަފުތާގެ ނިޔަލަށް މަސައްކަތް ކުރައްވާ ޝަރުޢީ ވަފުދުގައި ހިމެނިވަޑައިގަންނަވާ3ފަނޑިޔާރުންނަކީ ފަނޑިޔާރު އަލްއުސްތާޛު ޢަބްދުﷲ ޙަމީދު، ފަނޑިޔާރު އަލްއުސްތާޛު މުޙައްމަދު ނިޔާޒް، ފަނޑިޔާރު އަލްއުސްތާޛު ހާތިފް ޙިލްމީ ކަމަށެވެ.\nމިދިޔަ ފެބުރުވަރީ މަހުގެ 08 އިން 13ގެ ނިޔަލަށްވެސް ހައި ކޯޓުގެ ދެކުނު ގޮފީގައި ޝަރީޢަތްތައް ވަނީ ކުރިއަށް ގެންގޮސްފައެވެ.\nދިވެހިރާއްޖޭގެ ކޯޓުތަކުގެ ޤާނޫނަށް ގެނެވުނު އިޞްލާޙާއެކު ހައި ކޯޓުގެ ދެ ގޮފި ޤާއިމްކުރެވިފައިވާއިރު، ފުރަތަމަ ނިންމީ ކޮންމެ ގޮތްޕެއްގައިވެސް ދާއިމީކޮށް ތިން ފަނޑިޔާރުން ތިއްބެވުމަށެވެ. އެހެންނަމަވެސް އެގޮތަށް ހެދމުން އޭރު ނުވަ ފަނޑީޔާރުންނާއެކު މަސައްކަތް ކުރަމުން އައި މާލޭގެ ހައި ކޯޓަށް ފަނޑިޔާރުންގެ ދަތިކަން ކުރިމަތިވުމާއެކު، ގޮފިތަކުގައި ފަނޑިޔާރުން ދާއިމީކޮށް ނުތިބޭ ގޮތަށް ސުޕްރީމް ކޯޓުން ވަނީ ހަމަޖައްސައިފަ އެވެ.\nނަމަވެސް ފަހުން ވަނީ ކޯޓުތަކުގެ ޤާނޫނު އިޞްލާޙުކޮށް، ހައި ކޯޓަށް 11 ފަނޑިޔާރުން ޢައްޔަންކޮށްފަ އެވެ.


Tottenham Balikoh City 1 Vana Ah - Vaguthu\nޓޮޓެންހަމް ބަލިކޮށް ސިޓީ އެއްވަނަ އަށް\nޓޮޓެންހަމްގެ މައްޗަށް 0-1 އިން ކުރި ހޯދާ ޕްރިމިއާ ލީގުގެ އެއްވަނަ މަގާމަށް މެންޗެސްޓަރ ސިޓީ އަލުން އަރައިފިއެވެ.\nރޭގެ މޮޅާއެކު ލީގުގެ އެއްވަނައިގައި ސިޓީ މިހާރު އޮތީ 26 ޕޮއިންޓާ އެކުއެވެ. ދެވަނައިގައި އޮތް ލިވަޕޫލަށް ވެސް ހަމަ އެ އަދަދަށް ޕޮއިންޓު ލިބިފައިވާއިރު ސިޓީ އަށް ކުރި ލިބެނީ ގޯލުގެ ތަފާތުންނެވެ. ރޭގެ މެޗުން ބަލިވި ޓޮޓެންހަމް އޮތީ 21 ޕޮއިންޓާ އެކު ލީގުގެ ފަސްވަނައިގައެވެ.\nޓޮޓެންހަމްގެ ހޯމް މެޗުތައް ކުޅެމުން އަންނަ ވެމްބްލީ ސްޓޭޑިއަމްގައި ރޭ ކުޅުނު މި މެޗުގެ ހަވަނަ މިނެޓްގައި ސިޓީން ވަނީ ލީޑު ނަގާފައެވެ. ސްޓާލިން ދިން ޕާހަކުން މި ގޯލު ސިޓީ އަށް ކާމިޔާބުކޮށްދިނީ ރިޔާދް މަހްރޭޒްއެވެ. މި ގޯލު ކާމިޔާބުކުރިތާ މާގިނަ އިރުތަކެއް ނުވަނީސް ޓޮޓެންހަމްގެ ފޯވާޑް ހެރީ ކޭން ވަނީ ސިޓީގެ ގޯލަށް ނުރައްކާތެރި ހަމަލާއެއް ފޮނުވާލާފައެވެ. ނަމަވެސް ސިޓީގެ ޕެނަލްޓީއޭރިއާގެ ބޭރުގައި ހުރެ ކޭން ފޮނުވާލި އެ ހަމަލާ ދިޔައީ ގޯލުގެ ކުޑަތަންކޮޅެއް ބޭރުންނެވެ.\nލީޑު ފުޅާކޮށްލާނެ ރަނގަޅު ފުރުސަތުތަކެއް ދެވަނަ ހާފްގައި ސިޓީގެ ޑޭވިޑް ސިލްވާ އާއި ސްޓާލިން އަށް ލިބުނުއިރު، އެޓީމުގެ އިތުބާރު ފޯވާޑް ސާޖިއޯ އަގުއެރޯ ފޮނުވާލި ދެ ހަމަލާއެއް ޓޮޓެންހަމްގެ ކީޕަރު ހޫގޯ ލޮރިސް ވަނީ ދިފާއުކޮށްފައެވެ. މި ހާފުގައި ގޯލެއް ކާމިޔާބުކުރަން ޓޮޓެންހަމް އަށް އެންމެ ރަނގަޅު ފުރުސަތެއް ލިބުނީ އެރިކް ލަމޭލާއަށެވެ. ނަމަވެސް ސިޓީގެ ޕެނަލްޓީއޭރިއާ ތެރޭ ހުހަށް ހުރެ ލަމޭލާ ފޮނުވާލި ހަމަލާ ދިޔައީ ދަނޑި މަތިން ބޭރަށެވެ.\nލީގުގައި ސިޓީން 10 މެޗު މިހާތަނަށް ކުޅެފައިވާއިރު އެޓީމު އަދި މެޗަކުން ބަލިވެފައެއް ނުވެއެވެ. އެގޮތުން އަށް މެޗުން ލިވަޕޫލް މޮޅުވިއިރު ދެ މެޗު ނިމުނީ އެއްވަރުވެގެންނެވެ. ރޭގެ މެޗަކީ ލީގުގައި ޓޮޓެންހަމް ބަލިވި ތިންވަނަ މެޗެވެ.\nލީގުގައި ސިޓީ ދެން ބައްދަލުކުރާނީ ސައުތްހެމްޓަންއާއެވެ. ޓޮޓެންހަމް ނިކުންނާނީ ވުލްވްސް އާއި ދެކޮޅަށެވެ.


BREAKING: Miadhu 215 meehun covid ah positive, 149 dhivehin | ThePress\nމިއަދު 215 މީހުން ކޮވިޑަށް ޕޮޒިޓިވް، 149 ދިވެހިން\n02 August 2020, 21:55\nކޮވިޑް އަށް ރެންޑަމް ސާމްޕަލް ނެގުމުގެ މަސައްކަތް މާލޭގެ މަގުތަކުގައި ކުރިއަށް ދަނީ / ފައިލް ފޮޓޯ\nމިއަދު ކޮބވިޑަށް ޕޮޒިޓިވްވި މީހުންގެ އަދަދު 215 އަށް އަރައިފިއެވެ.\nހެލްތް ޕްރޮޓެކްޝަން އެޖެންސީ (އެޗްޕީއޭ) އިން ބުނީ މިދިޔަ 24 ގަޑިއިރުގެ ތެރޭގައި ޕޮޒިޓިވް ވެފައި ވަނީ 215 މީހުން ކަމަށެވެ. އޭގެތެރޭގައި ހިމެނެނީ 149 ދިވެހިންނާއި ބަންގްލަދޭޝްގެ 54 މީހަކާއި، އިންޑިއާގެ7މީހަކާއި ސްރީލަންކާގެ2މީހަކާއި ނޭޕާލްގެ ދެމީހަކާއި އިންޑޮނޭޝިއާ އެކަކެވެ.\nމިއަދު ޕޮޒިޓިވްވި މީހުންނާއެކު ރާއްޖޭގެ އަދަދު ވަނީ 4164 އަށް އަރާފައެވެ. މިއަދު ޕޮޒިޓިވް ވި 215 މީހުންގެ ތެރޭގައި މާލެއިން ޕޮޒިޓިވްވެފައި ވަނީ 214 މީހުން ކަމަށާއި އަތޮޅުތެރެއިން އެކަކު ޕޮޒިޓިވްވެފައިވާ ކަމަށް އެޗްޕީއޭއިން ބުނެއެވެ.\nމިއަދު 215 މީހަކު ކޮވިޑަށް ޕޮޒިޓިވް ވި އިރު 30 މީހުން ވަނީ ބަލިން ރަނގަޅު ވެފައެވެ. މިވަގުތު 1489 މީހަކަށް ފަރުވާ ދެމުން ދާ އިރު ހޮސްޕިޓަލުގައި 84 މީހަކަށް ދަނީ ފަރުވާ ދެމުންނެވެ. އަދި އައިސޮލޭޝަން ފެސިލިޓީތަކުގައި މިވަގުތު 921 މީހަކު އެބަ ތިއްބެއެވެ.\nރާއްޖޭގައި މިވަގުތު ކޮވިޑްގެ ކޭސް 10 ރަށަކުން ފެނިފައި ވެއެވެ. އެއީ ހއ ކެލައާއި، އިހަވަންދުއާއި ބ. އޭދަފުއްޓާއި، ކަމަދުއާއި، ހިތާދުއާއި، ސީސައިޑު ފިނޮޅާއި، ޅ. ހިންނަވަރާއި، ކުރެއްދޫގެ އިތުރުން ކ. މާފުއްޓާއި ވ. ފުލިދުއެވެ.\nމިހާތަނަށް އައި އިރު ރާއްޖެއިން މި ބަލި ޖެހިގެން 18 މީހަކު ވަނީ މަރުވެފައެވެ. އޭގެ ތެރޭގައި ހިމެނެނީ 13 ދިވެހިންނާއި5ބިދޭސީންނެވެ. 13 ދިވެހިންގެ ތެރޭގައި6ފިރިހެނުންނާއި7އަންހެނުން ހިމެނޭ އިރު ގިނައީ ދޮށީ އުމުރުގެ މީހުންނެވެ.\nއެގޮތުން މަރުވި ދިވެހިންގެ ތެރޭގައި ހިމެނެނީ އުމުރުން 42 އަހަރުގެ ދިވެހި ފިރެހެނަކާއި 52 އަހަރުގެ އަންހެންކާއި 83 އަހަރުގެ އަންހެނަކާއި 89 އަހަރުގެ އަންހެނަކާއި 70 އަހަރުގެ އަންހެނެއްގެ އިތުރުން 80 އަހަރުގެ ފިރިހެނަކާއި 88 އަހަރުގެ ފިރިހެނަކާއި 92 އަަހަރުގެ ފިރިހެނެއްގެ އިތުރުން 80 އަހަރުގެ ފިރިހެނަކާއި 70 އަހަރުގެ އަންހެނަކާއި 71 އަހަރުގެ އަންހެނެކެވެ. 79 އަހަރުގެ އަންހެނެކެވެ. އަދި މިއަދު މަރުވި 89 އަހަރުގެ ފިރިހެން މީހާވެސް މީގެ ތެރޭގައި ހިމެނެއެވެ.


މިސްރުން ކޮވިޑް-19 ވެކްސިން ގަތުން\nރަމަޟާންމަހު މިސްރުގައި ކޮވިޑް-19ގެ ތިން ވަނަ ރާޅު ފެށޭނެ ކަމަށް އޮފިޝަލުން ބުނޭ\nމިހާތަނަށް ސިނޮފަރމް އަދި އެސްޓްރަޒެނެކާ ވެކްސިނުގެ 1.5 މިލިއަން ޑޯޒް މިސްރަށް ލިބިފައިވޭ\n20 އޭޕްރިލް 2021 | އަންގާރަ 16:13\nމިސްރުން ޗައިނާގެ ސިނޮފަރމް ވެކްސިނުގެ 20 މިލިއަން ޑޯޒް ގަތުމަށް ނިންމާފައިވާ ކަަމަށާއި އޭޕްރިލް މަހުގެ ތެރޭގައި ވެކްސިނުގެ ފުރަތަމަ ބެޗް ލިބޭނެ ކަމަށް އެގައުމުގެ ހެލްތު މިނިސްޓްރީން ބުނެފިއެވެ.\nމިއިން ކޮންމެ ބެޗެއްގައި 50،000 ޑޯޒް ހިމެނެއެވެ. ސިނޯފަރމް ވެކްސިންގެ 40 މިލިއަން ޑޯޒް މިސްރުން ގަންނާނެކަމަށް އެގައުމުން ވަނީ ބުނެފައެވެ. 100 މިލިއަނެއްހާ އާބާދީއެއް އޮންނަ މިސްރަށް މިހާތަނަށް ސިނޮފަރމް އަދި އެސްޓްރަޒެނެކާ ވެކްސިނުގެ 1.5 މިލިއަން ޑޯޒް ލިބިފައިވެއެވެ. މިސްރުގައި ކޮވިޑުގެ ހާލަތު ގޯސްވަމުން ދާއިރު ރަމަޟާންމަހު މިސްރުގައި ކޮވިޑް-19ގެ ތިން ވަނަ ރާޅު ފެށޭނެ ކަމަށް އޮފިޝަލުން ވަނީ ބުނެފައެވެ.\nއަރަބް ނިއުސްގައި ރިޕޯޓްކޮށްފައިވާ ގޮތުން މިސްރުގެ ސިއްހަތާބެހޭ ވުޒާރާގެ އޮފިޝަލެއްކަމަށްވާ ނޫހާ އައްސަމް ވަނީ އާންމު އެއްވުންތައް އިތުރުވެ ކޭސްތައް އިތުރުވެގެންދާނެ ކަމުގެ އިންޒާރު ދެއްވާފައެވެ. ރަމަޟާން މަހަކީ ރޯދަ ވިއްލުމަށާއި ތަފާތު އެކި ކަންކަމަށް އާއިލާ ބައްދަލުވުންތަކާއި އާންމު އެއްވުންތައް އިތުރުވެގެންދާ މަހެކެވެ.\nކޮވިޑްގެ ތިން ވަނަ ރާޅު ކޮންޓްރޯލްކުރުން އޮތީ ރައްޔިތުންގެ އަތުގައި ކަމަށް ވިދާޅުވެ ހެދިފައިވާ އުސޫލުތަކާއި އެއްގޮތަށް އަމަލުކޮށް މާސްކު އެޅުމާއި ގައިދުރުކަން ބެހެއްޓުމަށް ނޫހާ ވަނީ އިލްތިމާސްކުރައްވާފައެވެ. ރައްޔިތުން މިހާރު ތިބީ ކޮވިޑަށް މާބޮޑަށް ހޭނިފައި ކަމަށާއި މީގެ ސަބަބުން މާސްކު އެޅުމާއި ގައިދުރުކަން ބެހެއްޓުމާ ދުރުވެފައިވާ ކަމަށް ވެސް ވިދާޅުވިއެވެ.\nމިޞްރު ސިނޮފާރމް ވެކްސިން (ޗައިނާ)\nސެވިއްޔާއާ އެއްވަރުވެ ރެއާލުން ފުރުސަތު ނަގާލައިފި


ރަށްތައް ގިރަނީ ތިމާވެށީގެ ހާއްސަ ހާލަތެއްގެ ސަބަބުން: މިނިސްޓަރު – Dhen.mv\nރަށްތައް ގިރަނީ ތިމާވެށީގެ ހާއްސަ ހާލަތެއްގެ ސަބަބުން: މިނިސްޓަރު\nFebruary 2, 2020 - 11:06 pm\nއެންވައިރުމެންޓް މިނިސްޓްރީގައި މިއަދު ބޭއްވި ނޫސްވެރިންގެ ބައްދަލުވުމުގައި މިނިސްޓަރު ޑރ. ހުސައިން ރަޝީދު ހަސަން ވިދާޅުވީ އެހެން އަހަރުތަކާ ހިލާފަށް މި އަހަރު ރަށް ގިރުން އިތުރުވެފައިވާ ކަމަށެވެ. އަދި އެކަން މިނިސްޓްރީގެ ސަމާލުކަމަށް އައިސްފައިވާ ކަން މިނިސްޓަރު ވަނީ ފާހަގަކުރައްވާފަ އެވެ.\n"މީހުން އުޅޭ ރަށް ރަށޭ އެއްގޮތަށް މީހުން ނޫޅޭ ރަށް ރަށުގައި ވެސް ރަށް ގިރުމުންދަނީ. ނަމަވެސް ބަނދަރު ހަދާފައި ހުރި ރަށްތަކުގައި ރަށް ގިރާވަރު އިތުރު." މިނިސްޓަރު ވިދާޅުވިއެވެ.\nއެންވަޔަރަމަންޓް މިނިސްޓްރީގެ އެސިސްޓެންޓް ޑިރެކްޓާ ޒައްމަތު ހަލީލް ވިދާޅުވީ މޫސުމަށް ދިމާވެފައިވާ ހާލަތު ބަދަލުވުމުން ރަށްތަކުން ގިރާލި ވެލިގަނޑު އަނބުރާ އައުމުގެ ފުރުސަތު އެބައޮތް ކަމަށެވެ. ވޭތުވެދިޔަ 30 އަހަރުގެ ތެރޭގައި މިހާލަތު ދިމާވީ ފަސް ވަރަކަށް ފަހަރު ކަމަށް ވެސް އޭނާ ވިދާޅުވި އެވެ.\nމިނިސްޓަރު ވިދާޅުވީ ވޭތުވެދިޔަ އަށް އަހަރުގެ ތެރޭގައި 79 ރަށަކުން ރަށްގިރާ މައްސަލަ ހުށަހަޅާފައިވާއިރު މިފަހަރު ރަށް ގިރައިގެން 20 ރަށުން ހުށަހެޅި ކަމަށެވެ.\nޅައިމަގަށް އަރާ ފޭބުން މަނާކޮށްފި


2019: Atholhu'thereygai thrahggeege gina masahkaiythakeh feshi ahareh!\n2019: އަތޮޅުތެރޭގައި ތަރައްޤީގެ ގިނަ މަސައްކަތްތަކެއް ފެށި އަހަރެއް!\nއަތޮޅުތަކުގައި 2.5 ބިލިއަން ރުފިޔާގެ މަޝްރޫއެއް\nރާއްޖެ ފަސް ސަރަހައްދަކަށް ބަހާލައިގެން ތަރައްގީ ކުރުމަށް ނިންމުން\nކަނޑުމަތީގެ ހިތާމަވެރި ހާދިސާތައް ހިނގާފައިވޭ\nކ. މާލެ | 31 ޑިސެންބަރ 2019 | އަންގާރަ 00:31 | 3,277\nދ. އަތޮޅު ހޮސްޕިޓަލްގައި ދަތތުގެ ފަރުވާގެެ ހިދުމަތް ރައީސް ސޯލިހް އިިފްތިތާހްކުރައްވަނީ - ރައީސް އޮފީސް\nމިފާއިތުވެގެން ދިޔަ އަހަރަކީ އަތޮޅުތެރޭގެ ރަށްރަށުގައި ތަރައްގީއަށް ގިނަ މަސައްކަތްތަކެއް ކުރެވިގެން ދިޔަ އަހަރެކެވެ. ތަރައްގީގެ މަޝްރޫއުތަކާއެކު ބައެއް އިޖްތިމާއީ މައްސަލަތައް ވެސް ފެންމަތިވެގެން ދިޔައެވެ.\nއެހެން ސަރުކާރުތަކާއި ހިލާފަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ސަރުކާރުގައި އަތޮޅުތަކަށް ޚާއްސަ ސަމާލުކަމެއްދީގެ ތަރައްގީ ގެނެސްދޭނެ ކަމަށް ވަނީ ވައުދުވެފައެވެ. އެގޮތުން އަތޮޅު ތެރޭގެ ހުރިހާ ރަށްރަށެއްގައި ހައުސިން އާއި ތިމާވެށީގެ މަޝްރޫއުތަކާއި އިޖުތިމާއީ އަދި ސިނާއީ މަޝްރޫއުތައް ހިންގާ ގޮތަށް ވަނީ ހަމަޖައްސާފައެވެ.\nއެގޮތުން އަތޮޅުތަކުގައި 2.5 ބިލިއަން ރުފިޔާގެ މަޝްރޫއު ހިންގާނެ ކަމަށް ބަޖެޓް ފޮތުގައިވެއެވެ. އަތޮޅުތަކަށް ބަލާއިރު އެންމެ ބޮޑު ހޭދައެއް ކުރާ ގޮތަށް ރާވާފައި ވަނީ އައްޑޫ ސިޓީގައެވެ. އެއީ 523 މިލިއަން ރުފިޔާގެ މަޝްރޫއެވެ.\nމީގެ އިތުރުން އެންމެ ބޮޑު ހޭދައެއް ކުރާ އަތޮޅުތަކުގެ ތެރޭގައި ހިމެނެނީ ހދ. އަތޮޅުގައި 362 މިލިއަން ރުފިޔާ، ރ. އަތޮޅުގައި 309 މިލިއަން ރުފިޔާ، ތ. އަތޮޅުގައި 332 މިލިއަން ރުފިޔާ، ގދ. އަތޮޅުގައި 486 މިލިއަން ރުފިޔާގެ މަޝްރޫއެވެ. ފުވައްމުލަކުގައި 228 މިލިއަން ރުފިޔާގެ މަޝްރޫއު ހިންގާ ގޮތަށް ހަމަޖެހިފައިވެއެވެ.\nއައްޑޫ ސިޓީ - އައްޑޫ ސިޓީއަކީ ރާއްޖޭގެ ދެ ވަނަ އަށް އެންމެ ބޮޑު އާބާދީ\nރާއްޖެ ފަސް ސަރަހައްދަކަށް ބަހާލައިގެން ތަރައްގީކުރުން\nމާލެއަށް ރައްޔިތުން އައުމަށް މަޖުބޫރުކުރުވާފައި އޮތްއޮތުން ބަދަލުކުރުމަށް 2019 ވަނަ އަހަރު ވަނީ އައު ސިޔާސަތެއް ކަނޑައަޅާއެކަން ހާމަކޮށްފައެވެ. އެއީ ހަމައެކަނި މާލެ ސަރަހައްދަށް ޚިދުމަތްތައް ޖަމާކުރުމުގެ ބަދަލުގައި މުޅި ރާއްޖެ ފަސް ސަރަހައްދަކަށް ބަހާލައިގެން ތަރައްގީކުރުމަށެވެ. ޕްލޭނިން މިނިސްޓްރީން ޕްރައިމަރީ ސަރަހައްދުތަކުގެ ގޮތުގައި ކަނޑައަޅާފައިވަނީ ހދ. ކުޅުދުއްފުށި، ޅ. ނައިފަރު، ލ. ގަން، ގދ. ތިނަދޫ، ސ. ހިތަދޫއެވެ.\nމީގެއިތުރުން މިފަސް ރަށް ވަށައިގެން 20 މޭލުގައި ހުންނަ ރަށްތަކަކީ ސަބް ރީޖަންގެ ގޮތުގައި ވަނީ ކަނޑައަޅާފައެވެ. އެރަށްތަކުގެ ތެރޭގައި ހއ. އިހަވަންދޫ، ށ. ފުނަދު، ނ. މާފަރު، ރ. ދުވާފަރު، ބ. އޭދަފަށު، ދ. ކުޑަހުވަދޫ، ތ. ތިމަރަފުށި، ގއ. ވިލިނގިލި އަދި ޏ. ފުވައްމުލައް ހިމެނެއެވެ.\nހދ.ކުޅުދުއްފުށި - ރާއްޖޭގެ އުތުރުގެ އެންމެ ބޮޑު އާބާދީއަކީ ކުޅުދުއްފުށި\nއަތޮޅުތެރޭގެ ރަށްރަށުގައި ބޭސްފަރުވާ ޚިދުމަށްފުޅާ ކުރުން\nބޭސްފަރުވާ ޚިދުމަތް ހޯދުމަށް އަތޮޅުތެރޭގެ ގިނަ ބަޔަކު މާލެ ބަރޯސާވެފައިވާތީ އެމައްސަލަ ހައްލުކުރުމުގެ ގޮތުން ރާއްޖޭގެ ފަސް ރަށެއްގައި ހުރި 10 ހޮސްޕިޓަލެއް، 800 މިލިއަން ރުފިޔާ ހޭދަކޮށްގެން، މަތީ ފެންވަރުގެ އެކި ހިދުމަތް ލިބޭ ފެންވަރަށް ތަރައްގީކުރުމަށް ނިންމީ ވެސް މިދިޔަ އަހަރުގެ ތެރޭގައެވެ. އަދި ހާއްސަ ސަމާލުކަމެއް ދީގެން ހިދުމަތްތައް ފުރިހަމަކުރުމުގެ މަސައްކަތް ކުރިއަށް ގެންގޮސްފައިވަނީ ހދ. ކުޅުދުއްފުށި، ރ. އުނގޫފާރު، ލ. ގަމު ރީޖަނަލް ހޮސްޕިޓަލް އާއި ގދ. ތިނަދޫގައި ހުންނަ އަބްދުއްސަމަދު މެމޯރިއަލް ހޮސްޕިޓަލްގެ އިތުރުން ސ. ހިތަދޫ ރީޖަނަލް ހޮސްޕިޓަލްގައެވެ.\nސ. ހިތަދޫ ރީޖަނަލް ހޮސްޕިޓަލް - ހިތަދޫގައި އަލަށް ހުޅުވާ ހޮސްޕިޓަލްގެ ގިނަ މަސައްކަތްތައްވެސް ނިންމާލައިފައިވޭ\nމީހުން ދިރިއުޅޭ ކޮންމެ ރަށަކުން ފުރައިގެން 20 މިނެޓުން ދަތުރުކޮށްފައި އެއާޕޯޓަށް ދެވޭހާ ދުރުމިނުގައި އެއާޕޯޓްތައް ހެދުމަކީ މިސަރުކާރުގެ އަމާޒެކެވެ.\nއެގޮތުން 2019 އަހަރު މާފަރު އެއާޕޯޓު ރަސްމީކޮށް ވަނީ ހުޅުވަފާއެވެ. ކުޅުދުއްފުށި އެއާޕޯޓު 2018 ވަނަ އަހަރުގެ ރިޔާސީ އިންތިޚާބުގެ ކެންޕޭންގައި ކުރީގެ ރައީސް އަބްދުﷲ ޔާމީން ސަރުކާރުން ހުޅުވި ނަމަވެސް ޚިދުމަތްތަކާއެކު ޝެޑިއުލް ދަތުރުތައް ފެށީ 2019 ވަނަ އަހަރު އޮގަސްޓު މަހުގެ ތެރޭގައެވެ. އަދި ހޯރަފުށީ އެއަރޕޯޓާއި ފަރެސްމާތޮޑާ އެއަރޕޯޓާއި، މާވާރުލު އެއާޕޯޓާއި މަޑިވަރު އެއާޕޯޓްގެ މަސައްކަތް ބާރު ސްޕީޑްގައި ފެށިގެން ދިޔައީ ވެސް މިދިޔަ އަހަރުގެ ތެރޭގައެވެ.\nމާފަރު އެއަރޕޯޓު ހުޅުވި ރަސްމިއްޔާތުގެ ތެރެއިން - މާފަރު އެއާޕޯޓަށް މިހާރު ޝެޑިއުލް ދަތުރުތައްކުރޭ\nސަރުކާރުގެ މުއައްސަސާތަކުގެ އޮފީސްތައް އަތޮޅުތެރޭގެ ރަށްރަށުގައި ގާއިމްކުރުން\nމާލެ ސިޓީން ލިބޭ ޚިދުމަތްތައް އަތޮޅުތެރޭގެ ރަށްތަކަށް ފުޅާކުރުމުގެ މަސައްކަތުގެ ދަށުން އިމިގްރޭޝަނުން ދޭ ޚިދުމަތްތަކުގެ ތެރެއިން ޕާސްޕޯޓް ދޫކުރުމުގެ ހިދުމަތް ކުރިއަށްވުރެ ފަސޭހަ ކުރުމަށް ޕާސްޕޯޓް ހެދުމުގެ ހިދުމަތް ލިބޭގޮތަށް ހއ. ދިއްދޫގައި އިމިގްރޭޝަންގެ އޮފީހެއް 11 ޖޫންގައި ވަނީ ހުޅުވާފައެވެ.\nދިއްދޫގައި އިމިގްރޭޝަން އޮފީސް ހުޅުވި ހަފްލާގެ ތެރެއިން -- ފޮޓޯ: އިމިގްރޭޝަން\nތިމާވެއްޓަށް ޚާއްސަ ސަމާލުތަކެއްދީގެން މަސައްކަތް ކުރުން\nމި ސަރުކާރަކީ ތިމާވެއްޓަށް ޚާއްސަ ސަމާލުތަކެއްދީގެން މަސައްކަތްތައް ކުރިއަށްގެންދާ ސަރުކާރެއްކަން ހާމަވެއެވެ. އެގޮތުން ބޮޑުތިލަދުންމަތިން 11 ސަރަހައްދެއް ވަނީ ހިމާޔަތްކޮށްފައެވެ. އެއީ ހއ. ގައްލަންދޫ ތިލަ، ހއ. ކެލާ ޗަސްބިން، ހއ. ބިލެތްދޫ ތިލަ، ހދ. ފިނޭ ތިލަ، ހދ. އިންނަފުށި، ށ. ބޮލިއްސަފަރު، ށ. ނާލާހުރާ، ނ. ފޮއްދިއްޕަރު، ނ. ބޮޑުޅައިމެންދޫ، ނ. ކެނދިކުޅުދޫ ކަނޑޫފާ އަދި ނ. އޮރިމަސްތިލައެވެ.\nރައީސް ސޯލިހު ރާއްޖޭގެ ހިމާޔަތްކޮށްފައިވާ ކުޅިއެއް ކައިރީގައި ހުއްޓިގެން -- ފޮޓޯ: ރައީސް އޮފީސް\nކުރީގެ ސަރުކާރުތަކުން ތިމާވެއްޓަށް ބެލުމެއްނެތި ފަށާފައިވާ ތަރައްގީގެ މަޝްރޫއުތަކުން ބައެއް ކަންކަން ވަނީ ފެންމަތިވެފަ އެވެ.\nއެގޮތުން ނ. މާފަރުގައި އެއާޕޯޓް ތަރައްގީ ކުރަނިކޮށް، ރަންވޭއަށް ވެލައެއް އަރައި، އެތަނަށް ބިސް އެޅިއެވެ. އަދި ވެލާ މަރުވި މައްސަލަ ގިނަ ބައެއްގެ ސަމާލުކަމަށް ވެސް އައެވެ. އެއީ މާފަރު އެއާޕޯޓް އެޅި ސަރަހައްދަކީ ކުރިން އާންމުކޮށް ވެލާ އަރައި އުޅޭ ސަރަހައްދެއް ކަމަށްވަތީއެވެ.\nނ. މާފަރު ރަންވޭއަށް ބިން އެޅިވެލާ -- ފފޮޓޯ: ޓުވީޓަރ\nއިޖްތިމާއީ މައްސަލަތަކާއި، ހިތާމަވެރި ބައެއް ހާދިސާތައް\nއަތޮޅުތެރޭގެ ރަށްރަށުން ބައެއް އިޖްތިމާއީ މައްސަލަތައް ވެސް ފެންމަތިވެގެން ދިޔައެވެ.\nއެގޮތުން ގއ. ނިލަންދޫގެ ގެޔަކަށް ކަޅުތެޔޮ ޖެހައި ގެއްލުންދިން މައްސަލައެއް ފެންމަތިވިއެވެ. އަދި ނ. ލަންދޫގެ އެއް އާއިލާއެއްގެ ފަސް ކުޑަކުދިން ޖެންޑާ މިނިސްޓްރީގެ ބެލުމުގެ ދަށަށް ގެންދިޔައެވެ. ދައުލަތުގެ ބެލުމުގެ ދަށަށް ކުދިންތައް ގެންދިޔައީ ގޭގެ ސާފުތާހިރުކަމާއި ގޭތެރޭގެ އެހެން ކަންކަން ވެސް ހުރި ގޮތުން، އެތަނުގައި ކުޑަކުދިން ބައިތިއްބަން އެކަށީގެން ނުވުމުގެ ސަބަބުންނެވެ.\nސޯސަންވިލާގެއަށް ކަޅުތެޔޮ ޖަހާފައި -- ފޮޓޯ: ޓުވިޓަރ\nބައެއް ހިތާމަވެރި ހާދިސާތަކާއެކު ބިރުވެރި މަރުގެ މައްސަލަތައް ވެސް ފެންމަތިވިއެވެ.\nއެގޮތުން ށ. ޅައިމަގުގައި ދޯންޏެއްގައި މަސައްކަތް ކުރި ބަގްލަދޭޝް ލުތުފަރު ނަމަކަށް ކިޔާ ފިރިހެނެއް މަރާލިއެވެ. އަދި އެމީހާގެ ހަށިގަނޑުގެ ބައިތައް ފެނުނީ ޅައިމަގުގެ ބޭރު ތޮށި ކައިރިން ކަނޑުންނެވެ.\nލުތުފަރުގެ ހަށިގަނޑުގެ ބައެއް ބައިތައް\nމީގެ އިތުރުން ދީނީ ހައްދު ފަހަނަ އަޅާފައިވާ މީހުން ހޯދުމަށް ފުލުހުންނާއި ޤައުމީ ދިފާޢީ ބާރާއި ގުޅިގެން ރ. މަޑުއްވަރީގައި ވަނީ ޚާއްސަ އޮޕަރޭޝަނެއް ހިންގާފައެވެ. މިއޮޕަރޭޝަންގައި 03 މީހަކު ހައްޔަރުކުރިއެވެ. އަދި ޖެންޑަރ މިނިސްޓްރީން ވަނީ އެރަށުގެ9ގޭބީސީއަކަށް ޒިޔާރަތްކޮށް 18 އަހަރުން ދަށުގެ 20 ކުދިންގެ ޙާލަތު ބަލާފައެވެ.\nރ. މަޑުއްވަރީގައި ފުލުހުން ހަރަކާތްތެރިވަނީ\nކަނޑުމަތީގައި ހިނގާދިޔަ ހިތާމަވެރި ހާދިސާތަކަށް ބަލާއިރު، ލ. ކައްދޫން މާމެންދޫއަށް ދަތުރުކުރި ޑިންގީއެއް ބަންޑުން ޖަހާލައި އުމުރުން 19 އަހަރުގެ އައިމިނަތު ޝިމާ ނާފިޒު ވަނީ ގެއްލުނީ ވެސް ފާއިތުވެގެންދިޔަ އަހަރެވެ.\n19 އަހަރުގެ އައިމިނަތު ޝިމާ ނާފިޒު -- ފޮޓޯ: ފޭސްބުކް\nހދ. ނޮޅިވަރަން ފަރުން ފުރައިގެން ހދ. ހަނިމާދޫއަށް ދަތުރުކުރަމުންދިއަ ލޯންޗެއް ބަންޑުން ޖަހައިލާ 05 މީހަކު ނިޔާވީ ވެސް މިދިޔަ އަހަރުގެ ތެރޭގައެވެ.


MTCC Ge Hunavaru Program Ah Kurimathilumah Hulhuvaalaifi - Vaguthu\nއެމްޓީސީސީގެ ހުނަވަރު ޕްރޮގްރާމަށް ކުރިމަތިލުމަށް ހުޅުވާލައިފި\nއެމްޓީސީސީގެ "ހުނަވަރު ޓެކްނިކަލް ސްކިލްސް ޑިވެލޮޕްމަންޓް ޕްރޮގްރާމް 2021" އަށް ކެންޑިޑޭޓުން ކުރިމަތިލުމަށް މިއަދު ހުޅުވާލައިފިއެވެ.\nހުނަވަރު ޕްރޮގްރާމަކީ މަސައްކަތުގެ މާހައުލުގައި ފަންނީ ތަމްރީން ލިބިފައިވާ ދިވެހިން ބިނާކުރުމަށް އެމްޓީސީސީން ކުރިއަށް ގެންދާ ޕްރޮގްރާމެކެވެ. ހުނަވަރު ޕްރޮގްރާމްގެ މަގްސަދަކީ ތަމްރީނާއި ތަޖުރިބާ ލިބިފައި ތިބި މަސައްކަތްތެރި މުވައްޒަފުން އެމްޓީސީސީގެ އެކި ވަޒީފާތަކަށް ހޯދުމެވެ.\nއެމްޓީސީސީން މިއަދު ވިދާޅުވީ މި ޕްރޮގްރާމްގެ ދަށުން ކޮންސްޓްރަކްޝަން ސައިޓްތަކުގެ އެސިސްޓަންޓް ސުޕަވައިޒަރުންނާއި، މަގުހެދުމުގެ މަޝްރޫޢުތަކަށް ބޭނުންވާ މުއައްޒަފުންނާއި، ވެލްޑިންގް ގެ ދާއިރާއަށް ބޭނުންވާ މުއައްޒަފުން ތަމްރީން ކުރެވޭނެ ކަމަށެވެ.\nމި ޕްރޮގްރާމް ހިންގޭނީ ތިން މަސް ދުވަހުގެ މުއްދަތަށެވެ. ކޮންމެ ހަފުތާއެއްގެ ހޮނިހިރު ދުވަހުން ބުރާސްފަތީގެ ނިޔަލަށް ހެނދުނު 7:00 އިން މެންދުރު 3:00 އަށް ހިންގާ މި ޕްރޮގްރާމްގައި ބައިވެރިވާ މީހުންނަށް 5000ރ. ގެ އެލަވަންސެއް ކޮންމެ މަހަކު ދޭނެއެވެ. އަދި ދިރިއުޅޭ ރަށްނޫން ރަށެއްގައި ޕްރޮގްރާމް ކުރިއަށް ގެންދާނަމަ ހުރުމާއި ކެއުމުގެ ޙަރަދުވެސް އެމްޓީސީސީން ހަމަޖައްސަދޭނެއެވެ.\n"ހުނަވަރު ޓެކްނިކަލް ސްކިލްސް ޑިވެލޮޕްމަންޓް ޕްރޮގްރާމް" ގެ ދަށުން 50 މީހަކު ތަމްރީން ކުރަން ވަނީ ހަމަޖެހިފައެވެ.\nއެއީ ކޮންސްޓްރަކްޝަން ސައިޓްތަކުގެ އެސިސްޓަންޓް ސުޕަވައިޒަރުންގެ މަގާމަށް 30 ފުރުސަތު، މަގުހެދުމުގެ މަޝްރޫއުތަކަށް ބޭނުންވާ މަގާމުތަކަށް 10 ފުރުސަތު އަދި ވެލްޑިންގް ގެ ދާއިރާތަކަށް 10 ފުރުސަތެވެ. އުމުރުން 18 އަހަރާއި 25 އަހަރާއި ދެމެދުގެ ކުށުގެ ރިކޯޑްނެތް ދިވެހިންނަށް ހުޅުވާލާފައިވާ މި ޕްރޮގްރާމަށް ކުރިމަތިލެވޭ އެންމެ ފަހު ތާރީޚަކީ ޖުލައި 14 އެވެ. އަދި އިންޓަވިއު މަރުޙަލާއަށްފަހު ހޮވޭ ބައިވެރިންނާއެކު މި ޕްރޮގްރާމް ރަސްމީކޮށް ފެށުމަށް ހަމަޖެހިފައިވަނީ އޮގަސްޓް 15 ގައެވެ.\nއިހަވަންދޫ ބަނދަރާއި ފެރީ ޓާމިނަލް މަޝްރޫއުގެ މަސައްކަތް އާޒިމް ބައްލަވާލައްވައިފި\nހޯރަފުށީ އެއާޕޯޓް ގޮނޑުދޮށް ހިމާޔަތްކުރުމުގެ އަމަލީ މަސައްކަތް ފެށައިފި\nދެވަނަ ކުއާޓާގައި އެމްޓީސީސީއަށް ފައިދާގެ ގޮތުގައި 63 މިލިއަން ރުފިޔާ


Million touristun hama vaane ey bunanee keevve?\nރާއްޖެ އައި ޓޫރިސްޓުންތަކެއް ވީއައިއޭގައި: މި އަހަރުގެ ބޮޑު ޓާގެޓަކީ 1.5 މިލިއަން ހަމަ ކުރުން -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nރާއްޖޭގެ އިކޮނޮމީގެ މައިބަދައަކީ ޓޫރިޒަމް އެވެ. އެހެންވެ އިކޮނޮމީ "ރޮއްވާލުން" ނުވަތަ "ހެއްވާލުން" ބިނާވެފައި އޮންނަނީ މި ސިނާއަތަށް ލިބޭ ތަދުގެ މައްޗަށެވެ. ކޮވިޑް-19 އާ ގުޅިގެން ބޯޑަރު ބަންދު ކުރީމަ ފެނުނީ އެކަމެވެ. އެންމެ ޓޫރިސްޓެއް ނައިސް މުޅި ރާއްޖެ ގާތްގަނޑަކަށް ބަނޑަށް ޖެހުމާ ގާތަށް ގެންދިޔަ އެވެ. އެކަމަކު ބޯޑަރު ހުޅުވުމާއެކު އިކޮނޮމީ އަށް ކުރިމަތިވި މި ހައިހޫނުކަން މަޑުމަޑުން ފިލަން ފެށި އެވެ. މިދިޔަ އަހަރު ނިންމާލީ ބައި މިލިއަން ޓޫރިސްޓުންނާއެކުގަ އެވެ. މިއީ އުންމީދެއްގެ ގޮތުބައި ބަލައި ސަރުކާރުން ވަނީ މި އަހަރު އެއް މިލިއަން ޓޫރިސްޓުން ނުވަތަ 1.5 މިލިއަން ޓޫރިސްޓުން ގެނައުމުގެ އަމާޒެއް ކަނޑައަޅާފަ އެވެ.\nމި އަހަރު އެއް މިލިއަން ހަމަ ކުރަން ކިހާ މަސައްކަތެއް ކުރަން އެބައޮތް ހެއްޔެވެ؟ މިކަމުގައި ހުރި ގޮންޖެހުން ތަކަކީ ކޮބައި ހެއްޔެވެ؟ އެއް މިލިއަން ހަމަވާނަމަ ދުވާލަކު ކިތަށް މީހުން ގެންނަން ޖެހޭނެ ހެއްޔެވެ؟ މިއަށްވުރެ މައްޗަށް 1.5 މިލިއަން ޓޫރިސްޓުން ހަމަ ކުރެވިދާނެ ހެއްޔެވެ؟ އިންޑަސްޓްރީގެ ވިސްނުމަކީ ކޮބައި ހެއްޔެވެ؟\nރާއްޖެ އަށް އެންމެ ގިނައިން ޓޫރިސްޓުން އަންނަ ރަޝިއާގައި އޮފީސް ހުޅުވައިގެން، ރާއްޖޭގެ އެނދު ވިއްކާ ރިސޯޓް ލައިފްގެ ވެރިޔާ، މުހައްމަދު ޝާޒް ވަލީދު ގަބޫލުކުރައްވާ ގޮތުގައި މިކަންވާނީ ސަރުކާރުން މިކަން ކުރަން އުޅެފިނަމަ އެވެ. ސުވާލަކީ ސަރުކާރުން ކިހާ ވަރަށް އުޅޭ ހެއްޔެވެ؟\n"މިއީ ވަރަށް އެފަޓް. މީހުން ކިތަންމެހާވެސް އަންނަން އެބަތިބި. ބޭނުންވަނީ ސަރުކާރުން ހިތްވަރެއް،" ވަލީދު ވިދާޅުވި އެވެ.\nމި އަހަރުގެ ޖެނުއަރީ މަހުން ފެށިގެން މިހާތަނަށް ބަލާއިރު ރާއްޖެ އަށް 515،325 އައުމަކީ އުފަލެކެވެ. ނަމަވެސް މި އަދަދުން ގުނާނަމަ ބާކީ އޮތް ހަ މަސްތެރޭ އެންމެ މަދުވެގެން އިތުރު ބައި މިލިއަން ޓޫރިސްޓުން ހަމަކޮށްގެން ނޫނީ ސަރުކާރުން ބުނި އަދަދެއް ނުލިބޭނެ އެވެ. ސަރުކާރުން ކިޔަމުންދާ ނަމްބަރު ތަކަށް ބަލާއިރު ފުރަތަމަ ބުނި މި އަހަރު އަންނާނީ 800،000 ޓޫރިސްޓުންނެވެ. ނަމަވެސް ފަހުން ނަމްބަރު މަތިކޮށް އެއް މިލިއަން ފަހަނައަޅައި ގޮސް 1.5 މިލިއަން އަންނާނެ ކަމަށް ބުނެފައިވެ އެވެ.\nއެއް މިލިއަން ނޫނީ 1.5 މިލިއަން ޓޫރިސްޓުން ގެންނަން "ޑެއިލީ އެރައިވަލް" ކިހާ ހިސާބަކަށް ގެންނަން ޖެހޭ ހެއްޔެވެ؟ ޑެއިލީ އެރައިވަލް މަތިވާނެކަމުގެ އުންމީދަކީ ކޮބައި ހެއްޔެވެ؟\nޓޫރިޒަމް މިނިސްޓަރު އަބްދުﷲ މައުސޫމް ވާހަކަ ދައްކަވަނީ -- ފޮޓޯ: ޓޫރިޒަމް މިނިސްޓްރީ\nރާއްޖެ އަށް 2019 ވަނަ އަހަރު 1.7 މިލިއަން ޓޫރިސްޓުން އައިރު ހިއްސާގެ ބައެއް ކްރޫޒްލައިން ތަކުން އައި މީހުން ހިމަނައިގެންނެވެ. އެކަމަކު މިހާރު ކްރޫޒްލައިނެއް ނާދެ އެވެ. މިހާރު ޓޫރިސްޓުން އަންނަން އޮތީ ހަމައެކަނި ވައިގެ މަގެވެ. އަދި ރެކޯޑް ހެދި އަހަރު ރާއްޖެ އަށް ގިނައިން ޓޫރިސްޓުން އައި ރާއްޖޭގެ އެއްވަނަ މާކެޓު ޗައިނާއިން ގިނަ ބަޔަކު އައެވެ. އެކަނަކު މިހާރު ޗައިނާއެއް ނެތެވެ. އަދި މިހާރު ރާއްޖޭ ޓޫރިޒަމްގެ މައިގަނޑު 10 މާކެޓެއްވެސް ނެތެވެ. މީގެ ބަދަލުގައި މިހާރު އެންމެ ގިނައިން ޓޫރިސްޓުން އަންނަނީ މެދުތެރޭ އަދި އީސްޓަން ޔޫރަޕާއި ދެކުނު އޭޝިއާ އަދި އެފްރިކާ އަދި މެދުއިރުމަތިންނެވެ. ހިސާބުތަކަށް ބަލާނަމަ މެދުތެރޭ ޔޫރަޕުން މިހާތަނަށް 228,511 ޓޫރިސްޓުން އައިއިރު 258.9 ޕަސެންޓް އިތުރުވެފައިވެ އެވެ.\nމިހާރު ޓޫރިޒަމްގެ އޮފް ސީޒަން ގުނަމުންދާއިރު މިއީ އެންމެ ޓޫރިޒަމް ރަނގަޅުވާނެ ކަމަށް އުންމީދު ކުރި ދުވަސް ވަރެވެ. ހާއްސަކޮށް އިނގިރޭސި މާކެޓުން ބްރިޓިޝް އެއާވޭސްގެ ފްލައިޓް ތަކެއް އިތުރުވާނެ ކަމަށް ކުރިން އުންމީދު ކުރެވުނެވެ. ނަމަވެސް ރާއްޖެ އަށް އިންޑިއާގައި އުފެދުނު ކޮވިޑް-19 ގެ ވޭރިއަންޓް ވަދެ، ހުރިހާކަމެއް އެފުއް މިފުށަށް ޖެހިގެން ދިޔައީ އެވެ.\nނަމަވެސް ޓޫރިޒަމް އަލުން ރަނގަޅުވެ، ރާއްޖެއަށް ދުވާލަކު އަންނަ ޓޫރިސްޓުންގެ އަދަދު 1،500 ގައި ހުރުމަށްފަހު 2،000 އަށް މަތިވާތަން ފެނުނަކީ އުންމީދީ ނިޝާނެއްގެ ގޮތުބައި ބެލެވިދާނެ އެވެ.\nއެކަމަކު މިވަރު ފުއްދޭކަށް ނެތެވެ؛ މި މަސް ހިމަނައިގެން ބާކީއޮތް ހަ މަސް ދުވަހަށް ބަލާނަމަ ދުވާލަކު އެންމެ މަދުވެގެން 2،800 ނޫނީ 3،000 ޓޫރިސްޓުން އައިސްގެން ނޫނީ އިތުރު ބައި މިލިއަން ޓޫރިސްޓުން ހަމައެއް ނުވާނެ އެވެ. އިތުރު 500،000 މީހުން ހަމަކޮށްގެން ނޫން ގޮތަކަށް އެއް މިލިއަނެއް ހަމައެއް ނުކުރެވޭނެ އެވެ. އަދި އެއް މިލިއަން ފަހަނަ އަޅައި ގޮސް 1.5 މިލިއަން ޓޫރިސްޓުން ހަމަ ކުރާނަމަ އެންމެ މަދުވެގެން ދުވާހަކު އަންނަ ޓޫރިސްޓުންގެ އަދަދު 3،800 ނޫނީ 4،000 އަށް ޑެއިލީ އެރައިވަލް މަތިވާން ޖެހެ އެވެ. އެ އަދަދަށް ޑެއިލީ އެރައިވަލް ހަމަ ކުރެވިއްޖެނަމަ 1.5 މިލިއަން ޓޫރިސްޓުން ހަމަވެދާނެ އެވެ. ސުވާލަކީ ކުރިއަށް އޮތް ހަ މަހުގެ ކޮންމެ ދުވަހަކު 4،000 މީހުން ގެނެވިދާނެ ހެއްޔެވެ؟\nބޮޑު ނަމްބަރު ލިބޭނީ ދުވާލަކު 4،000 ގެނެވިގެން\nމިހާރު ރާއްޖޭގެ ޓޫރިޒަމަށް ބަލާއިރު ދުވާލަކު އަންނަ ޓޫރިސްޓުންގެ އަދަދު 1،500 ގައި ހުރުމަށްފަހު 2،000 އަށްވުރެ މަތިވެގެންދާ ތަން އެބަފެނެ އެވެ. މިއީ އުންމީދެކެވެ. އެކަމަކު މި މަސް ހިމަނައިގެން ބާކީއޮތް ހަ މަސް ދުވަހަށް ބަލާނަމަ ދުވާލަކު އެންމެ މަދުވެގެން 2،800 ނޫނީ 3،000 ޓޫރިސްޓުން އައިސްގެން ނޫނީ އިތުރު ބައި މިލިއަން ޓޫރިސްޓުން ހަމައެއް ނުވާނެ އެވެ. އިތުރު 500،000 މީހުން ހަމަކޮށްގެން ނޫން ގޮތަކަށް އެއް މިލިއަނެއް ހަމައެއް ނުކުރެވޭނެ އެވެ. އަދި އެއް މިލިއަން ފަހަނަ އަޅައި ގޮސް 1.5 މިލިއަން ޓޫރިސްޓުން ހަމަ ކުރާނަމަ އެންމެ މަދުވެގެން ދުވާހަކު އަންނަ ޓޫރިސްޓުންގެ އަދަދު 3،800 ނޫނީ 4،000 އަށް މަތިވާން ޖެހެ އެވެ.\nރާއްޖެ މާކެޓު ކުރުމުގެ ޒިންމާ އުފުލާ މޯލްޑިވްސް މާކެޓިން އެންޑް ޕީއާރު ކޯޕަރޭޝަން (އެމްއެމްޕީއާރުސީ) ގެ މެނޭޖިން ޑިރެކްޓަރު ތޮއްޔިބު މުހައްމަދު އަވަސް އަށް ވިދާޅުވި ގޮތުގައި މިހާރު ހިންގާ މާކެޓިން ހަރަކާތްތަކަށް ބަލާނަމަ އެއް މިލިއަން ނޫނީ އެއަށްވުރެ ގިނަ އިން ޓޫރިސްޓުން އަންނާނެ ކަމަށް އުންމީދެއް އެބައޮތެވެ.\n"މިހެން ބުންޏަށް އެއް މިލިއަން ހަމަވުން އޮތީ ކޮވިޑުގެ ހާލަތު އޮންނަ ގޮތަކުން. ދުނިޔެ އާއި ރާއްޖޭގެ ހާލަތަށް ބަލާފަ. މިހާރު އޮތް ގޮތަށް އޮވެ އިތުރު ސާޖެއް ނައިސްފިނަމަ މި ގޯލަށް ރީޗްވާނެ،" ތޮއްޔިބު ވިދާޅުވި އެވެ.\nރާއްޖޭން އެއް މިލިއަން ހަމަ ކުރަން ފޮނި އުންމީދު ކުރާ މައިގަނޑު އެއް ސަބަބަކީ މިހާރުގެ މައިގަނޑު ޓޫރިޒަމް މާކެޓު ކަމަށްވާ އިންޑިއާ ހުޅުވުން ކަމަށްވެދާނެ އެވެ. ނަމަވެސް މިމަހުގެ 15 އިން ފެށިގެން މުޅި ރާއްޖެ އަށް އެ މާކެޓު ހުޅުވާލުމާއެކު ރާއްޖޭގެ އެހެން ޓޫރިޒަމް މާކެޓުތަކަށް އަސަރެއްކޮށް ނަމްބަރު ދަށްވެދާނެ ހެއްޔެވެ؟ ނޫނީ އިންޑިއާގައި ކޮޮވިޑުގެ ހާލަތު އޮތް ގޮތުން ހުޅުވާލައިގެން އަންނަ ޓޫރިސްޓުންނާއެކު އިންޑިއަން ކޮވިޑުގެ އާވޭރިއަންޓް ރާއްޖެއަށް އެތެރެވެ "ތިންވަނަ ރާޅެއް" ގެ ބިރު ނެތް ހެއްޔެވެ؟ މި އަހަރު އެއް މިލިއަން ޓޫރިސްޓުން ހަމަވުމާމެދު އިންޑަސްޓްރީން ދެކެނީ ކޮން ގޮތަކަށް ހެއްޔެވެ؟\nއިންޑަސްޓްރީން ދެކެނީ ކިހިނެއް؟\nމިޓް ފެއާގައި އެމްއެމްޕީއާރުސީ އާއި ޓޫރިޒަމް ސިނާއަތުގެ ޓީމް -- ފޮޓޯ: ވިޒިޓް މޯލްޑިވްސް\nއިނަ މޯލްޑިވްސްގެ ވެރިޔާ، މުހައްމަދު ފިރާގު ވިދާޅުވި ގޮތުގައި މިހާރު ކުރިއަށްދާ ޔޫރޯއާއެކު ކޮވިޑުގެ ހާލަތު ޔޫރަޕުގައި ވެސް ގޯސްވުމުގެ ފުރުސަތު އެބައޮތެވެ. އަދި އިންޑިއާ މާކެޓު ހުޅުވުމުން ޔޫރަޕުން އަންނަ ބައެއް މީހުން ފަސްޖެހުމެއް އޮންނަކަން އޭނާ އަށް ފާހަގަ ކުރެވިފައިވާ ކަމަށް ވިދާޅުވި އެވެ.\n"އަޅުގަނޑުގެ އަންދާޒާއަކީ ރަފްލީ 800،000 ވަރު ހަމަވާނެ ކަމަށް. މިކަންވާނީ އެޗްޕީއޭގެ ގައިޑްލައިންތައް ވަކި ބަޔަކަށް ނުބަލައި ރަނގަޅަށް ފޮލޯކޮށްގެން. ވަކި އެމްބަސީ އަކުން ގުޅާފަ ބުނީމަ ކަންކަން ކޮށްދޭ އުސޫލު އޮވެގެން ޓާކެޓަށް ރީޗެއް ނުވާނެ،" ފިރާގު ވިދާޅުވި އެވެ.\nރާއްޖޭގައި އެންމެ ފުޅާކޮށް ގެސްޓްހައުސް ހިންގާ އެއް ވިޔަފާރިވެރިޔާ ކަމަށްވާ ކާނި ކުންފުނީގެ ވެރިޔާ، އަބްދުﷲ ނާޝިދު ވިދާޅުވި ގޮތުގައި ޓޫރިސްޓުން އެންމެ ގިނައިން އަންނަނީ ކޮންމެ އަހަރެއްގެ ވެސް ޖެނުއަރީ މަހާއި މާޗް މަހާ ދެމެދު އެވެ. މި ތިން މަސް ނުހިމަނައި މިހާރު އަންނަ ގޮތަށް ބަލާނަމަ އެއް މިލިއަން ޓޫރިސްޓުން ހަމަވުމުގެ އުންމީދު އޭނާ އަށް ކުޑަ އެވެ.\n"ލަފާ ކުރެވެނީ 800،000 ނޫނީ 900،000 ހަމަ ކުރެވިދާނެ ކަމަށް،" އަބްދުﷲ ވިދާޅުވި އެވެ.\nޕޮޒިޓިވް ނިޝާންތަކެއް ފެނޭ\nމިހާރު ޓޫރިޒަމްގެ އެރައިވަލްގެ ކުރިމަގަށް ބަލާއިރު މިވަގުތު ރާއްޖެއާމެދު ޕޮޒިޓިވް ނިޝާންތަކެއް އެބަ ފެނެ އެވެ. އެއް ކަމަކީ ވެކްސިން ރޯލް އައުޓް އެވެ. "ވެކްސިން އިންޑެސްޓް" އަކީ މިހާރު ބައެއް މީހުން ޓްރެވަލް ކުރާއިރު ބަލާ އެއްޗެކެވެ.\nމިހާރު ރާއްޖޭގެ ހާލަތުން ބަލާނަމަ މިދިޔަ މަހުގެ ނިޔަލަށް ފުރަތަ ޑޯޒް 316,847 މީހުން ޖަހައިފި އެވެ. އަދި ދެވަނަ ޑޯޒް 190,227 މީހުން ފުރިހަމަކޮށްފި އެވެ. މީގެ އިތުރުން ޓޫރިސްޓުންނަށް ހިދުމަތްދޭ މުވައްޒަފުންގެ 71 ޕަސެންޓު ވެކްސިންގެ ދެ ޑޯޒް ފުރިހަމަކޮށް ފުރަތަމަ ޑޯޒް 91 ޕަސެންޓް މީހުން ޖަހައިފި އެވެ. މީގެ އިތުރުން ބަޖެޓު ޓޫރިޒަމްގެ ނަމްބަރުގެ ބޮޑުބައެއް އަންނަ މާފުށި ފަދަ ރަށްރަށުގެ އާބާދީގެ ބޮޑު ބައެއް ވެކްސިން ޖަހައިފި އެވެ. މިއީ ޕޮޒިޓިވް ނިޝާނެވެ. އަނެއްކޮޅުން ޕޮޒިޓިވް ނިޝާނަކީ ރާއްޖެ އާއި ގައުމުތަކާ ދެމެދު އޮތް "ކަނެކްޓިވިޓީ" ރަނގަޅު ވަމުން ދިއުމެވެ. ޑައިރެކްޓް ފްލައިޓްތައް އިތުރު ވަމުން ދިއުމެވެ.\nޑަބްލިއުޓީއެމް ފެއާގައި އެމްއެމްޕީއާރުސީގެ މެނޭޖިން ޑިރެކްޓަރު ތޮއްޔިބު މުހައްމަދު އިންޓަވިއު ދެއްވަނީ\nއެމްއެމްޕީއާރުސީގެ އެމްޑީ ތޮއްޔިބު ވިދާޅުވި ގޮތުގައި ސްޕެއިންގެ ގައުމީ އެއާލައިން ފެށުމާއި އެހެން އެއާލައިންތައް އަނާނެތީ ޓޫރިސްޓުންގެ އަދަދު އޮކްޓޫބަރު މަހުން ފެށިގެން މަތިވާން ފަށާނެ ކަމަށް ބެލެވެ އެވެ.\n"ކުރިން ޑައިރެކްޓް ފްލައިޓް ނާޅާ ތަންތަނުން މިހާރު އަންނަނީ. ޔޫރަޕު ވެސް ހުޅުވިގެންދާއިރު ރާއްޖެ ދުނިޔޭގައި ޕޮޕިއުލާ ޑެސްޓިނޭޝެއްގެ ގޮތުގައި އަންނަން ބޭނުންވާ މީހަކަށް ކޮންފިޑެންސް ބޫސްޓްވެފަ މިއޮތީ،" ތޮއްޔިބު ވިދާޅުވި އެވެ.\nމިހާރު ޓޫރިޒަމްގެ އާ ޓްރެންޑަކީ "ކުއްލި ބުކިން" އެވެ. ހަމަ ކޮވިޑުގެ ނަމްބަރު ދަށްވާއިރަށް ގައުމުން ފުރުމެވެ. ރާއްޖޭގެ ބޮޑެތި ހޮޓާތަކަށް ބަލާނަމަ މިދިޔަ މަހުގެ ކުރީކޮޅު 17 ޕަސެންޓުގައި އޮކިއުޕެންސީ ހުރެފަ ކުއްލިއަކަށް މަހުގެ ފަހުކޮޅު 53 ޕަސެންޓަށް އުފުލިފަ އެބަހުއްޓެވެ. އެހެންވީމަ ކޮވިޑުގެ ރާޅު ދަމާލާ ވަގުތު ގިނަ އަދަދެއްގެ މީހުން އެއް ފަހަރާ އައުމަކީ ވެސް ވެދާނެ ގޮތެއް ކަމަށް ތަޖުރިބާކާރުން ގަބޫލު ކުރެ އެވެ.- މިއީ އުންމީދެކެވެ.\nސްޓޭ މަތިވުމަކީ އުފަލެއް\n"ހެޔޮކޮށް" ގިނަ ކަންތައްތަކެއް ވިޔަސް، އިންޑަސްޓްރީގެ ގިނަ ބޭފުޅުންގެ ނަޒަރުގައި އެއް މިލިއަން ހަމަވާނީ ހަމަ ނޭވާ ކޮޅުންނެވެ. ނުވަތަ ހަމަނުވެ ހަމަ ގާތް ގާތްކުރާ ނަމްބަރެއް ލިބޭނެ އެވެ. ޓޫރިސްޓު ނަމްބަރު މިވަރަށް ގާތް ކުރިނަމަވެސް ރާއްޖެ އަށް މިހާލަތަށް ބަލާއިރު ގޯހެއްނެތެވެ. އެއީ ޓޫރިސްޓުން ރާއްޖޭގައި ހޭދަކުރާ ރޭ ނުވަތަ ތިބޭ ދުވަހުގެ އަަދަދު މަތިވުމެވެ. ކޮވިޑުގެ ކުރީގައި ހަތް ދުވަހު ތިބި ނަމަވެސް މިހާރުގެ މި އަދަދު ވަނީ ނުވަ ދުވަހަށް ބަދަލުވެފަ އެވެ. މި ކަމަކީ ދައުލަތަށް ލިބޭ އާމްދަނީ މަތިވެގެންދާނެ ކަމެކެވެ.\nފިނޭންސް މިނިސްޓަރު އިބްރާހިމް އަމީރު ވިދާޅުވި ގޮތުގައި މި އަހަރު ޓެކުހުގެ ގޮތުގައި ލިބެމުން އަންނަ އާމްދަނީ އުންމީދު ކުރި ވަރަށްވުރެ އިތުރުވަމުން އެބަދެ އެވެ.\nޓޫރިސްޓުންގެ ނަމްބަރު މަތިވުމާއި ދަށްވުން އޮތީ ކޮވިޑުގެ ހާލަތަށެވެ. ކޮންމެ ގޮތެއްގައި ބެލިނަމަވެސް މި އަހަރު މަދުވެގެން އަށް ލައްކަ މީހުން އަންނާނެ އެވެ. އަދި "ބެސްޓް ސިނާރިއޯ" އިން ބަލާނަމަ އެއް މިލިއަން ކްރޮސްކޮށް 1.5 މިލިއަން މީހުން އައުންގާތެވެ.\nއެމްއެމްޕީއާރްސީ ވިޒިޓް މޯލްޑިވްސް މިނިސްޓްރީ އޮފް ޓޫރިޒަމް + އިގްތިސޯދު ޑރ. އަބްދުﷲ މައުސޫމް ކޮވިޑް-19 ދިވެހި ރާއްޖެ އަލުން ހުޅުވާލުން ޓޫރިސްޓް އެރައިވަލް


Hulhumale vote lun Huravee school ah badhalukuree mashvaraa kurumah fahu: Ali Niyaaz - vNews.mv\nހުޅުމާލޭ ވޯޓުލުން ހުރަވީ ސްކޫލަށް ބަދަލުކުރީ މަޝްވަރާކުރުމަށް ފަހު: އަލީ ނިޔާޒް\nރިފާޢަތު Male' | 14 May 2022, 12:12\nހުޅުމާލޭ ވޯޓުލުން ހުރަވީ ސްކޫލަށް ބަދަލުކުރީ ދެ ކެންޑިޑޭޓުންގެ މަންދޫބުންނާ މަޝްވަރާކުރުމަށް ފަހުގައި ކަމަށް އެމްޑީޕީގެ ޗެއަރޕާސަންގެ ނައިބު އަދި ހުޅުމާލެ ދާއިރާގެ މެމްބަރު އަލީ ނިޔާޒު ވިދާޅުވެއްޖެއެވެ.\nއަލީ ނިޔާޒް މިހެން ވިދާޅުވީ ހުޅުމާލޭ ވޯޓުލުން ޣާޒީ ސްކޫލުގައި ބޭއްވުމަށް ނިންމާފައިވަނިކޮށް، އެންގުމަކާނުލާ ކުއްލިއަކަށް މިއަދު ހެނދުނު ހުރަވީ ސްކޫލަށް ބަދަލުކޮށްފައިވާތީ އެކަމުގެ ޝަކުވާ ލިބެމުންދާ ކަމަށް ރައްޔިތުން މަޖިލީހުގެ އުނގޫފާރު ދާއިރާގެ މެންބަރު މުޙައްމަދު ވަޙީދު ވިދާޅުވުމާއި ގުޅިގެން ވީނިއުސްއިން ކުރެއްވި ސުވާލަކަށް ޖަވާބު ދެއްވަމުންނެވެ.\nނިޔާޒް ވިދާޅުވީ ހުޅުމާލޭ ވޯޓުލުން ހުރަވީ ސްކޫލަށް ބަދަލުކުރީ ދެ ކެންޑިޑޭޓުންގެ މަންދޫބުންނާ މަޝްވަރާކުރުމަށް ފަހުގައި ކަމަށާއި އެކަން އެގޮތަށް ނިންމީ ވޯޓުލާން ވަރަށް ކުޑަތަންވެފައިވަނިކޮށް ކަމަށެވެ.\nއިންތިޚާބުގެ ކަންކަން ކުރިއަށްދާ ގޮތާއި ގުޅޭގޮތުން ވާހަކަ ދައްކަވަމުން އަލީ ނިޔާޒް ވިދާޅުވީ ކޮންމެވެސް ވަރަކަށް ޝަކުވާ ލިބެމުންދާ ކަމަށާއި ނަމަވެސް މަސްލަހަތު ގެއްލޭ ވަރުގެ ނުވަތަ ވޯޓުލުން ހުއްޓާލަންޖެހޭ ވަރުގެ ކަމެއް އަދި ދިމާނުވާ ކަމަށެވެ.\nއެމްޑީޕީގެ ޗެއަރޕާސަންގެ ނައިބު މިފަދައިން ވިދާޅުވިއިރު ލ. މާވަށު އާފާގުގެ އަލީ މޫސާ ވޯޓްލާން އެރަށު ވޯޓުލާ މަރުކަޒުން ދޫކުރި ވޯޓު ކަރުދާހުގައި ކެންޑިޑޭޓް ނަމްބަރު2ގައި ފާހަގަ ޖަހާފައިވާ ކަރުދާހެއް ދޫކުރިކަމުގެ ޝަކުވާ ލިބިފައިވާ ކަމުގެ ތހުމަތު ވަނީ ކުރައްވާފައެވެ.\nމި އިންތިޚާބުގައި ވޯޓުލުމަށްޓަކާ ޖުމްލަ 194 ރަށެއްގައި ވަނީ ވޯޓު ފޮށި ބަހައްޓާފައެވެ. އޭގެތެރެއިން މާލޭގައި 87 ފޮށި ބަހައްޓާފަވާއިރު ރާއްޖޭގެ މީހުން ދިރިއުޅޭ ހުރިހާ ރަށެއްގައިވެސް ވޯޓުފޮށި ބަހައްޓާފައިވެއެވެ. ޗެއަރޕާސަން އިންތިޚާބުކުރަން ވޯޓުލުމުގެ ހައްގުލިބިފައިވަނީ 94211 މެމްބަރުންނަށެވެ. އަންހެނުންގެ ރޫހުގެ ރައީސް އިންތިޚާބުކުރަން 41027 މެމްބަރުންނަށް ވޯޓުލުމުގެ ހައްގު ލިބިގެންވެއެވެ. އަދި ޔޫތު ވިންގުގެ ރައީސް އިންތިޚާބުކުރަން 32057 މެމްބަރުންނަށް ވޯޓުލެވޭނެ ކަމަށް އެމްޑީޕީން ވަނީ ބުނެފައެވެ.\nއަލީ ނިޔާޒް ރާއްޖެ އެމްޑީޕީ ސިޔާސީ


Office maahaulugai Ganaa kurun mihaaru aanmu kameh - AO News\nއޮފީސް މާހައުލުގައި ގަނާކުރުން މިހާރު އާއްމު ކަމެއް\nގަނާ ކުރުން ނުވަތަ ބުލީ ކުރުމަކީ ދިވެހިންގެ ތެރޭގައިވެސް އޮންނަ ވަރަށް ނޭދެވޭ ސިފައެކެވެ. ބުލީ ކުރުން ތައާރަފް ވެގެން އަންނަނީ ސްކޫލު ދައުރުން ފެށިގެންގެންނެވެ. މިއީ ދިވެހި ކިޔަވާ ކުދިންގެ މެދުގައިވެސް ވަރަށް އާއްމު ކަމެކެވެ. ސްކޫލްތަކުން ކުރިފަޅައިގެން ހެދެމުން އައި ގަނާކުރުން މިވަނީ މަސައްކަތުގެ މާހައުލުގައިވެސް ފެތުރިފައެވެ. ވަޒީފާގެ މާހައުލުގައި އެކަކު އަނެކަކަށް ބުލީކުރުމަކީ ހިތާމަހުރި ތެދު ހަޤީގަތެކެވެ.\nއޮފީސް މާހައުލުގައި ގަނާކުރުމުން އެވާހަކަ ނުދެކެވެނީ ކީއްވެގެންބާ! ހެވާއި ނުބައި ވިސްނޭ ދުނިޔެއަށް ލޯހުޅުވިފައި ތިބޭ މީހުން އެކަކު އަނެކަކަށް ގަނާ ކުރަނީ ކީއްވެބާ! މިއީ ޖަވާބު ހޯދަން އުދަނގޫ ސުވާލުތަކެކެވެ. ސަބަބަކީ ގަނާ ކުރާ މީހުން ގިނަފަހަރު ތިމާއަށް މިކުރެވެނީ ކިހާބޮޑު ކުށެއްކަން އަދި އޭގެން ނުކުމެދާނެ ނަތީޖާއަކަށް ނުވިސްނާތީއެވެ.\nއޮފީސް މާހައުލުގައި އެކަކު އަނެކަކަށް ބުލީކޮށް ހެދުމަކީ ހަގީގަތުގައި އޭގެ ސަބަބުން މަސައްކަތަށް ވެސް ވަރަށް ބޮޑަށް އަސަރުކުރާނެ ކަމެކެވެ. ހާއްސަކޮށް އެކުވެރި މާހައުލެއްގައި ރައްކާތެރިކަމާއެކު ވަޒީފާ އަދާކުރެވޭނެކަމުގެ އުއްމީދެއް ނޯވެއެވެ. އެބުލީގެ ޝިކާރައަކަށްވެ މުވައްޒަފުންގެ ހިތުގައި ނަފްރަތު އުފެދި މަސައްކަތަށް ފަރުވާ ކުޑަކުރެވެއެވެ. އޭގެ ނަތީޖާއެއްގެ ގޮތުން ބައެއްފަހަރު އަމިއްލައަށް އެވަޒީފާ ދޫކުރަން މަޖުބޫރުވެގެންދެއެވެ. ނޫނީ ފަރުވާ ކުޑަވުމުން ވަޒީފާއިން ކަނޑާލައެވެ. ދުނިޔޭގެ ގިނަ ޤައުމުތަކުގައި ގަނާގެ ޝިކާރައަކަށްވެ މީހާ ނަފްސާނީވެ އަމިއްލައަށް މަރުވެފައިވެސް އެބަހުއްޓެވެ.\nހިތާމަޔަކީ ރާއްޖޭގެ އޮފީސްތަކުގައިވެސް ބުލީ ކުރުމުގެ އާދަ ހަރުލެވި، އޭގެ ސަބަބުން ވަޒީފާ ގެއްލި ޒުވާނުން މަގުފުރެދިގެންދާތީއެވެ. އެކުގައި ވަޒީފާ އަދާކުރާ މީހުންގެ މަލާމާތާއި ފުރައްސާރަ ރާއްޖޭގެ އޮފީސްތަކުގައިވެސް އޮންނަކަން ފާހަގަ ކުރެވެއެވެ. އެންމެންގެ މެދުގައި އޮންނަން ޖެހޭ އެކުވެރިކަމަށްވެސް ވަރަށް ބޮޑަށް ނޭދެވޭ އަސަރުތަކެއް ކުރެއެވެ.\nއޮފީސް މާހައުލުގައި މަޖާކުރުމުގެ ތެރެއިން އަންނަ ކަންތައް ބުލީއަށް ބަދަލުވެ އާޚިރުގައި އޭގެ ހިތި ނަތީޖާ ފެނިގެންދެއެވެ. މުވައްޒަފުންގެ މެދުގައި މައްސަލަ ޖެހި އޮފީސްތެރޭ ގްރޫޕްތަކަށް މީހުން ބެހިގެންދެއެވެ. އެއް ގުރޫޕުން އަނެއް ގްރޫޕަށް މަލާމާތްކޮށް އެއްޗެހިކިޔާ ގާތް އެކުވެރިން ހަތުރުންނަށް ބަދަލުވެގެންދާތަން ފެނިގެން ދިޔުމަކީ ހިތާމަކުރަން ޖެހޭ ކަމެކެވެ.\nއެހެން ޤައުމުތަކާ ޚިލާފަށް ދިވެހި ރާއްޖެއަކީ ރީތި ސަޤާފަތެއް އޮންނަ ރާއްޖެއިން ބޭރު މީހުންގެ މެދުގައި އެކުވެރި، ހިތްހެޔޮކަމުގެ ލާމަސީލު މިސާލު ޖެހޭ ފަދަ ބަޔެކެވެ. އެމީހުން ވަޒީފާ އަދާކުރަން ރާއްޖެ އަންނަން ބޭނުންވަނީވެސް ދިވެހިންނަކީ ހިތްހެޔޮ އެކުވެރި ބަޔެއް ކަމުގައި ދެކި އެމީހުންނާ އެކީ އެއްމާހައުލެއްގައި ވަޒީފާ އަދާކުރާށެވެ. އެހެންނަމަވެސް އެމީހުން ކުރިމަތިލާން ޖެހެނީ ދިވެހިންގެ ތެރޭގައި އޮންނަ ގަނާ ކުރުމުގެ ނޭދެވޭ ސިފައާއެވެ.\nބުލީކުރުމުގެ މިނުބައިސިފަ އަށަގަނެގެން އެކަން ނަފްސާނީ ކަމަކަށްވެ ބަލިމަޑުކަމަކަށް ނުވަނީސް މިކަންތައް ހުއްޓާލަންވެއްޖެއެވެ. މިއީ ދިވެހިންގެ ސަޤާފަތާއި އާދަކާދައިގެ ތެރެއިން ނައްތާލަން ޖެހޭ ގޯސް ސިފައެކެވެ. ދިވެހިންގެ ރީތި އާދަކާދަ ދިރުވާ ދިވެހިންނަކީ އެކުވެރި އެއްބައިވަންތަ ބައެއްގެ ގޮތުގައި ދެމިތިބުމަށް މަސައްކަތް ކުރަމާތޯއެވެ.\nIgmh doctor terey ga ves thikan kan mihaaru eyba vey. Mee vara dhey ra kan kan. Igmh in vejje doctor in na meege huri nurakaa terikan haama kodheyn. Baey senior docotors in mikan kamuga ulhey thee hitaama kuran


Majlis ge lafayah sarukaarun ijaaba dhey minvaru kuda: Raees Nasheed – adduLIVE\nApr 29, 2021, 12:39 އަބްދުﷲ ޔާމީން\nރައްޔިތުންގެ މަޖިލީހުން އަރުވާ އެކިއެކި ލަފާތަކަށް ސަރުކާރުން އިޖާބަދޭ މިންވަރު ކުޑަކަމަށް މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nނޭޝަނަލް ޑްރަގް އެޖެންސިގެ ގާނޫނީ ޒިންމާ އަދާކުރަމުން ނުދާކަމަށް ބަޔާންކޮށް ހުށަހަޅާފައިވާ މައްސަލައިގައި މަޖިލީހުގެ ހިއުމަން ރައިޓްސް ކޮމިޓީން ތައްޔާރުކޮށްފައިވާ ރިޕޯޓަށް މިއަދުގެ ޖަލްސާގައި ބަހުސް ކުރިއަށްދިޔަ ވަގުތު ރައީސް ނަޝީދު ވިދާޅުވީ، މި މައްސަލައިގައި އެކަނިވެސް ހިއުމަން ރައިޓްސް ކޮމިޓީން ސަރުކާރަށް 33 ހުށަހެޅުން ހުށަހަޅާފައިވާކަމަށެވެ.\nމަޖިލީހުން ނެރޭ ކޮންމެ ރިޕޯޓެއްގައި ސަރުކާރަށް ލަފާ އަރުވާ ހުށަހެޅުންތައް ހުށަހަޅަނީ، މެމްބަރުން ތަންތަނަށް ޒިޔާރަތްކޮށް ހާލަތު ބަލާ ދިރާސާކޮށް ކަމާގުޅޭ ފަރާތްތަކާ މަޝްވަރާ ކުރުމަށްފަހު އަދި ފަންނީ ލަފާވެސް ހޯދުމަށްފަހު ކަން ރައީސް ނަޝީދު ފާހަގަކުރެއްވިއެވެ. އެހެންނަމަވެސް ފެންނަނީ ސަރުކާރުން މަޖިލީހުގެ ލަފާތަކަށް އިޖާބަ ނުދޭ މަންޒަރު ކަމަށް ރައީސް ނަޝީދު ވިދާޅުވިއެވެ.\n"އަޅުގަނޑަށް ފެންނަނީ ސަރުކާރަށް ދެވޭ ލަފާތަކަށް އިޖާބަ ދެއްވާކަން ވަރަށް ކުޑަކަމަށް." ރައީސް ނަޝީދު ވިދާޅުވިއެވެ.\nޑްރަގް އެޖެންސީގެ މައްސަލައިގައި 33 ހުށަހެޅުން މަޖިލީހުން ސަރުކާރަށް ހުށަހަޅާކަން ފާހަގަކޮށް ރައީސް ނަޝީދު ވިދާޅުވީ މަސްތުވާތަކެތީގެ މައްސަލައަކީ ކުޑަ މައްސަލައެއް ނޫންކަމަށެވެ. އަދި މަޖިލީހުން އަރުވާ ލަފައަކީ އަގުހުރި މަސައްކަތްތަކެއްކަމަށް ގަބޫލުކުރައްވާ ކަމަށް ރައީސް ނަޝީދު ވިދާޅުވިއެވެ.


PSG in Champions league kaamiyaabu kuraane: Neymar | Mihaaru\n14 ފެބުރުއަރީ 2019 - 12:134comments\nއަނިޔާގެ ސަބަބުން ނޭމާ މިވަގުތު ކުޅުމާ ދުރުގައި ހުރި ނަމަވެސް ޕީއެސްޖީން ވަނީ ޗެމްޕިއަންސް ލީގުގެ ދެ ވަނަ ބުރުގެ ފުރަތަމަ ލެގުން މެންޗެސްޓާ ޔުނައިޓެޑް އަތުން ރަށުން ބޭރުގައި 2-0 އިން މޮޅުވެފަ އެވެ.\nގަތަރުގެ މަހުޖަނުން ޕީއެސްޖީ ގަނެ ބޮޑު ހޭދަތަކެއްކޮށްފައިވީ ނަމަވެސް މިހާތަނަށް ޔޫރަޕުގެ ޗެމްޕިއަންކަން ނުހޯދެ އެވެ. އެކަމަކު ނޭމާގެ އިތުރުން ކީލިއަން އެމްބާޕޭ އާއި ޖިއަންލުއިޖީ ބުފޮން ފަދަ ކުޅުންތެރިންނާ އެކު އެ ޓީމަކީ މި ފަހަރުގެ މުބާރާތުގެ ފޭވަރިޓެކެވެ.\n"ޕީއެސްޖީން ޗެމްޕިއަންސް ލީގު ކާމިޔާބުކުރާނެ. ޕީއެސްޖީ އަކީ ހަމައެކަނި އަހަރެންނެއް ނޫން. އެއީ މޮޅު ޓީމެއް، ވަރުގަދަ ކުޅުންތެރިންނާއި މޮޅު ކޯޗެއްހުރި،" ނޭމާ ބުންޏެވެ. "އަނެއްކޮޅުން ޕީއެސްޖީ ސަޕޯޓަރުންނަކީ 12 ވަނަ ކުޅުންތެރިޔާ ފަދަ ބައެއް ޕެރިހުގައި ކުޅޭއިރު. އަހަރެންގެ ޝައްކެއް ނެތް ޕީއެސްޖީން ޗެމްޕިއަންސް ލީގު ކާމިޔާބުކުރާނެ އަދި އަހަރެން ކުޅޭނަން ވެސް މެ."\nމިއީ ނޭމާ އަށް ސީރިއަސް އަނިޔާއަކާ ގުޅިގެން ކުޅުމާ ދުރުގައި ހުންނަން ޖެހުނު ދެ ވަނަ ސީޒަނެވެ. މިދިޔަ އަހަރު ވެސް ދިމާވީ އެފަދަ ގޮތެކެވެ.\n"ފަރުވާ އަދި ކިރިޔާ މި ފެށުނީ. މިއީ ދިގު މުއްދަތުގެ ދަތުރެއް. ކުޑައިރުން ފެށިގެން އަހަރެން ފުޓްބޯޅަ ކުޅެން. އެހެންވެ މިކަމާ ދުރުގައި ހުންނަން ޖެހުމަކީ އުނދަގުލެއް،" ނޭމާ ބުންޏެވެ. "އެކަމަކު މީގެ ސަބަބުން އަހަންނަށް ދަތިތަކާ ކުރިމަތިލާން ދަސްވޭ."


English Premier League: 2-2 akunn Liverpool aa Everton evvaru vejje | ThePress\nއިންގްލިޝް ޕްރިމިއާ ލީގު: 2-2 އަކުން އެވަޓަންއާ ލިވަޕޫލް އެއްވަރުވެއްޖެ\n17 October 2020, 18:49\nމެޗުގައި ލިވަޕޫލްގެ ސަލާހް ވަނީ ލަނޑެއް ޖަހާފައި/ ފޮޓޯ: އީޕީއެލް\nއިންގްލިޝް ޕްރިމިއާ ލީގުގައި މިއަދު ހަވީރު ޗެމްޕިއަންސް ލިވަޕޫލާ އެވަޓަން ބައްދަލުކުރި ވާދަވެރި މެޗު 2-2 އަކުން އެއްވަރު ވެއްޖެއެވެ.\nމެޗުގެ3ވަނަ މިނެޓްގައި ލަނޑު ޖަހާ މެޗުގެ ލީޑު ނެގީ ލިވަޕޫލުންނެވެ. އެލަނޑު އެޓީމަށް ކާމިޔާބުކޮށް ދިނީ ހުނަރުވެރި ފޯވަޑް ސާޑިއޯ މާނޭއެވެ. މިއީ ކޮވިޑް-19 އަށް ޕޮސިޓިވެ އައިސޮލޭޝަންގައި ހުރުމަށް ފަހު މާނޭ ލިވަޕޫލަށް ކުޅުނު ފުރަތަމަ މެޗެވެ.\nދެވަނަ ހާފް ނިމުމުގެ ކުރިން އެވަޓަންއަށް ލިބުނު ކޯނަރަކުން އެޓީމުން ވަނީ ލަނޑެއް ޖަހާ އެއްވަރުކޮށްފައެވެ. މި ލަނޑު އެޓީމަށް ޖަހާ ދިނީ ޑިފެންޑަރު ކީންއެވެ.\nވާދަވެރި ކުޅުމެއް ފެނިގެން ދިޔަ މި މެޗުގެ ދެވަނަ ހާފްގައި ލިވަޕޫލަށް ގިނަ ފުރުސަތުތަކެއް ލިބުނު އިރު މެޗުގެ 72 ވަނަ މިނެޓްގައި ސްކޯ 2-1 އަކަށް ހަދާ ދިނީ ލިވަޕޫލްގެ މިސްރު ފޯވަޑް މުޙައްމަދު ސަލާހެވެ.\nސަލާހްގެ ލަނޑުން 2-1 އަކުން ލިވަޕޫލް މޮޅުވާނެ ކަމަށް ބެލެވުނު ނަމަވެސް މެޗު ނިމެން ކުޑަތަންވެފައި ވަނިކޮށް މިސީޒަންގައި އެންމެ ފޯމްގައި ހުރި އެއް ފޯވަޑް ޑޮމިނިކް ކެލްވިޓް ލުވީން ވަނީ ބޮލުން ޖަހާ ލަނޑެއް ކާމިޔާބުކޮށް 2-2 އަކަށް ސްކޯ ހަދާފައެވެ.\nއިތުރު ވަގުތުގެ ގޮތުގައި ދެއްކި ފުރަތަމަ މިނެޓްގައި އެވަޓަންގެ ރިކާލްސަން ލިވަޕޫލްގެ ތިއާގޯއަށް ކުރި ނުރައްކާތެރި ފައުލަށް ރިކާލްސަން އަށް ވަނީ ސީދާ ރަތް ކާޑެއް ދައްކާފައެވެ.\nއެއާއެކު ވަގުތުން ލިވަޕޫލުން ލަނޑެއް ޖަހާ މެޗުގެ ސްކޯ 3-2 އަކަށް ހެދިއެވެ. އެހެން ނަމަވެސް ވީޑިއޯ އެސިސްޓަންޓް ރެފްރީ ވީއޭއާރުން ވަނީ އެއީ އޮފްސައިޑް ލަނޑެއްގެ ގޮތުގައި ނިންމާފައެވެ.\nމެޗުން އެއްވަރުވުމާއެކު އެވަޓަން ވަނީ ފަސް މެޗު ކުޅެ 13 ޕޮއިންޓް ހޯދާ ތާވަލުގެ ދެވަނައަށް ޖެހިލާފައެވެ. އެންމެ ފަހުން ކުޅުނު މެޗުން 7-2 އަކުން ބަލިވި ލިވަޕޫލް އޮތީ 10 ޕޮއިންޓާއެކު ތާވަލުގެ ދެވަނައިގައެވެ.


ރައްޔިތުން ދައްކާލީ ކުޑަ މަންޒަރެއް، ރައީސް ޔާމީނަށް އަދަބު ދޭކަށް ނުޖެހޭ: އިދިކޮޅު | Sangu News\nރައްޔިތުން ދައްކާލީ ކުޑަ މަންޒަރެއް، ރައީސް ޔާމީނަށް އަދަބު ދޭކަށް ނުޖެހޭ: އިދިކޮޅު\n10 ސެޕްޓެމްބަރ 2021 - 22:55\nއިދިކޮޅުން އިންތިޒާމުކޮށްގެން ބޭއްވި އިހުތިޖާޖުގެ ތެރެއިން ރައީސް ޔާމީން، އެމަނިކުފާނު މިވަގުތު ހުންނެވީ ގޭ ބަންދުގައި/ ފޮޓޯ: މިހާރު\nއެމްޑީޕީގެ ވެރިކަމެއް ދެކެ ހިތްހަމަނުޖެހި ރައްޔިތުން އެކަމާއި އަޑުއުފުލުމުން، އަދަބު ދޭންވީ އިދިކޮޅުގެ ލީޑަރު އަބްދުﷲ ޔާމީން އަބްދުލްގައްޔޫމަށް ނޫންކަމަށް އިދިކޮޅު ކޮންގްރެސް ކޯލިޝަނުން ބުނެފި އެވެ.\nމިނިވަންކަމުގެ ދިފާއުގައި "އިންސާފު ހޯދަން" ގެ ނަމުގައި އިދިކޮޅުން ބޭއްވި ސުލްހަވެރި ހިނގާލުމަށް ރައްޔިތުންގެ ފަރާތުން ބޮޑު ތަރުހީބެއް ލިބުނެވެ. އަދި މިދިޔަ ހުކުރު ދުވަހު ވެސް އިދިކޮޅުން އިންތިޒާމުކޮށްގެން ބޭއްވި "އައްޑަނަ" ޖަލްސާގައި ގިނަ އަދަދެއްގެ އާއްމުން ބައިވެރިވި އެވެ. މިއަދުގެ ހަވީރު ޕާޓީ އޮފީސް ދޮރުމަތީން ފެށުނު ހިނގާލުމުގައި، ރާއްޖޭގެ ޖުޑިޝަރީ އިސްލާހު ކުރުމަށް ގޮވާލައި ރައީސް އިބްރާހިމް މުހައްމަދު ސޯލިހު ވަގުތުން އިސްތިއުފާ ދޭންޖެހޭ ކަމަށް އިދިކޮޅުން ބުންޏެވެ.\nއެއްވެސް ހުރަހެއް ނެތި އިދިކޮޅަށް އަޑުއުފުލަމުން ހިނގާލުން ކުރިޔަށް ގެންދެވުނީ، ކާނިވާ ސަރަހައްދާއި ހަމައަށެވެ. ހުޅުމާލެ، މާލެ ފެރީ ޓާމިލް ކުރިމަތިން ކުރިޔަށް ނުދެވޭހެން ޝީލްޑާއި އެކު އެސްއޯ ފުލުހުން ތިބުމުން ބައިވެރިން މިސްރާބު ޖެހީ އަނބުރާލައި ޕާޓީ އޮފީސް ކުރިމައްޗަށް ދިއުމަށެވެ. އަދި ހިނގާލުން ނިންމާލުމުގެ ކުރިން ބައެއް ސަޕޯޓަރުން އެ ސަރަހައްދުގައި ހުންނަ ރައީސް ޔާމީން ދިރިއުޅުއްވާ ގެކޮޅު ކައިިރިއަށް އެއްވުމުން އެމަނިކުފާނު ވަނީ ކުޑަދޮރޮން ބޭރު ބައްލަވައި އާއްމުންނަށް ހަނާ އަޅައި ހިތްވަރު ދެއްވާފަ އެވެ.\nއެވަގުތު އެތަނުގައި ތިބި ބައެއް ސަޕޯޓަރުން ވަނީ، ރައީސް ޔާމީންގެ އަތަށް ދިވެހިރާއްޖޭގެ ގައުމީ ދިދަ އާއި، ޕާޓީގެ ރަސްމީ ދިދަ ދެއްވާފަ އެވެ. އެހެންވެ އެމަނިކުފާނު ކުޑަ ދޮރުން ބޭރު ބަލަން ހުންނެވީ އެ ދިދަ ހިއްޕަވައިގެންނެވެ.\nގޭބަންދަށް ބަދަލު ކުރި ފަހުން، ކްރިމިނަލް ކޯޓަށް ހާޒިރު ކުރާ ދުވަސްތަކު ވެސް ރައީސް ޔާމީން ކުޑަދޮރުން ބޭރު ބައްލަވަން ހުންނަވަ އެވެ. އެހެން ނަމަވެސް މިއީ އެމަނިކުފާނު ގޭ ބަންދަށް ބަދަލުކުރި ފަހުން މިފަދަ ގޮތަކަށް އިދިކޮޅުގެ އެއްވުމެއްގައި ފެނުނު ފުރަތަމަ ފަހަރެވެ.\nރައީސް ޔާމީންގެ ތަފާތު ފެނިލުމަށް މީޑިއާތަކުގެ ސަމާލުކަން ލިބިފައިވަނިކޮށް، ކޮމިޝަނާރ އޮފް ޕްރިޒަން އަހްމަދު މުހައްމަދުފުޅު ޓުވީޓެއް ކުރައްވައި ވިދާޅުވީ ކުރީގެ ރައީސް ޔާމީން މިއަދު އަމަލުކުރެއްވީ ގޭބަންދަށް ބަދަލު ކުރުމުގެ އިގްރާރާއި ހިލާފަށް ކަމަށެވެ. އެހެންވެ އެ މައްސަލަ ބަލައި ފިޔަވަޅު އަޅާނެކަމަށް އޭނާ ވިދާޅުވި އެވެ.\nސީޕީގެ މި ޓްވީޓަށް އިދިކޮޅުގެ ފާޑުކިއުން އަމާޒުވި އެވެ. އަދި އެ ކޯލިޝަނުން މިރޭ ނެރުނު ބަޔާނެއްގައި ބުނީ ގިނަ އަދަދެއްގެ ދިވެހި ރައްޔިތުން ބައިވެރިވި "އިންސާފު ހޯދަން" ސުލްހަވެރި ހިނގާލުމުގައި ރައްޔިތުން ސަރުކާރުން އިންސާފުގެ ބޭރުން ކުރަމުން ގެންދާ ކަންކަމާއި ދެކޮޅަށް އަޑު އުފުލި ކަމަށެވެ. އަދި ޝަރުއީ ކޯޓުތަކުގެ ފަނޑިޔާރުންނަށް އެކި ގޮތްގޮތުން ފިއްތުންތައް ކުރިމަތި ކުރުވާ ސިޔާސީ ނުފޫޒު ފޯރުވަމުން ގެންދާތީ އެކަންކަން ހުއްޓާލާ އިންސާފު ގާއިމު ކުރުމަށް ގޮވާލާފައިވާ ކަމަށެވެ.\nސަރުކާރާއި މެދު ހިތްހަމަނުޖެހިގެން، ދިވެހި ރައްޔިތުން މަގުތަކަށް ނުކުމެ އަޑު އުފުލުމުގެ އަދަބު ރައީސް ޢަބްދުﷲ ޔާމީން ޢަބްދުލްޤައްޔޫމަށް ނުދިނުމަށް ގޮވާލަން. pic.twitter.com/43K5TdXpvf\n— Progressive Party of Maldives (@ProgressPartyMV) September 10, 2021\nހިންގާލުމުގެ ބައިވެރިން ރައީސް ޔާމީންގެ ގެކޮޅާ ހަމައަށް އެރުމުން އެމަނިކުފާނު ދެކިލުމަށް ބޭނުންވެފައި ތިބި އެތައް ސަތޭކަ ރައްޔިތުންނަށް ފެނިލުމަށް ގޭގެ ކުޑަދޮރުން ބައިވެރިންނަށް އަތް ހޫރުވާ ސަލާމް ކުރުމަކީ އެއްވެސް ހާލެއްގައި ގޭ ބަންދުގައި ހުންނަވާ ބޭފުޅަކަށް ނުކުރެއްވޭނެ ކަމެއްގެ ގޮތުގައި އެއްވެސް ގާނޫނެއް ގަވާއިދެއް ނުވަތަ އުސޫލެއްގައިވެސް ބަޔާންކޮށްފައި ނުވާކަމަށް އެ ބަޔާނުގައި ވެއެވެ.\nބަޔާނުގައި ބުނެފައި ވަނީ އެއްވެސް އިންސާފުވެރިކަމެއް ނެތް ސަރުކާރަކުން ހިންގަމުން ގެންދާ ކަންތައްތަކާއި މެދު ދިވެހި ރައްޔިތުންގެ ހިތްހަމަނުޖެހުން ފާޅުކުރުމަށް ހިންގާ ސިޔާސީ ހަރަކާތްތައް ހަޖަމު ނުވެގެން އެކަމުގެ އަދަބު ރައީސް ޔާމީނަށް ދިނުމަށް ކުރަމުން ގެންދާ މަސައްކަތް ކުށްވެރިކުރާ ކަމަށެވެ.


SunOnline: America ge Republican Party ge convention ah media nuvadhaane\nއެމެރިކާގެ ރިޕަބްލިކަން ޕާޓީގެ ކޮންވެންޝަނަށް މީޑިއާ ނުވައްދާނެ\nރުގިއްޔާ މުހައްމަދު މޫސާ 02 Aug 2020, 15:00\nއެމެރިކާގެ ރިޕަބްލިކަން ޕާޓީގެ ކޮންވެންޝަންގައި އެ ޕާޓީގެ ރިޔާސީ ކެންޑިޑޭޓު ކަމަށް ރަސްމީކޮށް ރައީސް ޑޮނަލްޑް ޓްރަމްޕް ހޮވާނެ -- ފޮޓޯ: އީޕީއޭ\nވޮޝިންޓަން (އޮގަސްޓް 2): އެމެރިކާގެ ވެރިކަން ކުރާ ރިޕަބްލިކަން ޕާޓީގެ ރިޔާސީ ކެންޑިޑޭޓު ރަސްމީކޮށް ހޮވުމަށް ބާއްވާ ކޮންވެންޝަނަށް މީޑިއާ ނުވައްދާނެ ކަމަށް އެ ޕާޓީން ބުނެފި އެވެ.\nރިޕަބްލިކަން ނެޝަނަލް ކޮންވެންޝަންގެ ތަރުޖަމާނަކު ވިދާޅުވި ގޮތުގައި މިމަހު ބާއްވާ އެ ކޮންވެންޝަނަށް މީޑިއާ ނުވައްދަނީ ކޮރޯނާވައިރަސް ފެތުރުން ހުއްޓުވުމަށް އަޅާ ފިޔަވަޅެއްގެ ގޮތުންނެވެ. އަދި އެ ޕާޓީން މަސައްކަތް ކުރަމުން ދަނީ ބޮޑެތި އެއްވުންތައް ބޭއްވުމާ ބެހޭ ގޮތުން ސްޓޭޓުތަކުން ހަދާފައިވާ ގައިޑްލައިންތަކާ އެއްގޮތަށެވެ.\nރިޕަބްލިކަން ޕާޓީގެ ރިޔާސީ ޕްރައިމަރީގައި ވާދަ ކުރެއްވި ބޭފުޅުންގެ ތެރެއިން މިހާރު އެ ރޭހުގައި ހުންނެވި ހަމައެކަނި ބޭފުޅަކީ ރައީސް ޑޮނަލްޑް ޓްރަމްޕެވެ. އަދި މި މަހުގެ 24ގައި އެ ޕާޓީގެ 336 ޑެލިގޭޓުން، ނޯތު ކެރޮލައިނާގައި ބާއްވާ ކޮންވެންޝަންގައި ބައިވެރިވެ ވޯޓު ދޭނެ އެވެ. އަދި އެ ޕާޓީގެ ރިޔާސީ ކެންޑިޑޭޓު ކަމަށް ޓްރަމްޕް ރަސްމީކޮށް އިސް ކުރާނެ އެވެ.\nއެ ވޯޓުލުން ކުރިއަށް ދާ އިރު މީޑިއާ ނުވެއްދި ނަމަވެސް، ވޯޓުލުން އޮންލައިންކޮށް ލައިވް ކުރާނެ ކަމަށް ރިޕަބްލިކަން ޕާޓީން ވަނީ ބުނެފަ އެވެ.\nއެމެރިކާގެ އިދިކޮޅު ޑިމޮކްރެޓިކް ޕާޓީގެ ރިޔާސީ ކެންޑިޑޭޓު ހޮވުމަށް ބާއްވާ ކޮންވެންޝަން އޮންނާނީ މިމަހުގެ 17 އާއި 20އާ ދޭތެރޭގައި އެވެ. އެ ޕާޓީގެ ކެންޑިޑެސީ ގާތްގަނޑަކަށް ޔަގީން ކުރައްވާފައިވާ ކުރީގެ ނައިބު ރައީސް ޖޯ ބައިޑެން ރަނިން މޭޓަކަށް އައްޔަން ކުރައްވާނީ ކޮން ބޭފުޅެއްކަން އަދި ހާމަ ކުރައްވާފައި ނުވެ އެވެ.\nއެމެރިކާގެ ރިޔާސީ އިންތިހާބު ބާއްވަން ހަމަޖެހިފައި ވަނީ އަންނަ ނޮވެމްބަރު މަހުގެ ތިނެއްގަ އެވެ.


Clemency boardah Jaufar ayyan kuran majileehun faas koffi | Mihaaru\nޚަބަރު / ކްލެމެންސީ ބޯޑް\nކްލެމެންސީ ބޯޑަށް ޖައުފަރު އައްޔަން ކުރަން މަޖިލީހުން ފާސްކޮށްފި\nރައްޔިތުންގެ މަޖިލީހުގެ ޖަލްސާއެއްގައި ޖައުފަރު ވާހަކަ ދައްކަވަނީ. ކްލެމެންސީ ބޯޑަށް ޖައުފަރު އައްޔަން ކުރަން ފެންނަ ކަމަށް މަޖިލީހުން މިއަދު ވަނީ ފާސްކޮށްފައި. - ފޮޓޯ: މަޖިލިސް\n24 ނޮވެމްބަރ 2016 - 13:58\nކްލެމެންސީ ބޯޑުގައި ރައްޔިތުންގެ މަޖިލިސް ތަމްސީލް ކުރައްވާ މެމްބަރެއްގެ ގޮތުގައި އުނގޫފާރު ދާއިރާގެ ޕީޕީއެމްގެ މެމްބަރު ޖައުފަރު ދާއޫދު އައްޔަން ކުރުމަށް މަޖިލީހުން މިއަދު ފާސްކޮށްފި އެވެ.\nކްލެމެންސީ ބޯޑަށް ޖައުފަރު އައްޔަން ކުރަން ފާސް ކުރީ ވޯޓުގައި ބައިވެރިވި 69 މެމްބަރުންގެ އިއްތިފާގުންނެވެ. ވަކި ގޮތަކަށް ވޯޓު ނުދެއްވާ ހަ މެމްބަރުން ތިއްބެވި އެވެ.\nކްލެމެންސީ ބޯޑަށް ޖައުފަރު އައްޔަން ކުރުމަށް ހުށަހެޅުއްވީ ފޭދޫ ދާއިރާގެ ޕީޕީއެމްގެ މެމްބަރު އިބްރާހިމް ދީދީ އެވެ. އެ ހުށަހެޅުމަށް ތާއީދު ކުރެއްވީ އިނގުރައިދޫ ދާއިރާގެ ޕީޕީއެމްގެ މެމްބަރު އިބްރާހިމް ފަލާހެވެ.\nބޯޑުގައި ކުރިން ހުންނެވި ތުލުސްދޫ ދާއިރާގެ ޕީޕީއެމްގެ މެމްބަރު މުހައްމަދު ވަހީދު އިބްރާހިމް (ލޯޔަރު ވައްޑެ) އެ ބޯޑުން ވަކި ކުރުމަށް މަޖިލީހުން ފާސްކުރުމާ ގުޅިގެން ރައީސް އަބްދުﷲ ޔާމީން ވަނީ އެ ބޯޑުގެ މެމްބަރު ކަމުން ވައްޑެ އިއްޔެ ވަކި ކުރައްވައިފަ އެވެ. ވައްޑެ ވަކި ކުރެއްވީ ބޯޑުގެ މެމްބަރެއްގެ ހައިސިއްޔަތުން ވައްޑެ އަދާކުރައްވަން ޖެހޭ ޒިންމާތަކާއި ވާޖިބުތައް ފުރިހަމަ އަށް އަދާ ނުކުރައްވާ ކަމަށް ވިދާޅުވެ، ކެލާ ދާއިރާގެ މެމްބަރު އަލީ އާރިފް މަޖިލީހަށް ހުށަހެޅުއްވި މައްސަލަ ބެލުމަށް ފަހު އެވެ.\nޕީޕީއެމްގެ ރައީސް މައުމޫން އަބްދުލްގައްޔޫމްގެ ފެކްޝަންގައި ހިމެނޭ ވައްޑެ، ކްލެމެންސީ ބޯޑުން ވަކި ކުރަން ފެންނަ ކަމަށް ފާސް ކުރީ މިދިޔަ ހޯމަދުވަހު ބޭއްވި މަޖިލިހުގެ ޖަލްސާގަ އެވެ. ވައްޑެ އެ ބޯޑުން ވަކި ކުރުމަށް މަޖިލީހަށް ހުށަހެޅީ ޕީޕީއެމްގެ ރައީސް މައުމޫން ފެކްޝަންގައި ހުންނަވައި ސަރުކާރާ ދެކޮޅަށް ވާހަކަ ދައްކަވަމުން ގެންދަވަނިކޮށެވެ. ކްލެމެންސީ ބޯޑަކީ 11 މެމްބަރުންގެ މައްޗަށް އެކުލެވޭ ބޯޑެކެވެ. އެ ބޯޑުގައި ރައްޔިތުންގެ މަޖިލީހުގެ މެމްބަރެއްގެ އިތުރުން ދެން ތިއްބަވަނީ ގާނޫނީ ދާއިރާ އާއި އިޖުތިމާއީ ދާއިރާ އާއި ތައުލީމީ ދާއިރާ އާއި ސިއްހީ ދާއިރާ އާއި ދީނީ އިލްމުގެ ބޭފުޅަކާއި މަދަނީ ޖަމްއިއްޔާތަކުން އައްޔަން ކުރާ ބޭފުޅަކާއި ޕެރޯލް ބޯޑުގެ ބޭފުޅަކާއި ފުލުހުންގެ ތެރެއިން ބޭފުޅަކާއި ޝަރުއީ ދާއިރާގެ ބޭފުޅެކެވެ. ކްލެމެންސީ ބޯޑަކީ މައާފް ދިނުމަށް އެދި ނުވަތަ އަދަބު ލުއިކޮށްދިނުން އެދި ރައީސަށް އިލްތިމާސް ހުށަހެޅުމުން، އެމަނިކުފާނުގެ ފަރާތްޕުޅުން އެ އިލްތިމާސް ދިރާސާކޮށް، އިލްތިމާސާ ގުޅޭގޮތުން ރައީސް އަމަލުކުރައްވަން ފެންނަގޮތުގެ ލަފާދިނުމަށް އެކުލަވައިލި ބޯޑެކެވެ.\nރައްޔިތުންގެ މަޖިލިސް ކްލެމެންސީ ބޯޑް މުހައްމަދު ވަހީދު އިބްރާހިމް (ވައްޑެ)


Thailand gai sarukaaraai dhekolhu muzaaharaathah varugadha vanee\nޑިމޮކްރަސީ އަށް ތާއީދުކޮށް މުޒާހަރާކުރި ޒުވާނަކު ސަނަމް ލުއަންގް ޕާކްގައި: އެތަކެއްހާސް މީހުން މުޒާހަރާއަށް ނުކުތް\n(ބެންކޮކް، ތައިލޭންޑް) ފާއިތު ހަފުތާތަކުގެެ ތެރޭގައި ތައިލޭންޑުގައި ސަރުކާރާއި ދެކޮޅަށް ހިނގި އެންމެ ބޮޑު މުޒާހަރާ އިއްޔެ ތައިލޭންޑުގެ ވެރިރަށް ބެންކޮކްގައި ކޮށްފި އެވެ. މިއީ 2014 ވަނަ އަހަރު މިލިޓަރީ އިންގިލާބަށް ފަހު ބޮޑު ވަޒީރު ޕްރަޔޫތު ޗަަން އޮޗާ ވެރިކަމާއި ހަވާލުވެވަޑައިގަތުމަށް ފަހު އެ ގައުމުގައި ބޭއްވުނު އެންމެ ބޮޑު މުޒާހަރާ އެވެ.\nއެތައް ހާސް ބަޔަކު ވަނީ ބެންްކޮކްގެ ތަމާސަޓް ޔުނިވާސިޓީގެ ކެމްޕަސް ކައިރިއަށް އެއްވެފަ އެވެ. މި ޔުނިވާސިޓީއަކީ އެތައް ޒަމާނެއް ވަންދެން ތައިލޭންޑުގެ ތާރީހުގައި ޑިމޮކްރެސީ ރަމްޒު ކޮށްދިން ތަނެކެވެ. މި މުޒާހަރާ ގައި 10000 މީހުންނަށް ވުރެ ގިނައިން ބައިވެރި ކަމަށް ލަފާކޮށްފައި ވެއެވެ. އަދި އެމީހުން މިއަދާ ހަމަޔަށް އެތާގައި ތިބޭނެ ކަމަށް މުޒާހަިތރާ ކުރާ މީހުންގެ ފަރާތުން ބުނެފައި ވެއެވެ. ފުލުހުންނާއި މުޒާހަރާ ކުރި މީހުންނާއި ދެމެދު ކޮންމެވެސް ވަރަކަށް ހަމަނުޖެހުމެއް ހިނގާފައި ވެއެވެ.\n"މިއަދު އަހަރެމެން ބޭނުންވާ ކަންތައްތަކަށް އެދޭނަން. ގައުމުގެ ރައްޔިތުންގެ ހައިސިއްޔަތުން އަހަރެމެންގެ ހައްގު ހޯދަން މަސައްކަތް ކުރަަން މިތިބީ ތައްޔާރަށް. އަހަރެމެން ހުއްޓުވައެއް ނުލެވޭނެ. އަހަރެމެން މިހާރު ވަނީ ފުރަތަމަ މަރުހަލާ ކަޑައްތު ކޮށްފައި. އަދި ދެން ހުރި މަރުހަލާތައް ވެސް ކަޑައްތުކޮށް ގައުމަށް ޑިމޮކްރަސީ އަންނަންދެން މަސައްކަތް ކުރުމަށް މިތިބީ ތައްޔާރަށް،" ކިޔަވާ ކުއްޖެއް ކަމުގައިވާ ޗިވަރަކް ބުންޏެވެ. އޭނާއާއެކީ ގިނަ އަދަދެއްގެ ކިޔަވާ ކުދިން ޔުނިވާސިޓީ ކައިރީގައި މުޒާހަރާ ކުރަން ތިއްބެވެ.\nކިޔަވާ ކުދިން އިސްވެ ހިންގާ ސަރުކާރާއި ދެކޮޅު މި ހަރަކާތުގައި ތައިލޭންޑުގެ ބާރުތައް ބެހިފައިވާ ގޮތައް ތިން އިސްލާހެއް ގެނައުމަށް ގޮވާލާފައި ވެއެވެ. އެއީ ޕާލަމެންޓް އުވާލުމާއި ސިފައިން އިސްކޮށްތިބެ ހަދާފައިވާ ގާނޫނު އިސްލާހުކޮށް އަލުން އެ ގާނޫނު ލިޔުމާއި ސަރުކާރަށް ފާޑު ކިޔާ ހިޔާލު ފާޅުކުރާ މީހުންނަށް ބިރު ދެއްކުން ހުއްޓާލުމެވެ.\nތަމާސަޓް ޔުނިވާސިޓީގެ ކެމްޕަސް ކައިރިއަށް މީހުން ޖަމާވެފައި\nމުޒާހަރާ ކުރާ މީހުން ވަނީ ތައިލޭންޑުގެ ބާރުގަދަ ވިރާސީ ރަސްކަމަށް ވެސް އިސްލާހުތައް ގެނައުމަށް ގޮވާލާފަ އެވެ. އެގޮތުން ރަސްގެފާނަށް އޮންނަ ބާރުތައް ކުޑަ ކުރުމަށް އެދިފައި ވެއެވެ. ތައިލޭންޑުގެ ގާނޫނުގައި މިހާރު އޮންނަ ގޮތުން ޝާހީ އާއިލާ ވަނީ ވަރަށް ބޮޑަށް ހިމާޔަތް ކުރެވިފަ އެވެ. މިގޮތުން ރަސްގެފާނު ނުވަތަ ޝާހީ އާއިލާއަށް ފާޑުކިޔައިފި މީހެއް އެންމެ ގިނަވެގެން 15 އަހަރައް ޖަލަށް ލެވޭނެ އެވެ.\nސަރުކާރާ ދެކޮޅު މުޒާހަރާތައް ފެށުނީ ޖުލައި މަހުގެ މެދުތެރޭގަ އެވެ. އެކަމަކު މިދިޔަ ފެބްރުއަރީ މަހު ތައިލޭންޑުގެ އެންމެ މަތީ ކޯޓުން ފިއުޗާ ފޯވަޑް ޕާޓީ އުވާލުމާއި ގުޅިގެން މައްސަލަ ވަނީ ހޫނުވެފަ އެވެ. އެ ޕާޓީއަކީ 2019 ވަނަ އަހަރުގެ ޕާލަމެންޓަރީ އިންތިހާބުގައި ތިން ވަނައަށް އެންމެ ގިނަ ގޮނޑި ކާމިޔާބު ކުރި ޕާޓީ އެވެ. އެ ޕާޓީއަކީ މިހާރުގެ އިސް ސިޔާސީ ފަރާތްތަކަށް ހުރި ނުރައްކަލަކަށް ވުމުން އުވާލީ އެވެ.\nތައިލެންޑް މުޒާހަރާ މުޒާހަރާ


Emme Dhuvaheh Ge Thereygai Bangladesh Ge 15000 Ge Andhaa Alhiyah Vejje - Vaguthu\nކޮވިޑް-19: އަތޮޅުތެރެ ނުރައްކަލުގައި! -5ގަޑިއިރު ކުރިން\nއެންމެ ދުވަހެއްގެ ތެރޭގައި ބަންގްލަދޭޝްގެ 15000 ގެ އަނދާ އަޅިޔަށް ވެއްޖެ\nރޭގެ ވަގުތެއްގައި ބަންގްލަދޭޝްގެ ވެރިކަންކުރާ ޑާކާގައި ހިނގި އަލިފާނުގެ ބޮޑު ހާދިސާއެއްގައި އެ ޑިސްޓްރިކްޓުގެ 15000 އަށްވުރެ ގިނަ ގެ އަނދައި ހުލިވެއްޖެއެވެ.\nނޫސްތައް ބުނާގޮތުން މި ހާދިސާ އާއި ގުޅިގެން އެޤައުމުގެ ބައިލައްކައެއްހައި މީހުންގެ ގެދޮރު ގެއްލި ހާލުގައި ޖެހިފައިވާއިރު، ގިނަ އަދަދެއްގެ ބަޔަކަށް ވަނީ އެކިވަރުގެ އަނިޔާތައް ލިބިފައެވެ. ނަމަވެސް މި އަލިފާނުގެ ހާދިސާގައި މީހަކު މަރުވިކަމުގެ ރިޕޯޓް އަދި ލިބިފައި ނުވާކަމަށް ނޫސްތަކުން ބުނެއެވެ.\nމި ހާދިސާ ހިނގަން މެދުވެރިވި ސަބަބެއް އަދި ކަށަވަރު ކުރެވިފައި ނުވާއިރު، ހާދިސާ ހިނގިއިރު އެ ސަރަޙައްދުގެ ގިނަ ބަޔަކު ތިބީ ނިމިދިޔަ އަޟްހާ ޢީދު ފާހަގަކުރުމަށް އެހެން ހިސާބުތަކަށް ގޮސްފައި ކަމަށް ރިޕޯޓްތައް ބުނެއެވެ.\nމި ހާދިސާ ހިނގުމާއެކު ބަންގްލަދޭޝްގެ ފަޔާފައިޓަރުންނާއި ކަމާއި ބެހޭ އެހެން އިދާރާތަކުން ވަގުތުން ހަރަކާތްތެރިވާން ފެށިއިރު، ރޯވި އަލިފާންގަނޑު ހަގަޑިއިރުގެ މަސައްކަތުން ނިއްވާލެވިފައިވާ ކަމަށް އޮފިޝަލުން ބުނެފައި ވެއެވެ. ނަމަވެސް މި ހާދިސާގައި އެތައް ހާސް ގެއެއް ވަނީ ބޭނުން ނުކުރެވޭ ވަރަށް އަނދާފައެވެ.\nމި ހާދިސާގެ ތަހުޤީޤެއް މިހާރު ބަންގްލަދޭޝްގެ އިދާރާތަކުން ކުރިޔަށްގެންދާއިރު، ގެދޮރު ގެއްލުމުގެ ސަބަބުން ހާލުގައި ޖެހުނު މީހުންނަށް ބަންގްލަދޭޝް ސަރުކާރުން މިހާރު ދަނީ އެހީތެރިކަން ފޯރުކޮށްދެމުންނެވެ.\nއިއްޔެ ޑާކާގައި އަލިފާނުގެ ބޮޑު ހާދިސާއެއް ހިނގާފައިވާއިރު، މިދިޔަ ފެބްރުއަރީ މަހުވެސް އެ ޑިސްޓްރިކްޓުގައި މިފަދަ ހާދިސާއެއް ހިނގާފައި ވެއެވެ. އެ ހާދިސާގައި ވެސް ގިނަ ބަޔަކަށް ބޮޑެތި ގެއްލުންތަކެއް ލިބުނުއިރު، 80 ވަރަކަށް މީހުން ވަނީ މަރުވެފައެވެ.\nއޮގަސްޓް 18, 2019 02:52\nއަވަހައް ހުޅުމާލެ އިން ފުލެޓު ދީ އެމީހުން ނައް


Dho?! "Raajjeyge Kakkaa" Eid ah fihunee4footuge pizza eh\n"ރާއްޖޭގެ ކައްކާ" އީދަށް ފިހުނީ ހަތަރު ފޫޓުގެ ޕިއްޒާއެއް\nހަތަރު ރަހައެއް ހިމެނޭ މި ޕިއްޒާއަށް 1،500ރ. ހަރަދުވި\nމާގަރީޓާ، ޗިކަން އެންޑް މަޝްރޫމް، ބީފް އަދި ޓޫނާ ޕިއްޒާއެކެވެ. މި ހަތަރު ރަހަ، މި ހަތަރު ފޫޓްގެ ޕިއްޒާގައި ހުއްޓެވެ. މީގެ މަހެއްހާ ދުވަސް ކުރިން ހެދި އެއް ފޫޓް ހުރި ބާގާއަކަށް ފަހު، އިތާފުށި ރިސޯޓްގެ ޝެފެއް ކަމަށްވާ އަހްމަދު ރާއިފަށް، މިއީ އަނެއްކާ ވެސް ކުރެވުނު، ހަމަ އެ ކަހަލަ ތަފާތު ތަޖުރިބާއެކެވެ. ރާއިފް އޭނާގެ އުފަން ރަށް ބ.އޭދަފުށީގައި، އާއިލާ އާއި ރައްޓެހިންނާ އެކު މިފަހަރު ބޮޑު އީދު ފާހަގަކުރީ ބޮޑު ޕިއްޒާއާ އެކު އެވެ.\nރާއިފްގެ އިންސްޓަގްރާމް "ރާއްޖޭގެ_ކައްކާ" ގައި ޕޯސްޓުކުރި، މި ޕިއްޒާ ފިހަން ތައްޔާރުކޮށް، ފަށައިގެން ނިމެންދެން އެކަން ކުރިއަށް ގެންދިޔަ ގޮތް ދައްކާ ވީޑިއޯ އަށް މިހާރު ވަނީ ވަރަށް ބޮޑު ސަމާލުކަމެއް ވެސް ލިބިފަ އެވެ.\nA post shared by AHMED RAIF (RAPPE) 🇲🇻 (@raajjeyge_kakkaa) on Jul 31, 2020 at 2:33am PDT\nމި ހަތަރު ފޫޓްގެ ޕިއްޒާ ފިހާ ވީޑިއޯ.\n"ފުރަތަމަ އުޅުނީ ހަމަ ކުޑަ ޕިއްޒާއެއް ހަދަން. އެކަމަކު ދެން ހިތަށް އެރީ ބާގާ ގޮތަކަށް ބޮޑުކޮށްލަންވިއްޔޭ. އެހެންވެ ފުރަތަމަ ކުރި ކަމަކީ ޕިއްޒާ އިންނާނެ ގޮތް ކުރަހާލީ. އެއަށް ފަހު ފެށުނީ،" އާންމުކޮށް ފިހާ ވަރަށް ވުރެ ބޮޑު ޕިއްޒާއަކަށް ވީމަ، މިކަންވީ ބޮޑު ޗެލެންޖަކަށް ކަމަށް ރާއިފް ބުންޏެވެ.\nއެންމެ އުނދަގޫވީ މި ފިހާނެ ގޮތެއް ހޯދުމަށެވެ. ހަތަރު ފޫޓު ވީމަ ގޭގައި ހުރި އަވަނަށް ނުފެތޭނެތީ ޖެހުނީ އެހެން ގޮތެއް ހޯދާށެވެ.\nޝެފް ރާއިފް ފިހުނު ހަތަރު ފޫޓްގެ ޕިއްޒާ.\n"އޮމާން ޓިނު ގަނެގެން ބައްޕަ ލައްވާ އެ ކެފީ، ހަތަރު ފޫޓް ޕިއްޒާއެއް ފިހެވޭނެ ވަރަށް،"\n"އެ ދުވަހު [އީދު ދުވަހު] އަސަރުގެ ފަހުން ފުށްގަނޑު ހެދީ. ފުށްގަނޑު ހަދާފައި، ޓިނުގެ މަތީގައި ފަތުރާފައި އެއްޗެހި އަޅައި ނިންމާފައި ފިހަން ލީ،"\nއިތާފުށި ރިސޯޓްގެ ޝެފް އަހްމަދު ރާއިފް.\n"މަގުމަތީގައި އެޅި ގަލުން އުނދުން ހަދާފައި، ނާށި އަންދައިގެން، އޭގެ މަތީގައި ޓިނުގަނޑު ބާއްވައިގެން ފިހުނީ،" ދޮޅު ހާސް ރުފިޔާ ހަރަދުވި މި ބޮޑު ޕިއްޒާ ފިހުނު ގޮތް ރާއިފް ކިޔައިދިނެވެ.\nA post shared by AHMED RAIF (RAPPE) 🇲🇻 (@raajjeyge_kakkaa) on Jul 2, 2020 at 6:34am PDT\nޝެފް ރާއިފް ތައްޔާރުކުރި އެއް ފޫޓްގެ ބާގާ.\nއާންމުކޮށް ކާއެއްޗެހި މި ހުންނަ ސައިޒު ނޫން، އެއަށް ވުރެ ބޮޑު ސައިޒަކަށް ތައްޔާރުކުރުމުގެ ހިޔާލު ލިބުނީ ވަޒީފާ އަދާކުރާ ރިސޯޓް ކޮވިޑް-19 ގެ ސަބަބުން ބަންދުކުރުމުން މާލެ ގޮސް ހުރި ދުވަސްވަރު، ރާއިފް އޭނާގެ ރައްޓެއްސަކު އެދިގެން ހެދި، ފޫޓެއްގެ ފުޅާމިން ހުރި ބާގާއެއް ހެދި ފަހުންނެވެ. ރާއިފް ބުނީ އެ ބާގާއަށް ވެސް ވަރަށް ގިނަ ބައެއްގެ ސަމާލުކަން ލިބުނު ކަމަށެވެ.


ރިޒޯޓް ވަޒީފާ – Mikal News\nފޯ ސީޒަން ރިޒޯޓުގެ އެޕްރެންޓިސްޝިޕް ޕްރޮގްރާމުގައި ބައިވެރިވުމުގެ ފުރުސަތު ހުޅުވާލައިފިއެވެ. މި ޕްރޮގްރާމުގައި ބައިވެރިވުމަށް ބޭނުންވާ ފަރާތްކަށް މައުލުމާތު ދިނުމާށާއި ސްކްރީންނިން އަދި އިންޓަވިއު އަންނަ ހުކުރު ދުވަހު (26 ނޮވެމްބަރު 2021) ބާއްވާގޮތަށް\nރާއްޖެގެ ޓްވަރިސްޓް ރިޒޯޓް މުވައްޒަފުން ތުނބުޅި ބެހެއްޓުމުގެ އުސޫލަކީ ވަކިވަކި ރިޒޯޓްތަކުން މާ ކުރީއްސުރެ ވެސް ގެންގުޅެމުން އަންނަ އުސޫލެއް ކަމަށް އެދާއިރާ ގިނަ ދުވަސްތަކެއް ވަންދެން މަސައްކަތްކަތް ކުރަމުން އަންނަ ބައެއް މުވައްޒަފު\nހޮސްޕިޓަލިޓީ ދާއިރާގައި ހުރި ވަޒީފާގެ މައުލޫމާތު ދިނުމަށް ބޭއްވި ސެޝަނަށް ހާޒިރުވެފައި ވަނީ މަދުބައެކެވެ. މަދުބަޔަކު ހާޒިރުވި ނަމަވެސް މިސެޝަނުގައި ވަރަށް މުހިންމު ގިނަ މައުުލޫމާތުތަކެއް ހިއްސާކުރެވިގެން ދިޔައެވެ. މިސެޝަން ބާއްވާފައިވަނީ ހަފުތާއެއް ހާދުވަހަށް އެކި\nއައްޑޫ ސިޓީ ހުޅުމީދޫ ކައިރީގައި ތަރައްގީކޮށް އަލަށް ހުޅުވާ ސައުތު ޕާމް ރިޒޯޓްގެ ވަޒީފާއަށް މީހުން ނެގުން ފުވައްމުލަކުގައި ބޭއްވުމަށް ރޭވިފައިވާ ކަމަށް މިކަލް ނޫހަށް މައުލޫމާތު ލިބެއެވެ. ސައުތު ޕާމް ރިޒޯޓުގެ ވަޒީފާއަށް މީހުން


libunu fahuraa eku Ibu hovumah Hinnavaru keihmadhuvefa!\nލިބުނު ފަހްރާއެކު އިބޫ ހޮވުމަށް ހިންނަވަރު ކެތްމަދުވެފައި!\nއިބޫއަށް އޮތް ތާއީދު ފައިސަލް ވަޑައިގަތުމުން ވަނީ ފެނިފައި\nއިބޫ އިންތިހާބު ކާމިޔާބުކޮށްފި ނަމަ ވެގެންދާނީ އަތޮޅުތެރޭގެ ބޭފުޅަކު އިންތިހާބު ކާމިޔާބުކުރާ ފުރަތަމަ ފަހަރު ކަމަށް\nއިބޫގެ އުފަން ރަށުން އިބޫ މެންބަރުކަމުގެ ގޮނޑި ކޮންމެ ފަހަރަކު ދިފާއުކުރައްވާ\nކ. މާލެ | 11 އޯގަސްޓް 2018 | ހޮނިހިރު 22:53 | 21,468\nހިންނަވަރުގައި ތިބި އިބޫއަށް ތާއިދުކުރާ ބައެއް މީހުން: - ހިންނަވަރު އޮތީ ކެތްމަދުވެފައި - ރާއްޖެ އެމްވީ\nގުޅިފައިވާ ސިޔާސީ ޕާޓީތަކުގެ ކޯލިޝަނުގެ ރިޔާސީ ކެންޑިޑޭޓް ޅ. ހިންނަވަރު, ނޫރާނީއާގެ، އިބްރާހިމް މުހައްމަދު ސޯލިހަކީ މިއަހަރުގެ ރިޔާސީ އިންތިހާބު ކާމިޔާބު ކުރެއްވުމުގެ އެންމެ ފަހި ފުރުސަތު އޮތް ކެންޑިޑޭޓެވެ. އިބޫ މި އިންތިހާބު ކާމިޔާބުކުރައްވައިފި ނަމަ އިބޫގެ ނަން ރާއްޖޭގެ ތާރީހުގެ ތެރެއަށް ވަދެގެންދާނެއެވެ. މާލެ ނޫން ތަނަކަށް ނިސްބަތްވާ ބޭފުޅަކު ރާއްޖޭގެ ރައީސުލް ޖުމްހޫރިއްޔާ ކަމުގެ މަގާމަށް ފުރަތަމަ ފަހަރަށް އިންތިހާބުވާ ނަމަ އެ ފުރުސަތު މިފަހަރު ލިބިގެންދާނީ ޅ. ހިންނަވަރު ބޭފުޅަކަށެވެ. ސަބަބަކީ މިއަހަރުގެ ރިޔާސީ އިންތިހާބުގައި ދެން ވާދަކުރައްވަނީ މާލޭ ބޭފުޅެއްގެ ގޮތުގައި ހުންނެވި ރައީސް އަބްދުﷲ ޔާމިނެވެ.\nމިއަހަރުގެ ރިޔާސީ އިންތިހާބުގެ ޓިކެޓް އިބޫއަށް ދިނުމަށް އެމްޑީޕީގެ ކޮންގްރެސް އިން ފާސްވެގެން ދިއުމާއި, އިބޫއާ އެކު ރިޔާސީ އިންތިހާބު ކާމިޔާބުކުރެއްވުމަށް ކޯލިޝަނުގެ އެހެން ޕާޓީތަކުން އެއްބަސްވުމަކީ ވެސް ހިންނަވަރުގެ ރައްޔިތުންގެ މިއަދު ވެސް ފަހުރުވެރިވާ ކަމެކެވެ. އެތައް ހާސް ބަޔަކު ނިސްބަތްވާ ޕާޓީއަކުން އިބޫ އިންތިހާބު ކުރީތީއެވެ. އިބޫއާ މެދު ކޯލިޝަނުގެ ހުރިހާ ޕާޓީއަކުން އިއްތިފާގު ވެވުނީތީއެވެ. މި ޝަރަފާ އެކު އިބޫ ރިޔާސީ އިންތިހާބަށް ނިކުންނެވުމުން ހިންނަވަރު އޮތީ އާދަޔާހިލާފު ޖޯޝެއްގައެވެ. މިރަށުން ވާހަކަ ދައްކާލުމުން ބައެއް މީހުނަށް އިބޫ ސިފަކުރެވޭ ގޮތް ވެސް ތަފާތެވެ. ގާތްގަނޑަކަށް 25 އަހަރު ދުވަސްވަންދެން އެ އަތޮޅާއި ރަށުގެ މެމްބަރުކަމުގައި އިބޫ ހުންނެވިރު އެހެން މީހުނަށް އިބޫ އެނގޭ ވަރަށް ވުރެ ގާތުން އެނގޭނެ ބަޔަކީ ވެސް އިބޫގެ އުފަން ރަށުގެ މީހުނެވެ.\nރިޔާސީ ކެންޑިޑޭޓް ކަނޑައެޅުމަށްޓަކައި އެމްޑީޕީގެ ކޮންގްރެސްއަށް އިބޫގެ ނަން ހުށައެޅި އެނަން ފާސްވެގެން ދިޔައިރު އެ ކޮންގްރެސްގައި ހިންނަވަރުން ބައިވެރިވި އަލީ އިބްރާހިމަށް ކުރެވުނީ އެހާ ފަސޭހައިން ބަޔާން ކުރެވޭ ވަރަށް އުފާވެރި އިހްސާސްތަކެވެ.\n"އެންމެ ބޮޑު ހިތްހަމަ ޖެހުމަކީ ކޮންގްރެސްގައި އެލިބުނު ތާއީދާއި އެއްބާރުލުން އެންމެންގެ ފަރާތުން. އެއީ އަޅުގަނޑުމެނަށް ލިބޭ ވަރަށް ބޮޑު ފަހުރެއް. އަދި ކެންޑިޑޭޓަކު ނަގަން ލިބުނު ފުރުސަތުގައި ހިންވަރު ދަރިއަކަށް ވުން، އެއީ ވަރަށް ބޮޑު އުފަލެއް،" އިބްރާހިމް ބުންޏެވެ.\nރައްޔިތުންގެ މަޖިލީހަށް އިބޫ އިންތިހާބު ކުރުމަށް މީގެ ކުރިން ވެސް ތަކުރާރުކޮން ވޯޓު ދިން ބައެއް މީހުން ގަބޫލުކުރާ ގޮތުގައި އިބޫ ފަދަ އެހެން ދަރިއަކު މުޅި ރާއްޖެ އިން ބެލި ނަމަވެސް ފެންނާކަށް ނެތެވެ. އަދި އެފަދަ ސިޔާސީ ޝަހްސިއްޔަތަކީ ހިންނަވަރުގެ ދަރިއަކަށް ވީތީ އެމީހުން އަދި މާ އުފާވެއެވެ.\n"ރައްޔިތުންގެ މަޖިލީހުގައި ވެސް އެވަރުގެ ދަރިއަކު އަދިއެއް ނެތް. އެހެންވީމަ ވަރަށް ހިތް ހަމަ ޖެހޭ،" ހިންނަވަރު މަގެއްގެ އެއްފަރާތުގައި ހުރި ޖޯލިފައްޗެއް އިން އަންހެނަކު ބުންޏެވެ.\nހިންނަވަރުގެ ސަޕޯޓުންނާ އެކު އިބޫ ބޭއްވި ބައްދަލުވުމެއްގެ ތެރެއިން:- އެރަށު މީހުން ތިބީ އިބޫ ހޮވުމަށް ކެތް މަދުވެފައި\nހިންނަވަރުގެ ގިނަ މީހުން ތަކުރާރުކޮން ބުނަމުންދިޔައީ އިބޫއަކީ ވަފާތެރި އިހްލާސްތެރިއެއް ކަމަށެވެ. ކުރެވުނު ހުރިހާ މަސައްކަތެއް ކޮށްގެން އިބޫ އިންތިހާބުކުރަން މަސައްކަތް ކުރަން ތައްޔާރަށް ތިބި ވާހަކައެވެ. އެހާ ޔަގީން ކަމާ އެކު އެމީހުން އެހެން ބުނަނީ އިބޫއަކީ އެ މީހުން ތަޖުރިބާ ކޮށްފައިވާ ބޭފުޅެއް ކަމަށް ވާތީ ކަމަށް ވެސް ވެދާނެއެވެ.\nއިބޫއަކީ އެހާ ގިނައިން ރަށަށް ވަޑައިގަންނަވާ ބޭފުޅެއް ނޫން ކަމަށާއި ހިންނަވަރުގެ ރައްޔިތުންނާ ބައްދަލުކުރައްވަނީ ހަމައެކަނި އިންތިޚާބާ ދިމާކޮށް ކަމަށް ބައެއް މީހުން ބުނި ނަމަވެސް އިބޫ އަށް ތާއީދުކުރާ މީހުން އެއަށް ރައްދު ދީ ބުނަނީ އިބޫއަކީ އެއަށް ވުރެ މާ ހިތްތިރި ބޭފުޅެއް ކަމަށެވެ. އަދި ރައްޔިތުންގެ މަޖިލީހުގައި ހުންނަ މީހާއަކީ ކޮންމެ ދުވަހަކު ރަށު މީހުންނާ ބައްދަލުކޮށް މަޖިލީހުގައި ދައްކާ ކޮންމެ ވާހަކައެއްގައި ރަށުގެ ވާހަކަ ދައްކަންޖެހޭ މީހާ އަށް ވާން ނުޖެހޭ ކަމަށާއި މަޖިލީހުގެ މެންބަރެއްގެ ބޭނުމަކީ ރަށާއި މުޅި ގައުމުގެ ތަރައްގީ އާއި މަސްލަހަތުގައި ވަކާލާތުކުރެއްވުން ކަމަށް އެ މީހުން ބުނެއެވެ. އެގޮތުން އިބޫ އަށް ބާރު ލިބުނު ދުވަހު ރަށުގެ ތަރައްގީ އަށް ކަންކަން ފަހިކޮށްދިން ކަމަށް އެ މީހުން ބުނެއެވެ. އޭގެ ހެއްކެއްގެ ގޮތުގައި އެ މީހުން ބުނަނީ އެމްޑީޕީގެ ސަރުކާރުގައި ހިންނަވަރުގައި ހިންގި މަޝްރޫއުތަކެވެ. ކުރު މުއްދަތުގައި ރަށު ބިން ހިއްކުމާއި ބަނދަރު ހެދުމާއި ހިލަޖަހައިގެން ރަށުގެ ތޮށިލުން ފަދަ އެތައް ކަމެއް އެމްޑީޕީގެ ސަރުކާރުގެ ކުރު މުއްދަތުގައި ކޮށްދީފައި ވެއެވެ.\nއިބޫއާ ދެކޮޅަށް ވާހަކަ ދައްކާ ފަރާތްތަކަށް އިބޫގެ ސަޕޯޓަރުން ކުރާ ސުވާލުތަކެއް ވެސް އެބަހުއްޓެވެ. ސަރުކާރުގައި ރަށަށް ނިސްބަތްވާ މިނިސްޓަރަކު ހުންނެވި އިރު ފާއިތުވި ފަސް އަހަރު ދުވަހު ރަށަށް ކޮށްދިނީ ކޮން ކަމެއް ހެއްޔެވެ؟ ހެލްތު މިނިސްޓަރަކަށް، 2014 ވަނަ އަހަރު މަޖިލީހުގެ ގޮނޑިއަށް އިބޫއާ ވާދަކުރެއްވި އަބްދުﷲ ނާޒިމް ހުންނެވި އިރު ރަށުގެ ސިއްޚީ ނިޒާމަށް ލިބުނު ކުރިއެރުމަކީ ކޮބައިތޯ އެ ފަރާތްތަކުން ދަނީ ސުވާލުކުރަމުންނެވެ. ހެލްތު މިނިސްޓަރުގެ ދާއިރާ އިން ސިއްޚީ މަރުކަޒުގެ އިމާރާތުގެ ބިންގާ އެޅިއެއް ކަމަކު އަދިވެސް އެތަން އޮތީ އޮތް ގޮތަށެވެ. ގެދޮރުގެ ދަތިކަން ބޮޑުވެ، ބޯހިޔާވަހިކަން ބޭނުން އެތައް ބަޔަކު ތިބި އިރު ފަސް އަހަރު ވީ އިރު ވެސް ހިއްކި ބިމުން ގޯއްޗެއް ދޫކުރެވިފައެއް ނުވެއެވެ. ކައުންސިލް ޕީޕީއެމް އަށް ދީގެން ވެސް ލިބުނު މޮޅެއް ނެތެވެ. ގޯތީގެ އިންތިޒާރުގައި އެތައް ބަޔަކު ތިއްބައި ހިއްކި ފަސްގަނޑުން ބޮޑު ބައެއް ނުއަގުގައި ވިއްކައިލީ ހުއިފިލަނޑާ އާލާކުރާ ބަޔަކަށް ކަމަށް އިބޫގެ ސަޕޯޓަރުން ދަނީ ބުނަމުންނެވެ. މިފަދަ އެތައް ސުވާލުތަކެއް އިބޫގެ ސަޕޯޓަރުން މި ސަރުކާރަށް ތާއިދުކުރާ ފަރާތްތަކާ މަތިކުރެއެވެ.\nހިންނަވަރުގެ ބައެއް މީހުން ގަބޫލުކުރާ ގޮތުގައި ރައީސުލް ޖުމްހޫރިއްޔާ ކަމަށް އިބޫ އިންތިހާބުވެ ވަޑައިގެންފި ނަމަ އެރަށަށް ލިބިގެންދާ ފަހްރާ އެކު ހަމައެކަނި ތަރައްގީވެގެން ދާނީ އެރަށެއް ނޫނެވެ. އިބޫގެ ވެރިކަމެއްގައި މުޅި ރާއްޖޭގެ ހުރިހާ ރަށެއް ތަރައްގީ ކުރައްވާނެ ކަމަށް އެރަށު މީހުން ގަބޫލުކުރެއެވެ. އޭގެ ހިއްކަކީ އެމްޑީޕީގެ ވެރިކަމުގައި ބައެއް މަޝްރޫއުތައް އެރަށުގައި ހިންގާފައިވުމެވެ. އެހެން ރަށްރަށުގެ މީހުނަށް ވުރެ ބޮޑަށް އިބޫ އިންތިހާބުކުރަން ހިންނަވަރުގެ ރައްޔިތުން ބޭނުންވާ ސަބަބަކަށް އޮތީ ހަމައެކަނި އެރަށަށް ލިބޭ ފަހުރެއް ނޫންކަން އެރަށުގެ މީހުންގެ ކިބައިން ސާފެވެ. އޭގެ ބަދަލުގައި އެމީހުނަށް ކުރެވުނު ތަޖުރިބާގެ އެއީ އެކަމުގެ ހެއްކެކެވެ.\nއިބޫ ހޮވުމަށް އިބޫގެ ރަށުން ބޭނުންވެފައިވާ މިންވަރު އެރަަށަށް އިބޫގެ ރަނިންގ މޭޓް ފައިސަލް ނަސީމް ވަޑައިގަތުމުން ފެނިގެންދިޔައެވެ. އެ މީހުން ބުނަނީ އިބޫ އެރަށަށް ވަޑައިގަތުމުން އަދި މާ ބޮޑަށް އެ މަންޒަރު ފެނިގެންދާނެ ކަމަށެވެ. އަދި އިބޫއަކީ ހަމައެކަނި ރަށަށް ހުރި ފަހުރެއް ނޫން ކަމަށެވެ. އެއީ ޅ. އަތޮޅާއި ރާއްޖޭގެ ކޮންމެ ރަށެއް ވެސް ތަމްސީލްކުރައްވާނެ ރައްޔިތުން ފަހުރުވެރިވާނެ ރައީސަކަށް ވެގެންދާނެ ކަމަށް އެމީހުން ގަބޫލުކުރެއެވެ.


vnews - CHSE aai Villa International High School ah hama hama nimumeh\nސީއެޗްއެސްއީ އާއި ވިލާ އިންޓަނޭޝަނަލް ހައި ސްކޫލަށް ހަމަހަމަ ނިމުމެއް\nސީއެޗްއެސްއީ އާއި ވިލާ އިންޓަނޭޝަނަލް ހައި ސްކޫލް މިއަދު ކުޅުނު މެޗުގެ ތެރެއިން---\nއެފްއޭއެމުން އިންތިޒާމުކޮށްގެން ބާއްވާ 18 އަހަރުން ދަށުގެ މައިލޯ އިންޓަ ސްކޫލް ފުޓްބޯޅަ މުބާރާތުގައި މިއަދު ހަވީރު ސީއެޗްއެސްއީއާ ދެކޮޅަށް ވިލާ އިންޓަނޭޝަނަލް ހައި ސްކޫލް ބައްދަލުކުރި މެޗު 1-1 ލަނޑުން ދެޓީމް އެއްވަރު ވެގެން ނިމިއްޖެ އެވެ.\nހެންވޭރު ބޯޅަ ދަނޑުގައި މިއަދު ހަވީރު ކުޅުނު މިމެޗުގެ ފުރަތަމަ ލަނޑު ޖަހާ މެޗުގެ ލީޑް ނެގީ ވިލާ އިންޓަނޭޝަނަލް ހައި ސްކޫލުންނެވެ. އެލަނޑު މެޗުގެ 16 ވަނަ މިނެޓުގައި އެޓީމަށް ކާމިޔާބު ކޮށްދިނީ އިޔާން އަހުމަދު ރަޝީދު އެވެ. އަދި އެލަނޑު ޖެހިތާ ހަ މިނެޓު ފަހުން ސީއެޗްއެސްއީ އިން ވަނީ ލަނޑެއް ޖަހާ މެޗުގެ ނަތީޖާ ހަމަހަމަ ކޮށްފައެވެ. އެލަނޑު ސީއެޗްއެސްއީއަށް ކާމިޔާބު ކޮށްދިނީ އައިމަން އަހްމަދު ޝަރީފް އެވެ.\nސީއެޗްއެސްއީ އާއި ވިލާ އިންޓަނޭޝަނަލް ހައި ސްކޫލްގެ އިތުރުން ދެން މިމުބާރާތުގައި ވާދަކުރާ ޓީމްތަކަކީ އަރަބިއްޔާއާއި ދ.އަތޮޅު ތައުލީމީ މަރުކަޒު އަދި އަހުމަދީޔާ އިންޓަނޭޝަނަލް ސުކޫލެވެ.\nމިމުބާރާތުގައި ދެން އެންމެ އަވަހަށް ވެސް މެޗެއް ކުޅޭނީ އަންނަ އަންގާރަ ދުވަހު އެވެ. އެ ދުވަހު ދެ މެޗް ކުޅުމަށް ހަމަޖެހިފައި ވާއިރު، ފުރަތަމަ މެޗުގައި ހެނދުނު 7:30ގައި ބައްދަލުކުރާނީ އަރަބިއްޔާ ސުކޫލާއި ވިލާ އިންޓަނޭޝަނަލް ހައި ސުކޫލެވެ. އަދި ދެ ވަނަ މެޗުގައި އެދުވަހު ހަވީރު 4:00ގައި ބައްދަލުކުރާ ދެޓީމަކީ އަހުމަދިއްޔާ ސުކޫލާއި ދ.އަތޮޅު ތައުލީމީ މަރުކަޒެވެ.\nމިމުބާރާތުގެ ފައިނަލް މެޗް ކުޅުމަށް ހަމަޖެހިފައި ވަނީ މިމަހުގެ 27 ވަނަ ދުވަހު ގައުމީ ފުޓްބޯޅަ ދަނޑުގައެވެ.


Dhauru ge bai unikoh Hassan Latheef ge sunset bill ves faaskohfi\nދައުރުގެ ބައި އުނިކޮށް ހަސަން ލަތީފުގެ ބިލު ވެސް ފާސްކޮށްފި\nކޮވިޑް-19 ގެ ސަބަބުން ކައުންސިލް އިންތިހާބު ނުބޭއްވޭތީ އާ ކައުންސިލަރުން އިންތިހާބު ކުރެވެން ދެން މިހާރު ތިބި ކައުންސިލަރުން މަގާމުގައި ތިބެވޭނެ އުސޫލުތައް ބަޔާން ކުރާ ސަންސެޓް ގާނޫނުގެ ގޮތުގައި ހެންވޭރު ހުޅަނގު ދާއިރާގެ މެންބަރު ހަސަން ލަތީފު ހުށަހަޅުއްވާފައިވާ ބިލު ރައްޔިތުންގެ މަޖިލީހުން މިރޭ ފާސްކޮށްފި އެވެ.\nއަންނަ ބުރާސްފަތި ދުވަހަށް މިހާރު ތިބި ކައުންސިލަރުންގެ ދައުރު ހަމަވެ އެވެ. ދައުރު ދިގު ކުރަން ގާނޫނު އަސާސީއަށް އިސްލާހު ގެނައުމާ މެދު އެމްޑީޕީގެ މެންބަރުންގެ މެދުގައި ހިޔާލު ތަފާތުވުން ބޮޑުވެފައިވަނިކޮށް ސަންސެޓް ގާނޫނަކުން އެ ކަން ކުރެވޭނެ ކަމަށް ވިދާޅުވެ ހަސަން ލަތީފު ވެސް ބިލެއް ހުށަހެޅުއްވީ އެވެ.\nނަމަވެސް ކައުންސިލަރުންގެ ދައުރު ދެންމޭނީ ގާނޫނު އަސާސީ އިސްލާހު ކޮށްގެން ކަމަށް ބަންޑާރަ ނައިބު އިބްރާހިމް ރިފްއަތާއި މަޖިލީހުގެ ކައުންސިލަ ޖެނެރަލް ފާތިމަތު ފިލްޒާ އާއިި ސުޕްރީމް ކޯޓުން ލަފާ ދިނެވެ. އެހެންކަމުން ގާނޫނު އަސާސީގެ ލާމަރުކަޒީ ބާބުގައި އިންތިގާލީ މާއްދާއެއް އިތުރުކޮށް ދައުރު ދަންމަން މަޖިލީހުން މިރޭ ފާސްކުރި އެވެ.\nމަޖިލީހުން މިރޭ ފާސްކުރި އިންތިގާލީ އެ މައްދާގައި ބުނަނީ އާ ކައުންސިލަރުން އިންތިހާބު ކުރެވެން ދެން މިހާރު ތިބި ކައުންސިލަރުން މަގާމުގައި ދެމިތިބޭނެ ކަމަށެވެ. އަދި ކައުންސިލަރުން ތިބޭނެ އުސޫލުތައް ހިމެނޭ ވަގުތީ ނުވަތަ ސަންސެޓް ގާނޫނެއް މަޖިިލީހުން ފާސްކުރަން ޖެހޭނެ އެވެ.\nމިރޭގެ މި ޖަލްސާ ފެށުމާ އެކު މަޖިލީހުގެ ރައީސް މުހައްމަދު ނަޝީދުގެ ވާހަކައަށް ހުރަސް އެޅުމުން ނައިފަރު ދާއިރާގެ ޕީޕީއެމްގެ މެންބަރު އަހުމަދު ޝިޔާމް ތަޅުމުން ނެރުނެވެ. ޝިޔާމް އެ ކަމަށް ދެކޮޅު ހެއްދެވުމުން އޭނާ މަޖިލީހުން ނެރުނީ އެމްޑީޕީގެ މެންބަރުން އަޑު ގަދަ ކުރައްވައި މަޖިލީހުގެ ސާޖެޓް އޮފް އާމްސް ފޮނުވައިގެންނެވެ.\nއެ ހަމަޖެހުންތަކުގެ ތެރޭގައި މެންބަރުންނަށް އަނިޔާވި ކަމަށް އެމްޑީޕީން ވެސް އަދި ޕީޕީއެމުން ވެސް ބުނެފައިވެ އެވެ. އެ ހަމަނުޖެހުންތަކަށް ފަހު، ޕީޕީއެމް / ޕީއެންސީ ކޯލިޝަންގެ ހުރިހާ މެންބަރުން ވަނީ ޝިޔާމާ އެކު ފުލުސް އޮފީހަށް ވަޑައިގެންފަ އެވެ. އެހެންވެ މިރޭ ނެގި އެއްވެސް ވޯޓެއްގައި އިދިކޮޅުގެ މެންބަރުން ބައިވެރިއެއް ނުވެ އެވެ.\nއެމްޑީޕީގެ މެންބަރުންގެ މެދުގައި އުފެދުނު ހިޔާލު ތަފާތުވުންތަކާ ގުޅިގެން ކައުންސިލަރުންގެ ދައުރާ މެދު ގޮތެއް ނިންމުން ލަސްވެގެން ދިޔައިރު، އެ ހިޔާލު ތަފާތުވުންތަކުގެ ތެރެއިން މަޖިލީހަށް އެމްޑީޕީގެ ދެ މެންބަރުން ވެއްދި ދެ ބިލު ވެސް މިހާރު މި ވަނީ މަޖިލީހުން ފާސްކޮށްފަ އެވެ.\nއެމްޑީޕީ ރައްޔިތުންގެ މަޖިލިސް ލޯކަލް ކައުންސިލްތަކުގެ އިންތިހާބު + ހަސަން ލަތީފް ކޮރޯނާ ވައިރަސް ކޮވިޑް-19 ކޮވިޑް-19 އިގެ ބަލާއާފާތް\nދައުރު ދަމާލަން ވަގުތީ ގާނޫނުގެ ބިލެއް


Raajje'in Covid-19 fenunuthaa 100 dhuvas, kurevunee kaamiyaabu...\nރާއްޖެއިން ކޮވިޑް19 ފެނުނުތާ 100 ދުވަސް: ކުރެވުނީ ކާމިޔާބު މަސައްކަތެއް\nފުރަތަމަ ކޭސް ފެނުމުގެ ކުރިން ދިޔައީ ބައިނަލްއަގްވަމީ ޖަމިއްޔާތަކުގެ ލަފާ ގާތުން އަޑުއަހަމުން\nއެންމެ ފުރަތަމަ ކޭސް ފެނުނު ހިސާބުން، ފިޔަވަޅުތައް ވަރުގަދަކުރި\nކޭސްތައް ވަނީ މިހާރު ފުރަތަމަ ދުވަހާ އަޅާކިޔާއިރު ބޮޑުތަން ކޮންޓްރޯލް ކުރެވިފައި\nކ. މާލެ | 15 ޖޫން 2020 | ހޯމަ 16:35 | 3,937\nމާލެ ސަރަހައްދުގެ ހަރުކަށި ފުރަބަންދުގެ ދުވަސްވަރު މަގުމަތުން ނަގާފައިވާ މަންޒަރެއް - ރާއްޖެއެމްވީ\nމިދިޔަ އަހަރުގެ ޑިސެމްބަރު މަހުން ފެށިގެން ދުނިޔޭގެ އެކި ގައުމުތަކުގައި ނުރައްކާތެރި އާ ވައިރަހެއް ފެތުރި ގިނަ ބަޔަކު ބަލިޖެހިގެން މަރުވަމުންދާކަމުގެ ހަބަރު ބައިނަލްއަގްވާމީ މީޑިއާތަކުގެ ފަލަސުރުހީތަކެއް އެރިއެވެ. ހާސްކަމާއި ނުތަނަވަސްކަން ހުރިހާ ކަންކޮޅުތަކެއްގައި ފެނިގެން ދިޔައިރު، ގޮތްނޭނގޭ ވައިރަހަށް އެއްވެސް ފަރުވާއެއް ހޯދިފައެއް ނުވެއެވެ. ބަލިޖެހޭ މީހުންގެ އަދަދު ލައްކައަކަށް އަރައިގެން ދިޔައެވެ. ގައުމުތަކުގެ އިގްތިސާދު ފުނޑުފުނޑުވެ، ކުންފުނިތައް ބަނގުރޫޓުވެ އެތައް ބަޔެއްގެ ވަޒީފާ ގެއްލުނެވެ.\nއެއިރުއްސުރެން ރާއްޖެއިން އައީ މިކަމަށް ވެވެން އޮތް ތައްޔާރީއެއް ވުމަށް ގިނަ މަސައްކަތްތަކެއް ކުރަމުންނެވެ. ރާއްޖޭގެ ސިއްހީ ނިޒާމަށް ނުކަތާ ވަރަށް މީހުން ޕޮޒިޓިވް ވެދާނެކަމުގެ ބިރާއިއެކު ވަސީލަތްތައް ގާއިމުކުރުމުގެ މަސައްކަތް ފެށިއެވެ. ބިރުވެރިކަމާއި ނުތަނަވަސްކަން ފެތުރިފައިވާ ދަނޑިވަޅުގައި ރައްޔިތުންނަށް ކުއްލި ސިހުމެއް ގެނުވީ މާރޗް މަހުގެ7ވަނަ ދުވަހު ރާއްޖެއިން ކޮވިޑް-19ށް ދެ މީހަކު ޕޮޒިޓިވްވި ހަބަރާއި އެކުގައެވެ. ކުރެއްދޫ ރިސޯޓުން ފެނުނު ކޭސްއާއި ގުޅިގެން ކުރިން އަޅާފައިވާ ހުރި ފިޔަވަޅުތައް އިތުރަށް ވަރުގަދަކޮށް، ބަދަލުވަމުންދިޔަ ހާލަތާ އެކަށީގެންވާ ވަރުގެ ފިޔަވަޅުތަކެއް އެޅިއެވެ.\nކޮވިޑް-19އަށް ރާއްޖެއިން2މީހަކު ޕޮޒިޓިވްވިކަން ސަރުކާރުން އިޢުލާނުކުރިތާ މާގިނައިރުތަކެއްނުވެ މުލީއާގޭގައި ބޭއްވެވި ވަޒީރުންގެ މަޖިލީހުގެ ކުއްލި ޖަލްސާއެއް ބާއްވައި ސަރުކާރުން އެންމެ ފުރަތަމަ ވެސް އަހަންމިއްޔަތުކަން ދެއްވީ ރައްޔިތުންނާ ހަމައަށް މި ޚަބަރު ގެނެސްދެއްވައި، ކަމުގެ ޙަޤީޤަތް ރައްޔިތުންނަށް ސާފުކޮށްދެއްވުމަށްކަމަށް ރައީސް ވިދާޅުވިއެވެ. އަދި ރައްޔިތުން ކަންބޮޑުނުވެ، ސަރުކާރުގެ އިރުޝާދުތަކާ އެއްގޮތަށް ޢަމަލުކުރެއްވުމަށް އިލްތިމާސް ކުރެއްވިއެވެ. ފުރަތަމަ ދުވަހުއްސުރެން ރައީސް ގެންދެވީ ދެން އަޅުއްވަން ޖެހޭ ފިޔަވަޅުތަކާއި ބެހޭ ގޮތުން ގައުމީ ޓާސްކް ފޯހުގައި މަޝްވަރާކުރައްވަމުންނެވެ.\nނަމެވެސް އެ ދުވަހު އޮތް ހިތްހަމަޖެހުމަކީ މީހުން ދިރިއުޅޭ ރަށަކުން ކޭސް ނުފެނުމެވެ. ސަރުކާރުން އައީ އެންމެ ވޯރސްޓް ކޭސް ސިނޭރިއޯއަށް ތައްޔާރުވެ މާލެސިޓީން ބަލި ފެނިދާނެކަމަށް ބަލައި، ރައްކާތެރި ތަނެއްގެ ގޮތުގައި ހެދުމަށް މަސައްކަތް ކުރަމުންނެވެ. ރާއްޖެއިން ކޮވިޑް-19ގެ ކޭސްއެއް ފެނުނުތާ 39 ދުވަސް ފަހުން، އޭޕްރީލް މަހުގެ 15 ވަނަ ދުވަހު މާލެސިޓީން ކޭސްއެއް ފެނުނެވެ. ހާސްކަމާއި ކަންބޮޑުވުމާއި ނުތަނަވަސްކަން އިތުރުވެ އެ ދުވަހުގެ ފެނިގެން ދިޔަ މަންޒަރުތަކަކީ އެއްވެސް ބަޔަކު ހަނދާނުން ފިލައިގެން ދާނެ މަންޒަރުތަކެއް ނޫނެވެ.\nމާލެ ސަރަޙައްދު ލޮކްޑައުން ކުރުމުގެ ކުރިން ފެނުނީ ފިހާރަތަކާއި ކަބޯތަކެތި ވިއްކާ ތަންތަން ތޮއްޖެހުނު މަންޒަރެވެ. މުޅި މާލެ ހަލަބޮލިވެގެން ދިޔަ މަންޒަރެވެ. ރާއްޖެއަށް ކުރިމަތިވެފައިވާ މިހިތްދަތި ދަނޑިވަޅުގައި ރައްޔިތުންނަށް ހިއްވަރު ދެއްވަމުން ރައީސް ނުހަނު އަސަރާއި ބަލާޢަތްތެރިކަމާއެކު ރާއްޖޭގެ ހާލަތުގެ ވާހަކަފުޅު ކުރިއަށް ގެންދަވަމުންގޮސް ވަކި ހިސާބަކުން ފެނިގެންދިޔައީ ފެންކަޅިވެ، ވާހަކަފުޅު ކުރިއަށް ނުގެންދެވިގެން އުޅުނު މަންޒަރެވެ. އޭރު ދައްކަވަމުން ގެންދެވީ ރާއްޖެއަށް ކުރިމަތިވެފައިވާ ހިތްދަތި ދަނޑިވަޅުގެ ވާހަކައެވެ.\nދިވެހި ރައްޔިތުންގެ ކިބައިން ކެތްތެރިވުމަށް އެދިވަޑައިގަންނަވާ ކަމަށް ވިދާޅުވެ، ދިވެހިންނަށް ކުރިމަތިވެދާނެ ދަތިތަކުގެ ވާހަކަ ރައީސް ދެއްކެވީ ފެންކަޅިވެ އިންނަވައިގެންނެވެ. މާލެއިން ފުރަތަމަ ކޭސް ފެނުމާއި މާލެ ސިޓީ 24 ގަޑިއިރަށް ލޮކްޑައުން ކުރިއެވެ. ސިއްހީ މާހިރުންނާއި، ގައުމީ ދިފާއި ބާރާއި ފުލުހުންނާއި ދަރުމަވެރިންނާއި މީޑިއާތަކާއި ކަމާގުޅުންހުރި ހުރިހާ އިދާރާތަކުން ތެދުވެ ރައްޔިތުންގެ ހައްގުގައި ބަލި ކޮންޓްރޯލްކުރުމަށް ވެވެން އޮތް ހުރިހާ އެހީތެރިކަމެއް ވުމަށް ތެދުވިއެވެ. ކޭސްތަކުގެ އަދަދު އުތުރުވަމުން ދިޔައިރު، އުންމީދު ފަނޑުވަމުން އައި ތަނެއް ނުފެނެއެވެ. ފުރާނަ އަތް މައްޗަށް ލައި އިސް ސަފުގައި ހަރަކާތްތެރިވި މީހުން ދިޔައީ އެ މަސައްކަތް ކުރަމުންނެވެ.\nހާލަތާއި ގުޅިގެން، ރާއްޖޭގެ އިގްތިސާދު އެންމެ ބޮޑަށް ބަރޯސާވެފައި އޮންނަ ފަތުރުވެރިކަމުގެ ދާއިރާގެ ދޮރުތައް ބަންދުކޮށް، ޖަމާއަތުގައި ނަމާދު ކުރުމާއި ސްކޫލްތަކާއި ކޮލެޖްތަކާއި ދަތުރުފަތުރު ހުއްޓާލިއެވެ. އިގްތިސާދު ނާޒުކު ހާލަތައް ވެއްޓި، ވިޔަފާރި ބަނގުރޫޓްވެ އެތައް ބައެއްގެ ވަޒީފާ ގެއްލުނެވެ. އާމްދަނީ ހޯދޭނެ އެއްވެސް ގޮތެއް ނެތި މަގުމަތިވެ ހާލުގައި ޖެހުނު އެތައް ފަރާތެއް އެބަތިއްބެވެ. މިއީ ހައްތަހާވެސް ރައްޔިތުން ތަހައްމަލު ކުރަންޖެހުނު ކަންތައްތަކެވެ. އެ ވާހަކަތަކުގެ ތަފްސީލަށް އިތުރަށް ދިއުމުގެ ބަދަލުގައި މިއަދަކީ ރާއްޖެއިން ބަލި ފެނުނުތާ 100 ދުވަސް ވީ ދުވަހެވެ. އެއީ މާޒީގައި ތަހައްމަލު ކުރަންޖެހުނު ކަންތައްތަކެވެ.\n100 ދުވަސް ވީއިރު، ބަލި ކޮންޓްރޯލް ކުރުމަށް ގިނަ މަސައްކަތްތަކެއްވެ، އެއްބާރުލުމާއި އެކު ގިނަ ކާމިޔާބީ ތަކެއް ހޯދިއްޖެއެވެ. ފުރަބަންދުގެ ހާލަތު ދެމިއޮތް ނަމެވެސް ބޮޑެތި ލުއިތަކާއި އެކު ބޭރަށް ނުކުމުގެ ހުއްދަ ވަނީ ދީފަ އެވެ. މިއަދު ހިން ދެމިލައިގެން، ސާފު ޖައްވެއްގައި ނޭވައެއް ލާން ބޭރަށް ނުކުމެވުނީ، ހޯދި ކާމިޔާބީއާއި ރައްޔިތުންގެ މަސައްކަތުން ކަމާއިމެދު ޝައްކެއްނެތެވެ.


6 ލަނޑު 1 ލަނޑުން ޕެނަމާގެ މައްޗަށް އިންގްލެންޑު ކުރިހޯދި އިރު، ދެޓީމުވެސް ތާރީޚުގެ ތެރެއަށް..\nރަޝިއާގައި މިހާރުނކުރިއަށްދާ ވަރލްޑް ކަޕް މުބާރާތުގެ ގްރޫޕް ޖީގައި މިއަދު ހަވީރު ކުޅުނު މެޗު ޕެނަމާ އާވާދަކޮށް6ލަނޑު 1 ލަނޑުން އިންގްލެންޑް ކާމިޔާބުކުރި އިރު، ދެޓީމުންވެސް ތާރީޚުގެ ސަފްޙާތަކުން ޖާގަހޯދައިފިއެވެ.\nމި މެޗުގެ ފުރަތަމަަ ހާފުގައި5ލަނޑުޖަހާ އިންގެލެންޑުން ބޮޑުލީޑެއް ވަނީ ނަގާފައެވެ. މި ލަނޑުތަކަކީ 8 ވަނަ މިނެޓާއި 40 ވަނަ މިނެޓުގައި ޖޯން ސްޓޯންސް ޖަހައިދިން ދެ ލަނޑާއި 22 ވަނަ މިނެޓާއި ފުރަތަމަ ހާފުގެ އިތުރުވަގުތު (46 ވަނަ މިނެޓު) ގައި ލިބުނު ޕެނަލްޓީއަކުން ކެޕްޓަން ހެރީކޭން ޖަހައިދިން ދެ ލަނޑާއި 36 ވަނަ މިނެޓުގައި ލިންގާރޑް ޖަހައިދިން ލަނޑެވެ.\nދެވަނަ ހާފުގައިވެސް މެޗު ކޮންޓްރޯލު ކުޅެމުންދިޔަ އިންގްލެންޑުގެ6ވަނަ ލަނޑު 62 ވަނަ މިނެޓުގައި ޖަހާ ހެރީކޭން ވަނީ ހެޓްރިކް ހަދާފައެވެ. އޭނާގެ މި ހެޓްރިކަކީ ވަރލްޑް ކަޕް މުބާރާތެއްގައި އިންގްލެންޑުގެ ތިންވަނަ ހެޓްރިކެވެ.\nމި މެޗާއެކު ޖުމްލަ5ލަނޑާއެކު ހެރީކޭން ވަނީ ލަނޑު ލިސްޓުގެ އެއްވަނައަށް އަރާފައެވެ.\nވަރލްޑް ކަޕްގައި އަލަށް ބައިވެރިވި ޕެނަމާ މިއަދުގެ މެޗުން ބަލިވިނަމަވެސް އެޓީމު ވަނީ ލަނޑެއްޖަހާ ތާރީޚުގެ ތެރެއަށް ވަދެފައެވެ. މި ލަނޑު ޖަހައިދިނީ ފަހު ހާފުގައި ކުޅެން ނުކުތް ބަލޯއީ އެވެ. އޭނާއަކީ ޕެނަމާ ޓީމުގައި ހުރި އެންމެ ޢުމުރުންދުވަސްވީ ކުޅުންތެރިޔާއެވެ.\nމި ގްރޫޕުގައި ބެލްޖިއަމް އަދި އިންގްލެންޑަށްވެސް ވަނީ6ޕޮއިންޓު ލިބިފައެވެ. ޓިއުނީޝިއާ އާއި ޕެނަމާއަށް ޕޮއިންޓެއް ނުލިބެއެވެ.\nމިރޭ 8 ޖަހާއިރު ކުޅޭނީ ގްރޫޕް އެޗްގެ ޖަޕާން އާއި ސެނަގާލް އެވެ. މި މެޗު ކުޅޭނީ އެރަކެޓިންގބަރގް އެރީނާގައެވެ.\nކަޒަން އެރެނާގައި މިރޭ 11 ޖަހާއިރު ބައްދަލު ކުރާނީވެސް ގްރޫޕް އެޗްގައި ހިމެނޭ ޕޮލެންޑާއި ކޮލަމްބިއާއެވެ.\nމި ގްރޫޕުގައި ޖަޕާނާއި ސެނަގާލްއަށްވެސް3ޕޮއިންޓު ވަނީ ލިބިފައެވެ. ޕޮލެންޑު އަދި ކޮލަމްބިއާއަށް ޕޮއިންޓެއް ނުލިބެއެވެ.


Male ge kuni: Hallakee koba?\nކުނި ގެންދަނީ-- ފޮޓޯ: މިހާރު\nއަލީ ޖުމާން ފުއާދު\n24 ސެޕްޓެމްބަރ 2019 1 ކޮމެންޓް\nމާލޭގެ ކުނި: ހައްލަކީ ކޮބާ؟\nމާލެއަކީ އާބާދީ ބޮޑު، ޖާގައިގެ ގޮތުން ކުޑަ ރަށެކެވެ. އެގޮތުން އުފެދޭ ކުނި ގިނަވެ، ކުނީގެ އުނދަގޫ މާލޭގައި ދިރިއުޅޭ އެންމެންނަށް ޖެހެ އެވެ. ކުނީގެ މައްސަލަ އިންތިހާއަށް ބޮޑުވެފައި ވަނިކޮށް، އެކަށީގެންވާ ހައްލެއް ލިބެން ފެށީ އެކަމަށް ހާއްސަ ކުންފުންޏެއް އުފެއްދި ހިސާބުންނެވެ.\nމާލޭގެ ކުނީގެ މަސައްކަތާއި ޒިންމާ ހަވާލު ކުރެވިފައި ވަނީ ވޭސްޓް މެނޭޖުމަންޓް ކޯޕަރޭޝަން ލިމިޓެޑް (ވެމްކޯ) އަށެވެ. ވެމްކޯގެ މައިގަނޑު މަސައްކަތަކީ، އެ ދުވަހެއްގެ ކުނި މާލޭން ތިލަފުއްޓަށް ފޯރުކޮށް، އެކުނި ނައްތާލުމެވެ. ވެމްކޯއަށް ހަވާލު ކުރެވިފައިވާ އެ ބުރަ މަސައްކަތާއި ޒިންމާތައް އަދާ ކުރެވޭނީ ރައްޔިތުންގެ އެއްބާރުލުމާ ވެސް އެކު އެވެ.\nވެމްކޯގެ ބިލްތަކަށް ފައިސާ ނުދެއްކުމުގެ މައްސަލަ\nވެމްކޯ އުފެދުނު ފަހުން އެ ކުންފުނީގައި ރަޖިސްޓްރީވެ، ހިދުމަތް ހޯދަމުން އަންނަ އާއްމުންގެ އެތައް ފަރާތަކުން ބިލު ނުދައްކާ މައްސަލަ ވަނީ ބޮޑުވެފަ އެވެ. އެގޮތުން ރަޖިސްޓްރީވެފައިވާ ގޭބިސީތަކުގެ ތެރެއިން 60 އިންސައްތަ އަކީ ގަވާއިދުން ބިލް ނުދައްކާ ފަރާތްތަކެވެ. އެގޮތުން ޖުލައި މަހުގެ ނިޔަލަށް ނުދައްކާ ހުރި ބިލުތަކުގެ ފައިސާގެ އަދަދު 83 މިލިއަން ރުފިޔާއަށް އަރަ އެވެ.\nއެ ކުންފުނީގެ ޖެނެރަލް މެނޭޖަރު އިސްމާއިލް އުބެއިދު މިއަދު ސީއެންއެމްއަށް ވިދާޅުވީ 60 އިންސައްތަ ކަސްޓަމަރުން ބަރާބަރަށް ބިލްތައް ނުދައްކާ ކަމަށެވެ. އެކަމުގެ ސަބަބުން ކުންފުނި ހިންގަން ގިނަ ގޮންޖެހުންތަކާ ކުރިމަތިވެފައުވާ ކަމަށް އޭނާ ވިދާޅުވި އެވެ. އަދި ކުރިއަށް އޮތް ތަނުގައި އެފަދަ ފަރާތްތަކަށް ދެމުންދާ ހިދުމަތް މެދުކަނޑާލާނެ ކަމުގެ އިންޒާރު ވެސް ދެއްވި އެވެ.\nވެމްކޯގެ ހިދުމަތް ހޯދަމުންދާ ގޮތް\nވެމްކޯއިން ދަނީ އާއްމުން ހޭލުންތެރި ކުރުމުގެ ގިނަ މަސައްކަތްތަކެއް ގަވާއިދުން ކުރަމުންނެވެ. އެގޮތުގެ މަތިން މިއަހަރު ކުރިއަށް ގެންދިޔަ ހަރަކާތްތަކާއެކު ގިނަ ބަޔަކު އަލަށް ހިދުމަތް ހޯދުމަށް ވަނީ ރަޖިސްޓްރީވެފަ އެވެ. އުބެއިދު ވިދާޅުވީ ގިނަ ގޭބިސީތަކުން ރަޖިސްޓްރީވި ނަމަވެސް، ގިނަ ވިޔަފާރިތަކާއި ކުންފުނިތަކުން އަދިވެސް ރަޖިސްޓްރީ ނުވާ ކަމަށެވެ.\nވެމްކޯއަށް ރެޖިސްޓާ ކުރަނީ ކިހިނެއް؟\nރެޖިސްޓާ ކުރުމަށްޓަކައި ވެމްކޯ ވެބްސައިޓު މެދުވެރިކޮށް އޮންލައިންކޮށް ނުވަތަ ވެމްކޯގެ ކޮންމެ ކަސްޓަމަރަކު ފުރަންޓު އޮފީހަށް ދުރުވެ، ހިދުމަތަށް ރެޖިސްޓާ ކުރެވޭނެ އެވެ. އަދި، ރެޖިސްޓާ ކުރާތާ 24 ގަޑިއިރު ތެރޭގައި ކުނި ނެގުމުގެ ހިދުމަތް ފޯރުކޮށްދޭން ފެށޭނެ ކަމަށް ވެސް އުބެއިދު ވިދާޅުވި އެވެ.\nމާލޭގެ މަގުތަކަށް ކުނި އެޅުމުގެ މައްސަލަ\nކުނި ޖަމާވެ، ގިނަވުމުގެ މައްސަލައަށް ވެމްކޯއިން ދަނީ އަދިވެސް ހައްލެއް ލިބޭތޯ މަސައްކަތް ކުރަމުންނެވެ. މިހާތަނަށް ހައްލެއް ލިބިފައި ނުވަނީ ގޮންޖެހުންތައް ގިނަ ކަމުން ކަމަށް ވެމްކޯއިން ބުނެ އެވެ. އޭގެ ތެރޭގައި، އާންމުން ފަރުދީ ޒިންމާ އަދާ ނުކުރުމާއި، ވެމްކޯގެ ހިދުމަތަށް ރެޖިސްޓާ ނުވުމުގެ މައްސަލަ ހިމެނެ އެވެ.\nޖެނެރަލް މެނޭޖަރު އުބެއިދު ވިދާޅުވީ ވެމްކޯއިން ހިންގާ 24 ގަޑިއިރުގެ އޮޕަރޭޝަންގެ ތެރެއިން، މާލެ ތެރެ ކުނި ކަހާ، ސާފުކުރުމުގެ ބުރަ މަސައްކަތް ކުރަމުން ގެންދާ ކަމަށެވެ. މަދު ފަހަރަކު، ބައެއް ގޭބިސީތަކުން ކުނި ނުނެގޭ ހާލަތްތައް ދިމާވާތީ، އެކަން ހައްލު ކުރުމަށް ވެމްކޯގެ ކޯލް ސެންޓަރުތަކުގެ ހިދުމަތް ފުޅާކޮށްފައިވާ ކަމަށް އޭނާ ފާހަގަކުރެއްވި އެވެ.\nޖުމްލަ 140،000 އަށް ވުރެ ގިނަ މީހުން ދިރިއުޅޭ ކުޑަ މާލެއަށް ދިމާވެފައިވާ ކުނީގެ މައްސަލަ ހައްލު ވާނީ ފަރުދީ ޒިންމާ އަދާކޮށްގެންނެވެ.\nމާލެ ކުނި ވެމްކޯ ތިމާވެށި\nޙައްލަކީ މަގުތަކަށް ކުނި ނެރެ ބަހައްޓަމީހުން އެހެން ނަހަދާބެ ގޮތެއް ހަމަޖެއްސުން މަމެންގެ އަށް ބައެއްފަހަރު ނާންނަ ދުވަސްދޭ މަމެން ކުނި ނެރެފަ ނުބަހައްޓަން


Barcelona aai Real Madrid ves balivejje | Mihaaru\nބާސެލޯނާގެ ލިއޮނަލް މެސީ (ވ) އަތުން ބޯޅަ ހޯދަން ލެގަނޭސްގެ ދެ ކުޅުންތެރިން މަސައްކަތްކުރަނީ. --ފޮޓޯ: އޭއެފްޕީ\n27 ސެޕްޓެމްބަރ 2018 - 10:152comments\nބާސެލޯނާ އާއި މެޑްރިޑަށް 13 ޕޮއިންޓް ލިބިފައިވާއިރު ބާސެލޯނާ އަށް ކުރި ލިބެނީ ލަނޑުގެ ތަފާތުންނެވެ. އަނެއްކޮޅުން މި ދެ ޓީމު ބަލިވުމުގެ ފައިދާ ނަގައި އެތުލެޓިކޯ މެޑްރިޑް ވަނީ ފަރަގު ކުޑަކޮށްފަ އެވެ. ހުއެސްކާ އަތުން 3-0 އިން މޮޅުވެ އެ ޓީމު އޮތީ 11 ޕޮއިންޓާ އެކު ތިން ވަނައިގަ އެވެ.\nލެގަނޭސް އާއި ބާސެލޯނާ ކުޅުނު މެޗުގެ 12 ވަނަ މިނެޓުގައި ބާސެލޯނާ އިން ވަނީ ފިލިއްޕެ ކުޓީނިއޯގެ ގޯލުން ލީޑު ނަގައިފަ އެވެ. އަމިއްލަ ދަނޑުގައި ކުޅެމުން ދިޔަ ލެގަނޭސް މޮޅުވީ ދެ ވަނަ ހާފުގެ ތެރޭ ތިން މިނެޓު ތެރޭ ޖެހި ދެ ލަނޑުންނެވެ. ފުރަތަމަ ގޯލް 52 ވަނަ މިނެޓުގައި ނަބީލް އެލް-ޒަހަރެވެ. ދެ ވަނަ ގޯލް 53 ވަނަ މިނެޓުގައި ޖެހީ އޮސްކާ ރޮޑްރިގޭޒެވެ.\nސެވިއްޔާ އިން އަމިއްލަ ދަނޑުގައި ރެއާލް މެޑްރިޑް އަތުން މޮޅުވިއިރު ފުރަތަމަ ދެ ގޯލް ޖެހީ އޭސީ މިލާނުގެ ލޯނެއްގެ ދަށުން ކުޅެމުން އަންނަ ޕޯޗުގަލްގެ އަންދްރޭ ސިލްވާ އެވެ. ފުރަތަމަ ހާފުގެ ފަހުކޮޅު ތިން ވަނަ ގޯލް ޖެހީ ވިސާމް ބެން ޔެޑާ އެވެ.